**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Ιουλίου 2020, ημέρα Δευτέρα και ώρα 16:10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων» (4η συνεδρίαση – β΄ανάγνωση).

Στη συνεδρίαση παρέστησαν η Υπουργός Παιδείας και Θρησκευμάτων κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Κεφάλα Μαρία, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος,  Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Πουλάς Ανδρέας, Δελής Ιωάννης, Κομνηνάκα Μαρία, Μανωλάκου Διαμάντω, Ασημακοπούλου Σοφία - Χάιδω, Μπούμπας Κωνσταντίνος και Γρηγοριάδης Κλέων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλησπέρα σας. Αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων».

Σήμερα είναι η 4η συνεδρίαση, με τη β΄ ανάγνωση, επί του νομοσχεδίου.

Θέλω, λοιπόν, να σας θυμίσω ότι στην προηγούμενη συνεδρίαση, αποφασίσαμε σήμερα να ξεκινήσουμε με τις τοποθετήσεις των Βουλευτών και, στη συνέχεια, να γίνουν οι τοποθετήσεις των Εισηγητών και των Ειδικών Αγορητών.

Προηγουμένως, όμως, θα δώσω το λόγο στην κυρία Υπουργό, που μου το ζήτησε.

Ορίστε, κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Κύριε Πρόεδρε, θα ήθελα να ξεκινήσω, με τρία εισαγωγικά σχόλια.

Το πρώτο, θα ήθελα να ενημερώσω το Σώμα και την Επιτροπή Μορφωτικών ότι έχουμε προχωρήσει, με έμπρακτες αποδείξεις, σχετικά με τη στήριξη του δημόσιου σχολείου και του δημόσιου πανεπιστημίου. Προχωρούν 200 νέες θέσεις μελών ΔΕΠ στα ελληνικά πανεπιστήμια. Προχωρούν, για πρώτη φορά, από το 2009, σημαντικός αριθμός διοικητικών θέσεων στα ελληνικά πανεπιστήμια. Έχει να γίνει αυτό, εάν δεν κάνω λάθος, από το 2009! Άρα και 200 νέες θέσεις μελών ΔΕΠ στα πανεπιστήμια μας και διοικητικές θέσεις, που τόσο έχει ανάγκη το ελληνικό πανεπιστήμιο και είναι προς έγκριση και άλλες 200 θέσεις μελών ΔΕΠ, επίσης για τα πανεπιστήμια μας. Άρα, έμπρακτη απόδειξη της στήριξης του δημόσιου πανεπιστημίου και, βεβαίως, έμπρακτη απόδειξη της στήριξης του δημόσιου σχολείου, καθότι, όπως έχετε δει, έχουν δημοσιευθεί, πλέον, οι οριστικοί πίνακες της Ειδικής Αγωγής, ξεκινά η διαδικασία για την επιλογή της τοποθέτησης των εκπαιδευτικών, που διορίζονται μόνιμα, στην Ειδική Αγωγή και Εκπαίδευση. Βλέπετε, λοιπόν, έμπρακτες κινήσεις της Κυβέρνησης της Ν.Δ., που στηρίζει και το πανεπιστήμιο και το δημόσιο σχολείο, με πολύ συγκεκριμένα μέτρα.

Δεύτερο σχόλιο. Κατατέθηκε, την Παρασκευή, 24.7.20, μία τροπολογία του Υπουργείου Παιδείας και θα ήθελα, εν συντομία, να αναφέρω σε τι αφορά. Είναι μία τροπολογία, που, καταρχήν, προβλέπει τη διαδικασία για τα επιμίσθια εξωτερικού. Η εκκαθάριση να πραγματοποιείται, με μόνη την ηλεκτρονική υποβολή των σχετικών δηλώσεων, κάτι που ίσχυε και μέσω Πράξης Νομοθετικού Περιεχομένου, συνεχίζεται τώρα, προκειμένου, ακριβώς, να διασφαλιστεί η απρόσκοπτη επεξεργασία των επιμισθίων αυτών. Θέλω να πιστεύω ότι γενικώς το Σώμα θα είναι θετικό.

Επίσης, όπως ξέρετε, για πρώτη φορά, μετά από δύο χρόνια, έγιναν εξετάσεις πιστοποίησης αρχής επαγγελματικής κατάρτισης στον ΕΟΠΠΕΠ. Υπάρχει μια διάταξη, που προβλέπει ότι λόγω του μεγάλου αριθμού και της διαφορετικότητας των εξεταζόμενων ειδικοτήτων, σε όλη την Ελλάδα, οι σχετικές αποφάσεις συγκρότησης των επιτροπών να ανεβαίνουν κανονικά στη «Διαύγεια», όχι, όμως, και στο ΦΕΚ. Καθυστερεί πάρα πολύ η διαδικασία. Επομένως, προβλέπεται η δημοσίευσή τους στη «Διαύγεια».

Τρίτον, προβλέπεται ειδική διαδικασία, αναφορικά, με κάποιες περαιτέρω ρυθμίσεις, σχετικά με τη στελέχωση των πρότυπων και πειραματικών σχολείων. Στο άρθρο 4, προβλέπεται ότι η εκτέλεση των μεταθέσεων και τοποθετήσεων των εκπαιδευτικών θα πραγματοποιηθεί, σύμφωνα με το περιεχόμενο των προτάσεων των οικείων περιφερειακών Υπηρεσιακών Συμβουλίων. Επίσης, προβλέπεται, στο άρθρο 5, μία ρύθμιση, αναφορικά με ένα ζήτημα επιλεξιμότητας δαπανών, για τα ψηφιακά συγγράμματα. Υπήρχε πρόβλημα, όπως είχε γίνει από την προηγούμενη Κυβέρνηση, με την επιλεξιμότητα της συγκεκριμένης δαπάνης. Επιλύεται και αυτό το ζήτημα.

Επί του άρθρου 6, κάνουμε και πάλι πράξη την εξαγγελία μας, για τη στήριξη του δημόσιου πανεπιστημίου, για τη στήριξη της εξωστρέφειας και προβλέπουμε ρύθμιση, προκειμένου, ακριβώς, να μπορούμε να ενισχύσουμε περαιτέρω τα πανεπιστήμια, εκείνα τα οποία συμμετέχουν σε ενωσιακά προγράμματα, όπως είναι ο θεσμός των ευρωπαϊκών πανεπιστημίων, για παράδειγμα, στο οποίο, αυτή τη στιγμή, έχουμε εφτά πανεπιστήμια της χώρας μας, που συμμετέχουν στο θεσμό των ευρωπαϊκών πανεπιστημίων. Θέλουμε, λοιπόν, να στηρίξουμε αυτές τις προσπάθειες και γι’ αυτό, θεσπίζουμε αυτή τη διάταξη, προκειμένου να μπορούμε να δώσουμε επιπλέον επιχορήγηση για τη συμμετοχή αυτή.

Η τελευταία διάταξη αφορά στον υπολογισμό του 7% των μελών ΔΕΠ πλήρους απασχόλησης. Προβλέπεται, ανάμεσα σε άλλα, ότι αυτός ο υπολογισμός θα πραγματοποιείται, αποκλειστικά, επί των εισοδημάτων, που προέρχονται από επιχειρηματική δραστηριότητα, η οποία σχετίζεται με την παροχή υπηρεσιών συναφών, με το γνωστικό αντικείμενο ή την επιστήμη του μέλους ΔΕΠ. Εξαιρούνται από τα εισοδήματα, για τη βάση υπολογισμού του 7%, εισοδήματα από τη διδασκαλία σε πανεπιστήμια, όπως νομίζω, είναι εύλογο. Δίνει τη δυνατότητα άσκησης αίτησης θεραπείας, κατά της πράξης προσδιορισμού οφειλής, ενώπιον της επιτροπής ερευνών και άλλες διατάξεις, που αφορούν ακριβώς αυτό το 7%.

Τελευταίο σχόλιο, κύριε Πρόεδρε, αφορά στον Εισηγητή της Αξιωματικής Αντιπολίτευσης. Σε συνέντευξη, νομίζω, το Σαββατοκύριακο, ανάμεσα στα άλλα, είπε ότι μπορεί να συμμετέχει πλέον ιδιοκτήτης, για πρώτη φορά, στο Σύλλογο. Κύριε Φίλη, στο νόμο σας είναι να συμμετέχει ο ιδιοκτήτης. Είναι στο δικό σας νόμο και το τονίσατε, «για πρώτη φορά». Είναι στον δικό σας νόμο αυτή η πρόβλεψη. Τι άλλαξε; Εσείς είχατε μόνο το φυσικό πρόσωπο, εμείς μιλάμε για την περίπτωση, που ο ιδιοκτήτης είναι νομικό πρόσωπο. Ας είμαστε λίγο ακριβείς, μας κρίνει η κοινωνία. Ας είμαστε λίγο ακριβείς και πόσω μάλλον, όταν αφορά δικό σας νομοθέτημα.

Τελευταίο σχόλιο. Ειπώθηκε κάτι, την Παρασκευή, το οποίο, για μένα, είναι πάρα πολύ σοβαρό και ανέτρεξα στα πρακτικά, για να δω τι ακριβώς ειπώθηκε. Ειπώθηκε, λοιπόν, από το Σύνδεσμο Ιδιωτικών Σχολείων ότι ο κύριος Φίλης, τότε Υπουργός, είπε στο Σύνδεσμο Ιδιωτικών Σχολείων, «επειδή δεν μπορούμε να σας κλείσουμε, θα σας κάνουμε με τους νόμους μας αχρείαστους». Δεν άκουσα αντίδραση. Δεν ξέρω ποια είναι η θέση του κυρίου Φίλη. Πάντως, είναι μία πρόταση, που είναι καταγεγραμμένη στα πρακτικά, τη θεωρώ πάρα πολύ σοβαρή και βεβαίως, ό,τι και να πει ο κύριος Φίλης, η αλήθεια είναι εκ των πραγμάτων ότι με τους νόμους Φίλη και Γαβρόγλου, 2016, 2017, 2018… Κύριε Πρόεδρε, μίλησε ο κ. Φίλης τριπλάσιο χρόνο απ’ όλους και πολύ περισσότερο από εμένα. Κύριε Φίλη, αν δεν θέλετε δημοκρατία, αν σας πειράζει, που καταγγέλλουμε και σοκαριζόμαστε απ’ αυτήν την καταγγελία, γιατί εγώ αυτό μεταφέρω, αυτή τη στιγμή στο Σώμα, το σοκ μιας καταγγελίας και προσέχω πάρα πολύ τι λέω, αναφορικά με μια πρόταση, που ειπώθηκε και έχει καταγραφεί στα πρακτικά της Βουλής των Ελλήνων, ότι πρώην Υπουργός Παιδείας είπε στα ιδιωτικά σχολεία «επειδή δεν μπορούμε να σας κλείσουμε, θα σας κάνουμε με τους νόμους μας αχρείαστους». Η αλήθεια, όμως, είναι ότι δεν χρειάζεται κανείς να διερευνήσει την καταγγελία. Με τους νόμους, που πέρασαν, από την Κυβέρνηση ΣΥΡΙΖΑ – ΑΝΕΛ, πράγματι, περιορίστηκε πάρα πολύ το εύρος δυνατοτήτων και η δραστηριότητα των ιδιωτικών σχολείων. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κι εμείς ευχαριστούμε.

Ο κ. Φίλης έχει το λόγο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Θα διαβάσω τα πρακτικά. Έχει πρακτικά η Βουλή, ευτυχώς, και η Υπουργός όσο και να είναι αυθαίρετη και κοκκινίζει με αυτά, που ήδη ακούει, θα ακούσει τα πρακτικά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η Υπουργός επικαλέστηκε τα πρακτικά. Σας ακούμε, διαβάστε τα πρακτικά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Συμμετείχαμε σε αυτήν τη διαδικασία, εδώ, προχθές και ακούσαμε τον κ. Κυραϊλίδη, στην ακρόαση των φορέων.

Η κυρία Υπουργός, αφού μας είπε ότι ενδιαφέρεται για τη δημόσια εκπαίδευση, επαναλαμβάνοντας παλιές εξαγγελίες, για την αύξηση του αριθμού των θέσεων στα πανεπιστήμια, έχουν νομοθετηθεί αυτά τα πράγματα από τον ΣΥΡΙΖΑ και τα καθυστερούσε επί ένα χρόνο, η κυρία Υπουργός, πέρασε στο θέμα της. Το θέμα της ήταν μια επίθεση στο ΣΥΡΙΖΑ και εμένα προσωπικά.

Δε με βλάπτει αυτή η επίθεση, αντιθέτως, μου περιποιεί τιμή, διότι δείχνει το κατάντημα της Κυβέρνησης και της Υπουργού. Ευτυχώς, υπάρχουν τα πρακτικά.

Κύριε Πρόεδρε, ο κ. Κυραϊλίδης, ο εκπρόσωπος των σχολαρχών, των ιδιοκτητών εδώ, απαντώντας σε ερώτηση της κυρίας Κεραμέως, είπε, δεν το ακούσαμε, πολύ καλά όλοι, ότι εγώ είχα πει του ιδίου, προσωπικά, ότι θα τους κάνουμε αχρείαστους τους σχολάρχες, επειδή δε μπορούμε να τους κλείσουμε τα σχολεία. Αυτό δεν το έχω πει, αλλά, αν το έλεγα, θα το υποστήριζα και δημόσια.

Ρώτησα, γιατί δεν ήταν καθαρό τι είπε ο κ. Κυραϊλίδης τότε, αν υπάρχει όνομα του Υπουργού, στον οποίο αναφέρεται και επέμενα τρεις φορές, τα πρακτικά είναι εδώ πέρα.

Σε μια σοβαρή συζήτηση, που ρώτησε και η κυρία Υπουργός, για το ποιος Υπουργός του ΣΥΡΙΖΑ απείλησε ότι θα κλείσει τα ιδιωτικά σχολεία «τι απαντάτε;» έλεγα στον κ. Κυραϊλίδη και ο Κυραϊλίδης δεν απαντούσε και παρενέβη ο Πρόεδρος της Επιτροπής, ο κ. Στύλιος, λέγοντας «Απάντησε, δεν το θυμάστε, είναι στα πρακτικά».

Φίλης: «Θέλω το όνομα».

Στύλιος: «Κύριε Φίλη, για να ξέρετε, είπε ότι δεν ήσασταν εσείς. Κύριε Κυραϊλίδη, μπορείτε να μας πείτε μόνο το όνομα;»

Αυτή είναι η απάντηση του Προέδρου της Επιτροπής και σε αυτή έμεινα. Η κυρία Υπουργός παραποιεί τα πρακτικά και λέει ότι υπήρξε απάντηση. Υπήρξε αντίδραση δική μου και απάντηση ότι δεν υπάρχει δικό μου όνομα. Τα πρακτικά είναι ευτυχώς μαγνητοφωνημένα και μπορούμε να τα επιλέξουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχω μπροστά μου το σύνολο των πρακτικών.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Βεβαίως, δεν το έχετε πει αυτό;

Δεν έχετε πει ότι αυτό δεν αφορά εμένα, εσείς, ως Πρόεδρος;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εγώ είπα ότι αυτό καταγράφηκε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν έχετε πει τη φράση, απαντώντας σε μένα, «κύριε Φίλη, απλά το όνομα θέλω να ακούσω».

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Προφανώς, επανήλθε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Απαντάτε: «Κύριε Φίλη, για να ξέρετε, είπε ο κ. Κυραϊλίδης ότι δεν ήσασταν εσείς. Κύριε Κυραϊλίδη, μπορείτε να πείτε μόνο το όνομα;» και δεν απάντησε ο κ. Κυραϊλίδης, ούτε μετά.

Στο πιο πάνω που μου λέτε, εγώ ρώτησα να το ακούσω και επαναλαμβάνω, τον προκάλεσα να το επαναλάβει, για να του απαντήσω. Είμαι σαφής; Έχει μεγάλη διαφορά.

Απαντάει, δε, ο κ. Πρόεδρος: «Δεν είπε για σας τίποτα, κύριε Φίλη». Έτσι κλείνει και το θέμα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, επειδή αναφέρεστε σε εμένα και με αφορά προσωπικά, είπα αυτό το οποίο άκουσα και κατάλαβα.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κι εγώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Παρακάτω, όμως, επανέρχεται ο κ. Κυραϊλίδης. Σας παρακαλώ πολύ, λοιπόν, διαβάστε τι λέει, γιατί ξανατοποθετήθηκε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Τι λέει ακριβώς; Λέει το όνομα «Φίλης»; Λέει μετά, το όνομα «Φίλης»; Δεν το είπε, γιατί θα εισέπραττε μια πολύ καλή απάντηση, αν το έλεγε. Ήταν μια στημένη ερώτηση, ανάμεσα στην Υπουργό και στον Κυραϊλίδη, για να πάρει μία απάντηση, η οποία δεν έχει καμία πολιτική αξία, βέβαια. Διότι η θέση του ΣΥΡΙΖΑ ήταν η εφαρμογή του Συντάγματος, που μιλάει για μη κρατική εκπαίδευση, υπό την εποπτεία του κράτους. Αυτή είναι η θέση μας και αν για κάτι μπορεί να μιλήσουμε, ότι υπήρχε δημόσιος διάλογος, εκείνη την περίοδο, για να κλείσουν τα ιδιωτικά σχολεία, είναι αυτό το άρθρο του μακαρίτη του Μπακογιάννη στο «Βήμα», που έλεγε να κλείσουν τα ιδιωτικά σχολεία. Το έχετε υπόψη σας; Είναι δημοσιευμένο, στο «Βήμα», 7 Νοεμβρίου του 1976, αλλά αυτό δεν έγινε αποδεκτό, ως πολιτική, τότε, από τη Νέα Δημοκρατία.

Τι έγινε αποδεκτό; Η κρατική εποπτεία, η προστασία των εργαζομένων, η προστασία του επιπέδου των σπουδών. Γι’ αυτό ψηφίστηκε ο νόμος «Ράλλη», μετά ο νόμος «Ευθυμίου - Γκεσούλη», μετά η δική μας νομοθεσία, που αυτήν καταργείτε. Καταργείτε το δημοκρατικό συνταγματικό κεκτημένο της Μεταπολίτευσης, για το θέμα της κατοχύρωσης της μη κρατικής εκπαίδευσης και είναι αντισυνταγματική, δυστυχώς, η διάταξη σας, η οποία δεν μιλά για μη κρατική εκπαίδευση, μιλάει για ιδιωτική εκπαίδευση.

Κοιτάω την Αιτιολογική Έκθεση. Πού είναι η λέξη «μη κρατική εκπαίδευση», που παραπέμπει στο άρθρο 16 του Συντάγματος; Πουθενά. Για ιδιωτική, για εργοδοτικό δικαίωμα, μιλάτε. Πράγματα, τα οποία, επαναλαμβάνω, είναι εκτός της αντίληψης του Συντάγματος για την εκπαίδευση. Δεν είναι το σχολείο το ιδιωτικό μια ιδιωτική επιχείρηση απλή, έχει την ιδιομορφία της μη κρατικής εκπαίδευσης και την ιδιαίτερη προστασία.

Αυτά, λοιπόν, τα είπα και τα λέω δημόσια. Αν ο κ. Κυραϊλίδης, στη δημαγωγία και στην αντίληψη, την οποία διακατέχει, η οποία, κατά τη γνώμη μου, χαρακτηρίζει και το επίπεδο των σπουδών, που προσφέρει, είπε όλα αυτά τα πράγματα, του τα επιστρέφω. Είναι σαφές και το ξαναλέω, ότι η μόνη κουβέντα, για την κατάργηση της ιδιωτικής εκπαίδευσης, είναι το άρθρο του Παύλου Μπακογιάννη, το 1976, γι΄ αυτό μιλάμε. Από κει και πέρα, υπάρχει η νομοθετική παρέμβαση των Κυβερνήσεων Καραμανλή, με Γεώργιο Ράλλη, Υπουργό Παιδείας, ΠΑΣΟΚ, με Ευθυμίου και Γκεσούλη και ημών, της συγκυβέρνησης ΣΥΡΙΖΑ, που κατοχυρώνει μια διακριτή θέση, εκτός του κοινού της κοινής αντίληψης για την επιχείρηση στα ζητήματα της μη κρατικής εκπαίδευσης.

Είμαι σαφής. Ό,τι έχω πει, το έχω πει δημόσια, δεν κάνω ακριτομυθίες με κανέναν. Το μόνο, που κάνει ο Κυραϊλίδης, είναι να είναι ένας άνθρωπος, που εκπροσωπεί τα συμφέροντα του, την κερδοσκοπική πλευρά της εκπαίδευσης και το ολοκληρώνω, δυστυχώς, με μια συμπαιγνία με την Υπουργό. Την επιστρέφω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Φίλη, πρώτα απ’ όλα, είπατε ότι είναι παλιές εξαγγελίες. Εγώ θέλω να μου πείτε, πότε η Κυβέρνηση του ΣΥΡΙΖΑ έδωσε διοικητικές θέσεις στα δημόσια πανεπιστήμια. Διότι, κύριε Φίλη, έχουν να δοθούν από το 2009 και είναι καμάρι της Κυβέρνησης της Νέας Δημοκρατίας, που ενισχύει διοικητικές θέσεις.

**ΜΕΡΟΠΗ ΤΖΟΥΦΗ:** 500 θέσεις είναι του ΣΥΡΙΖΑ, κυρία Κεραμέως.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Δεύτερον, εγώ παρατηρώ το εξής. O κ. Φίλης μπορεί να λέει ότι όλα ήταν αυτονόητα, τι ειπώθηκε στην Επιτροπή, ήρθε εδώ με τις σημειώσεις του, έτοιμος να μιλήσει γι΄ αυτό το θέμα. Αν τα πράγματα ήταν τόσο ξεκάθαρα, γιατί ο κ. Φίλης ήρθε έτοιμος, με το λόγο του γραμμένο, με τα πρακτικά; Εγώ πάντως, θέλω να διαβάσω τα πρακτικά. Λένε τα πρακτικά συγκεκριμένα:

« Όσον αφορά, τώρα, στην κυρία Υπουργό, που με ρώτησε ποιος Υπουργός μου είπε ότι θα σας κάνουμε αχρείαστους, επειδή δεν μπορούμε να σας κλείσουμε, θυμάμαι και ίσως να στενοχωρήσω τον κύριο Φίλη, ότι μου το είχε πει και πολλοί συνεργάτες του κυρίου Γαβρόγλου, γιατί ο κ. Γαβρόγλου απέφευγε να μας δει.»

Αυτά είναι στα πρακτικά της Ελληνικής Βουλής. Σας ευχαριστώ πολύ και τα λοιπά περί συμπαιγνίας, τα επιστρέφω στον κύριο Φίλη.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, συγγνώμη, διότι επιμένει να ψεύδεται η κυρία Υπουργός.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, μισό λεπτό, δεν έχετε τον λόγο.

*Μη καταγραφόμενη συνομιλία, κατά τα οριζόμενα στον Κανονισμό της Βουλής, σύμφωνα με το άρθρο 66.*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, όταν ο Πρόεδρος λέει, ότι «δεν έχετε το λόγο» - για να είναι ξεκάθαρο σε όλους - δεν έχει το λόγο ο ομιλητής και συνεπώς, μπορεί να διαγράψει αυτά τα οποία είπε, από τα πρακτικά.

Γι’ αυτό το λόγο, δεν θα καταγραφούν στα πρακτικά.

Το λόγο έχει ο κ. Κοντογεώργος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Κύριε Πρόεδρε, ευχαριστώ.

Πρέπει να καταλάβουμε όλοι σε αυτήν την Αίθουσα ότι ο ρόλος της Αξιωματικής Αντιπολίτευσης είναι συγκεκριμένος. Με την παρελκυστική του τακτική, θέλει, σώνει και καλά, να διαλύσει τη συνεδρίαση και να μην έρθει αύριο ο νόμος για ψήφιση στη Βουλή.

Το τι είπε ο καθένας, εδώ μέσα, έχει ευτυχώς κατοχυρωθεί στα πρακτικά.

Δεν μας ενδιαφέρει, κύριε Πρόεδρε, τι διαπιστώσεις κάνατε, προσωπικά εσείς και τι διαπιστώνει, σήμερα, ο κ. Φίλης. Τα πρακτικά είναι κατοχυρωμένη διαδικασία και δεν μπορούν αμφισβητηθούν από κανέναν. Τελεία και παύλα. Και δεν μπορεί ο κ. Φίλης, εδώ μέσα, ούτε να μας απειλεί ούτε να υβρίζει. Τελεία και παύλα ξανά. Να χάνουμε, ήδη, 35 λεπτά από τη συνεδρίαση !

Να μην σβηστεί τίποτα από τα πρακτικά. Να μην παραλειφθεί τίποτα από αυτή τη σημερινή συνεδρίαση, από τις απειλές και από τη συμπεριφορά του κ. Φίλη.

Και αν δεν έχει το θάρρος ο ίδιος να παραδεχθεί αυτά, που είπε, δεν μας αφορά καθόλου εμάς, εδώ μέσα.

Δίνει λόγο στους πολίτες και μόνο σε αυτούς. Εάν δεν έχει το θάρρος, να το παραδεχτεί. Τελεία και παύλα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λοιπόν, προχωρούμε με τη διαδικασία.

Τον λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Κύριε Πρόεδρε, επί της διαδικασίας μόνο, συγνώμη, που σας διακόπτω. Επειδή υπάρχει η εκκρεμότητα της δικής μου αγόρευσης, επί των άρθρων, θέλετε να την κάνω ενιαία μαζί με τη σημερινή; Να ακούσουμε, πρώτα, τους Βουλευτές; Βάλτε εσείς τη διαδικασία, απλά να ξέρετε ότι προτιμώ να κάνω μία ομιλία, αλλά με δυνατότητα χρόνου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εγώ νομίζω ότι έτσι είναι καλύτερα, να κάνετε ενιαία την τοποθέτησή σας, επί των άρθρων και για τη β΄ ανάγνωση.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Σας ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Σκόνδρα.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε. Κυρία Υπουργέ, κυρία Υφυπουργέ, κυρίες και κύριοι συνάδελφοι, είναι γεγονός ότι πραγματικά εκεί που νομίζουμε ότι τα έχουμε ακούσει όλα από τον ΣΥΡΙΖΑ, αυτά τα χρόνια, βρισκόμαστε, πάντα, μπροστά στην έκπληξη να παρουσιάζεται και κάτι νέο, όπως σήμερα, που ακούσαμε υβριστικά σχόλια και απειλές από έναν πρώην Υπουργό, που δεν σεβάστηκε ούτε το θεσμό, τον οποίον υπηρέτησε.

Επί του νομοσχεδίου, λοιπόν. Αν ήθελε κάποιος να χαρακτηρίσει το σχέδιο νόμου, με μια λέξη, θα έλεγε αυθόρμητα «αυτονόητο».

Έτσι είναι, κυρίες και κύριοι συνάδελφοι, προβλέπει τα αυτονόητα αυτό το νομοσχέδιο και καθορίζεται από την κοινή λογική. Διότι είναι λογικό και αυτονόητο τα ιδιωτικά σχολεία να ακολουθούν το πλαίσιο, που θα καθορίζεται μεν από το κράτος, θα ελέγχεται από αυτό, από κει και μετά, όμως, είναι εξίσου αυτονόητο να έχουν την ευελιξία να μπορούν να διαφοροποιούνται, να αναπτύσσουν δράσεις, να έχουν αυτονομία, που θα τα κάνει ακριβώς να διαφέρουν από το δημόσιο.

Και βέβαια, εδώ είναι που αρχίζει τον καβγά ο ΣΥΡΙΖΑ. Δεν αντέχει την ελευθερία και την αυτονομία. Προτιμά τον σφιχτό εναγκαλισμό με το κράτος «πατερούλη», τη στασιμότητα και την οπισθοδρόμηση. Και με οδηγό αυτήν τη νοσταλγία του εναγκαλισμού, κατά την περίοδο της διακυβέρνησής του, αφού δεν μπορούσε να κλείσει τα ιδιωτικά εκπαιδευτήρια, προσπάθησε να τα ισοπεδώσει και να τα υποβαθμίσει.

Η βαθιά ιδεοληψία σας, κύριοι του ΣΥΡΙΖΑ, δεν σας αφήνει να δεχθείτε τίποτα το ανεξάρτητο, τίποτα το ελεύθερο, τίποτα, που να μην ελέγχεται από την εκτελεστική εξουσία.

Το παρόν νομοσχέδιο αντικατοπτρίζει τις αρχές της ιδεολογίας της Ν.Δ.. Είναι καθαρή η ιδεολογική στάση του κοινωνικού φιλελευθερισμού, κάτι που, δυστυχώς, η Αριστερά δεν μπορεί να το καταλάβει.

Προβλέπει την κρατική εποπτεία, αλλά ελευθερία στο παρεχόμενο εκπαιδευτικό έργο. Σεβασμός στο συνταγματικό δικαίωμα της ελευθερίας, στην επιλογή σχολείου γονέων και παιδιών. Ρυθμίζει τα εργασιακά, με τον ίδιο ακριβώς τρόπο, που ισχύει, σε όλο τον ιδιωτικό τομέα. Επιτρέπει διευρυμένο πρόγραμμα και ευελιξία σε δράσεις.

Λέμε «ναι» στην αξιολόγηση, όπως και στο να μπορεί η μονάδα να κρίνει και να διαχειρίζεται το προσωπικό της, προς όφελος, πάντα, των μαθητών.

Συμφωνούμε στην ευελιξία του ωραρίου, με πρωτοβουλία του ίδιου του εκπαιδευτικού.

Σημαντική, επίσης, η ρύθμιση, κυρία Υπουργέ, που νομοθετείτε, για τη διδασκαλία των ειδικών μαθημάτων των πανελληνίων. Διότι το κράτος ήταν ανακόλουθο, όταν από τη μία έβαζε τα ειδικά μαθήματα στις πανελλήνιες και από την άλλη, δεν παρείχε την απαιτούμενη διδασκαλία.

Αυτονόητα, λοιπόν, κυρίες και κύριοι συνάδελφοι, και θα μπορούσαμε να συνεννοηθούμε. Θα μπορούσε η Αντιπολίτευση να καταθέσει προτάσεις και να προσθέσει ή να βελτιώσει πράγματα. Να συνεννοηθούμε, δηλαδή, αλλά πώς να συνεννοηθείς, όταν υπάρχει υποκρισία; «Σχολάρχες» αποκαλούν τους ιδιοκτήτες των ιδιωτικών σχολείων, «σχολάρχες», και απορώ, αυτήν τη λέξη τη χρησιμοποιείτε στην καθημερινότητά σας; Πιστεύω, πως όχι. Εγώ τη γιαγιά μου θυμάμαι, που έλεγε «σχολαρχείο», από τότε δεν την ξανάκουσα. Αλλά και αυτό το κάνετε, για να απαξιώσετε και να υποτιμήσετε.

Δεν είναι υποκρισία, όμως, αυτό, όταν σε αυτά τα «σχολαρχεία», στέλνετε οι περισσότεροι τα παιδιά σας; Αρχής γενομένης από τον Αρχηγό σας, τον κύριο Τσίπρα, δεν είναι ακραία υποκρισία, όταν στερούν, από τη μία, στη χώρα και στους πολίτες τα ιδιωτικά πανεπιστήμια και την ίδια στιγμή, τα δικά τους παιδιά τα στέλνουν στο εξωτερικό, για σπουδές, όταν κάνουν ότι ενδιαφέρονται για την Ελλάδα και από την άλλη, της στερούν τη λάμψη, που θα αποκτούσε, όταν θα γινόταν διεθνές κέντρο επιστημών, γραμμάτων και τεχνών, όπως, άλλωστε, δικαιούται η χώρα μας, αφού εδώ γεννήθηκαν και μεγαλούργησαν.

Επομένως, δεν υπάρχει συζήτηση και συνεννόηση με υποκριτές.

Γι΄ αυτό, κυρία Υπουργέ, απευθύνομαι σε εσάς και σας συγχαίρω, για την προσήλωση σας στην ιδεολογική μας κατεύθυνση και στην καθαρότητα στο πρόγραμμα, το οποίο ακολουθείτε και για τις μεταρρυθμιστικές σας πρωτοβουλίες στην παιδεία. Για την αναβάθμιση και τον εκσυγχρονισμό των σχολείων και τις δυνατότητες, που παρέχετε, στους Έλληνες μαθητές να προοδεύσουν. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, κυρία Σκόνδρα.

Ο κύριος Λοβέρδος έχει το λόγο.

**ΙΩΑΝΝΗΣ-ΜΙΧΑΗΛ ΛΟΒΕΡΔΟΣ:** Ευχαριστώ. Είμαι υποχρεωμένος να αρχίσω, για μια ακόμη φορά, κύριε Πρόεδρε, και να σας συγχαρώ για την ψυχραιμία, με την οποία προεδρεύετε και μπορείτε να αποφορτίζετε τις εντάσεις. Πρέπει να τα λέμε αυτά, γιατί είναι χρήσιμο να ανεβάζουμε το κοινοβουλευτικό έργο, όταν υπάρχουν αυτές οι εντάσεις, που δεν είναι θετικές για κανέναν από εμάς, για κανένα Κόμμα, για κανέναν Βουλευτή και πάνω από όλα και για το ίδιο το Κοινοβούλιο.

Κοιτάξτε, εγώ δεν θα κατηγορήσω ποτέ ούτε το ΣΥΡΙΖΑ ούτε κανένα Κόμμα, για υποκρισία σε θέματα της παιδείας. Πώς είναι δυνατόν να τον κατηγορήσω για υποκρισία, μόνο υποκριτές δεν είναι οι συνάδελφοι του ΣΥΡΙΖΑ. Είναι βαθιά πεπεισμένοι, ότι πρέπει να είναι δημόσια και μόνον η παιδεία και το εκπαιδευτικό μας σύστημα. Δικαίωμά τους. Απόλυτα κατανοητό, έχουν την αντίληψη τους, τη σέβομαι, δεν συμφωνώ, όμως, μαζί τους.

Και αυτός είναι ο λόγος, για τον οποίο βρισκόμαστε εμείς εδώ, για να εκθέτουμε τις απόψεις μας και να συμφωνούμε ή να διαφωνούμε με αυτές, αλλά δεν πρέπει, ταυτόχρονα, οι συνάδελφοι του ΣΥΡΙΖΑ να θεωρούν ότι δεν έχουν ευθύνη, για το πώς έχει καταντήσει σήμερα η δημόσια εκπαίδευση. Έχουν πολύ μεγάλη ευθύνη για τη δημόσια εκπαίδευση, για την κατάντια της. Δυστυχώς, όπως επίσης, έχουν και μεγάλη ευθύνη για το γεγονός ότι ενισχύθηκαν, τα τελευταία χρόνια, οι προσελεύσεις των μαθητών στα ιδιωτικά σχολεία.

Ξέρετε, υπάρχει ένας μύθος, ότι δήθεν τα ιδιωτικά σχολεία είναι τα σχολεία των πλουσίων, της ελίτ της κοινωνίας μας. Δεν είναι έτσι. Αυτή τη στιγμή, στα ιδιωτικά σχολεία, πηγαίνουν με κόπο, με ιδρώτα των γονιών τους, παιδιά από μικρομεσαίες, μικροαστικές και μεσοαστικές οικογένειες. Γιατί; Γιατί σε όλο αυτό το διάστημα, που η Αριστερά, όντας μεν τυπικά εκτός εξουσίας, αλλά ουσιαστικά επικυριαρχώντας ιδεολογικο-πολιτικά, σε θέματα εκπαίδευσης, είχε καταστρατηγηθεί το δικαίωμα του μαθητή να σπουδάζει σε ένα δημόσιο σχολείο.

Ξέρετε, γίνεται ένα πάρα πολύ μεγάλο λάθος, το οποίο έγινε και σε αυτήν εδώ τη συνεδρίαση, όλες αυτές τις μέρες. Μιλάμε για ΣΥΡΙΖΑ, για Νέα Δημοκρατία, για Υπουργείο, για «σχολάρχες» - όπως τους αποκαλεί ο ΣΥΡΙΖΑ - για δικαιώματα των ιδιωτικών εκπαιδευτικών και δεν άκουσα κουβέντα για τους μαθητές, κουβέντα, σαν να μην υπάρχουν μαθητές. Σαν τα σχολεία να λειτουργούν ή υπέρ του σχολάρχη ή υπέρ των εκπαιδευτικών.

Όχι, δεν λειτουργούν ούτε για τους «σχολάρχες», ούτε για τους εκπαιδευτικούς, ούτε για την Κεραμέως, ούτε για τη φίλη μου, τη Σοφία τη Ζαχαράκη, ούτε για τη Φωτεινή την Πιπιλή. Λειτουργούν για τους μαθητές. Μόνο αυτή πρέπει να είναι η μέριμνά μας και το ενδιαφέρον μας, να είναι για τους μαθητές.

Σκεφθείτε, λοιπόν, γιατί παιδιά μεσαίων οικογενειών, που τα βγάζουν δύσκολα, ειδικά, τώρα, με την κρίση της τελευταίας δεκαετίας, αναγκάζονται και φεύγουν από το δημόσιο σχολείο, με τις καταλήψεις, με τις καταστροφές και πηγαίνουν σε ένα ιδιωτικό σχολείο; Για να μπορέσουν να σπουδάσουν, για να μπορέσουν να μάθουν γράμματα.

Κάνετε ένα λάθος, εάν πιστεύετε ότι εμείς είμαστε εντελώς εναντίον της δημόσιας εκπαίδευσης. Προτεραιότητα παραμένει η δημόσια εκπαίδευση, αλλά σεβόμαστε και την ύπαρξη της ιδιωτικής εκπαίδευσης, που πρέπει να υπάρχει, για να λειτουργεί επικουρικά και φυσικά, υπό την εποπτεία του Υπουργείου Παιδείας. Αυτό νομίζω δεν γίνεται αντιληπτό από όλους. Δεν είμαστε, εσείς υπέρ της δημόσιας και εμείς υπέρ της ιδιωτικής εκπαίδευσης. Αυτός ο μανιχαϊσμός δεν χρειάζεται να υπάρχει. Από κει και πέρα, όμως, να πούμε και κάτι άλλο πολύ σημαντικό.

Μας κατηγορήσατε και το άκουσα και από τις παρεμβάσεις των συναδέλφων του ΣΥΡΙΖΑ, στις τελευταίες συνεδριάσεις, ότι δήθεν θέλουμε να υπονομεύσουμε το μέλλον των εκπαιδευτικών στην ιδιωτική εκπαίδευση. Όχι, βέβαια. Νομίζετε, ότι είμαστε κάποιοι «κακοί άνθρωποι», που θέλουμε να απολύουμε τους ανθρώπους από τις δουλειές τους; Όχι, βέβαια. Θέλουμε να έχουν δουλειά οι άνθρωποι. Θέλουμε να έχουν δουλειά, αλλά να την κάνουν σωστά τη δουλειά τους, γιατί η δουλειά τους είναι εκπαίδευση παιδιών, η εκπαίδευση μαθητών, η εκπαίδευση της επόμενης γενιάς και θέλουμε να την κάνουν όσο το δυνατόν καλύτερα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Οι ιδιοκτήτες δεν πρέπει να κάνουν τη δουλειά τους καλά;

**ΙΩΑΝΝΗΣ – ΜΙΧΑΗΛ ΛΟΒΕΡΔΟΣ**: Βεβαίως, και αυτοί, κυρία Αναγνωστοπούλου. Ασφαλώς, όλοι έχουν ευθύνη, για μια καλύτερη εκπαίδευση, όλοι και το Υπουργείο, φυσικά και εδώ η Βουλή, όλοι έχουμε ευθύνη, αλλά πάνω από όλα, πρέπει μέριμνά μας να είναι πώς θα ενταχθούν καλύτερα τα παιδιά μας και πώς θα μάθουν καλύτερα γράμματα τα παιδιά μας.

Το γεγονός ότι ζητάμε να υπάρχει αξιολόγηση για τους εκπαιδευτικούς στα ιδιωτικά σχολεία δεν σημαίνει ότι θέλουμε να απολύσουμε τους εκπαιδευτικούς. Δεν θέλουμε, όμως, να φτάνουν σε ακραίες μορφές, που έφτασαν, με το νόμο «Ευθυμίου», αγαπητέ κύριε Φίλη, όπου έφτασαν κάποιοι εκπαιδευτικοί, μέχρι και να μπαίνουν στην τάξη και να κάθονται με τα πόδια πάνω στην έδρα, γιατί έγιναν αυτά, ακόμα και σε καλά ιδιωτικά σχολεία. Γιατί αυτό είναι το κακό για κάποιους, οι οποίοι μπορεί να μην έχουν τη συνείδηση, που έχουμε όλοι μας, αυτό είναι το κακό από τη μονιμότητα. Η μονιμότητα, όταν δεν έχεις συνείδηση, σε διαφθείρει, ακόμα περισσότερο. Εάν δεν υπάρχει αξιολόγηση του έργου σου και αν δεν υπάρχει έλεγχος και τιμωρία, εκεί που πρέπει να υπάρχει, της συμπεριφοράς σου, αυτά τα κακά συμβαίνουν και συνέβησαν.

Συνεπώς, το ιδιωτικό σχολείο δεν θέλει να εκδικηθεί τους καθηγητές, όπως τουλάχιστον, παρουσιάστηκε και από τον κ. Κουρουτό της ΟΙΕΛΕ εδώ. Θέλει να ενισχύσει την ιδιωτική εκπαίδευση. Θέλουμε να έχουν τα παιδιά μας καλύτερους δασκάλους, καλύτερους καθηγητές και προς αυτό ήμουν πάντα και θα είμαι υποστηρικτής της αξιολόγησης παντού.

Αξιολόγηση πρέπει να υπάρχει για όλους μας, όπως υπάρχει για τους Βουλευτές, που εκλέγονται από τον ελληνικό λαό, όπως υπάρχει για οποιονδήποτε εργαζόμενο, στον ιδιωτικό τομέα, που έχει καθημερινή αξιολόγηση, έτσι πρέπει να υπάρχει και για τους εκπαιδευτικούς είτε είναι στο δημόσιο είτε είναι στον ιδιωτικό τομέα και αυτό εισάγει αυτό το νομοσχέδιο. Θα μου πείτε το κάνει καλά; Θα το δούμε, στην πράξη.

Ξέρετε, εγώ κρίνω τα νομοσχέδια εκ του αποτελέσματος, δεν τα κρίνω, όταν ψηφίζονται. Μπορεί να είναι πολύ καλά, όταν ψηφίζονται, αλλά στην πράξη, αν εφαρμόζονται. Θα το δούμε και θα το ελέγξουμε, όταν εφαρμοστεί, αλλά πάντως στόχος και αυτού του νομοσχεδίου είναι η ενίσχυση του ιδιωτικού σχολείου υπέρ των μαθητών, όχι υπέρ των σχολαρχών και σαφώς, όχι υπέρ του Υπουργείου ή των εκπαιδευτικών. Υπέρ των μαθητών. Πάνω από όλα είναι οι μαθητές. Αυτό, μερικές φορές, με τις συντεχνιακές λογικές, που επικρατούν στη χώρα μας, το έχουμε ξεχάσει. Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ πολύ, κύριε Λοβέρδο. Κύριε Φίλη, έχω βρει το απόσπασμα από τα πρακτικά. Το τι αναφέρει ο κύριος Κυραϊλίδης, όπως έχει καταγραφεί. Θέλετε να το διαβάσω;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Εσείς πέστε μας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα το διαβάσω, λοιπόν, εγώ, για να επιστρέψω στον κύριο Φίλη το «αναξιόπιστος». Αναφέρεται στην τοποθέτησή του, όπως είναι καταγεγραμμένο στα πρακτικά – εγώ είπα αυτό, το οποίο νόμιζα ότι άκουσα και αυτό που κατάλαβα. Τα πρακτικά είναι εδώ, υπάρχει και το βίντεο της συνεδρίασης. Για να το ξέρετε και εσείς. Για να καταλάβουμε, αν γνωρίζουμε να διαβάζουμε. Εγώ μετά τη συνεδρίαση, δεν επιμελήθηκα των πρακτικών, δεν τα διάβασα για να μάθω.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Το ίδιο λέμε.

**ΜΕΡΟΠΗ ΤΖΟΥΦΗ:** Έχουμε συνολικό πρόβλημα ακοής !

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να δώσω το λόγο στον κ. Σκουρολιάκο, μέχρι να βρω το σημείο και συνεχίζουμε. Τα πρακτικά δεν αμφισβητούνται κύριε Φίλη, δεν αμφισβητούνται.

Ο κύριος Σκουρολιάκος έχει τον λόγο, για πέντε λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε. Καταρχήν, να ξεκαθαρίσουμε ότι δεν ξεκινάμε από μία θέση, όπου η Αξιωματική Αντιπολίτευση, ο ΣΥΡΙΖΑ, είναι απέναντι στη μη κρατική εκπαίδευση. Και μιας και σ’ αυτό το νομοσχέδιο αναφέρεται, ως ιδιωτική εκπαίδευση, ας κρατήσουμε αυτή την ορολογία, για να συνεννοηθούμε.

Πιστεύουμε ότι υπάρχουν σπουδαία ιδιωτικά σχολεία, αλλά υπάρχουν και λιγότερο σπουδαία και κάποια καθόλου σπουδαία. Η Κυβέρνηση ασκεί δημόσια εποπτεία και για τα ιδιωτικά και τα δημόσια σχολεία και η δουλειά της είναι να φροντίζει, ώστε όλα τα σχολεία να είναι πολύ σπουδαία.

Δυστυχώς, όμως, το νομοσχέδιο, που έφερε η κυρία Υπουργός, κινείται στην εντελώς αντίθετη κατεύθυνση. Θεωρώ ότι αυτό το νομοσχέδιο εκθέτει τα σοβαρά ιδιωτικά σχολεία. Θεωρώ ότι αν τα σοβαρά ιδιωτικά σχολεία χρησιμοποιήσουν τις πρόνοιες του νόμου αυτού, θα υποβαθμιστούν και το σπουδαιότερο είναι ότι βάζει τα πράγματα σε μια πλατφόρμα, όπου το διακύβευμα δεν είναι εκπαιδευτικό, αλλά οικονομικό.

Με την ψήφιση του νομοσχεδίου για τα ιδιωτικά σχολεία, λοιπόν, αυτά αποκτούν χαρακτηριστικά μεγάλων επιχειρήσεων, ένα είδος μεγάλων εκπαιδευτικών σουπερμάρκετ, με δυνατότητα να εμπορεύονται κάθε είδους υπηρεσία στην εκπαίδευση, από την προσχολική, έως τη διά βίου κατάρτιση. Χτίζεται, βήμα-βήμα, η θεσμική υποδομή, που θα αναλάβει να στηρίξει, σταδιακά, τα επόμενα βήματα ιδιωτικοποίησης και εμπορευματοποίησης βασικών τομέων της εκπαίδευσης.

Στο άρθρο 2, για την αξιολόγηση των δομών και για την αξιολόγηση του εκπαιδευτικού έργου του εκπαιδευτικού, τα κριτήρια και οι γενικοί άξονες δεν καθορίζονται στα κριτήρια αξιολόγησης αυτού του νομοσχεδίου. Ουσιαστικά, εκχωρεί την κρατική αρμοδιότητα, υπέρ θεμάτων υπηρεσιακής κατάστασης του διδακτικού προσωπικού, σ’ αυτόν, που λέμε «σχολάρχης», ο διευθυντής σχολείου, ο ιδιοκτήτης, ο επιχειρηματίας του ιδιωτικού σχολείου. Γιατί, όταν δεχόμαστε τον όρο «ιδιωτικό», πρέπει να μπει δίπλα και ο όρος «επιχείρηση».

Για την απασχόληση των εκπαιδευτικών, στο άρθρο 9, βλέπουμε ότι μεταβάλλονται προς το χειρότερο οι όροι εργασίας. Αυτό το νομοσχέδιο, επειδή άκουσα, προηγουμένως, ότι αγαπάμε τους ιδιωτικούς εκπαιδευτικούς και τους φροντίζουμε, αυτό το νομοσχέδιο κάνει ακριβώς το αντίθετο. Πρόκειται περί μιας πρωτοφανούς νομιμοποίησης βλαπτικής μεταβολής των όρων εργασίας, η οποία καθιστά τον εκπαιδευτικό του ιδιωτικού σχολείου, σε δυσχερέστερη θέση από άλλους εργαζόμενους, στους οποίους εφαρμόζονται οι κοινές εργατικές διατάξεις.

Η διάθεση του εκπαιδευτικού της δευτεροβάθμιας εκπαίδευσης, σε συστεγαζόμενες ή όμορες σχολικές μονάδες, είναι απαράδεκτη. Αυτό το «πολυσχολείο», που μπορεί να έχει γυμνάσιο, λύκειο, ινστιτούτο ξένων γλωσσών, ενισχυτική διδασκαλία και δεν ξέρω τι άλλο, μπορεί να χρησιμοποιεί τους εκπαιδευτικούς, σε όλες αυτές τις δομές. Πώς θα αποδώσει, ποιος εκπαιδευτικός θα αποδώσει, σε ένα τέτοιο πρόγραμμα και σε κάποιες τέτοιες ανάγκες, που έχει αυτό το πολυσχολείο, για να λειτουργήσει; Πότε θα προετοιμαστεί, για να μπει στην αίθουσα; Πότε θα διορθώσει τα τεστ και τα γραπτά; Πότε θα προλάβει να ανατροφοδοτηθεί, ώστε να μπει πιο φρέσκος και πιο δυνατός, για να προσφέρει, μέσα στην τάξη, σ’ αυτά τα παιδιά, για τα οποία μιλήσαμε, προηγουμένως; Με την απορρύθμιση και την πριμοδότηση της ασυδοσίας των ιδιωτικών εκπαιδευτηρίων, λοιπόν, εδώ είναι το θέμα, ανοίγει, συνακόλουθα, ένα σοβαρότατο ζήτημα νόθευσης και αλλοίωσης της αξιολόγησης των εκπαιδευτικών αποτελεσμάτων και των τίτλων σπουδών των μαθητών και μαθητριών, με απροσμέτρητες αρνητικές συνέπειες, στον τομέα των ίσων ευκαιριών και της κοινωνικής δικαιοσύνης.

Θα μου επιτρέψετε, κύριε Πρόεδρε, να κάνω ένα σχόλιο για σας. Θα πρέπει να σας εμπιστευόμαστε, αλλά, στο προηγούμενο νομοσχέδιο του Υπουργείου Πολιτισμού, μας δώσατε λαβές να μη σας εμπιστευόμαστε. Όταν υπήρχε θέμα αρχαιολογικό και με πείσμα αρνηθήκατε να είναι εκπρόσωποι των Ελλήνων Αρχαιολόγων, για ένα θέμα, το οποίο μονοπώλησε, σας θυμίζω και δείτε τα πρακτικά, μιας και είμαστε σ’ αυτό το περιβάλλον των πρακτικών, για να δείτε ότι μονοπώλησε τη συζήτηση στις Επιτροπές και τη συζήτηση στην Ολομέλεια. Δεν πιστεύω, ότι σας το επέβαλε η Υπουργός Πολιτισμού, δεν το πιστεύω αυτό, αλλά πρέπει να σας εμπιστευόμαστε, κύριε Πρόεδρε. Δεν είσαστε Πρόεδρος της Νέας Δημοκρατίας, είσαστε Πρόεδρος, που εκπροσωπεί όλους μας, εδώ μέσα και, μέχρι τώρα, μας έχετε κλονίσει την εμπιστοσύνη. Έχουμε κάθε διάθεση να την αποκαταστήσουμε, αλλά εσείς θα πρέπει να το φροντίσετε. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστώ και εγώ. Σε σχέση με την προσωπική αναφορά, θέλω να ξέρετε ότι προσπαθώ, με συνεννόηση, με σύνθεση και με ανοχή, σε πολλά ζητήματα, να προχωρήσει ο διάλογος, να γίνει μια συζήτηση, ο κόσμος να βγάζει τα συμπεράσματα του και να ακολουθήσουμε και τον Κανονισμό της Βουλής, έτσι όπως ορίζει, για να λειτουργούμε. Αυτό πράττω και μπαίνει και η προσωπική σφραγίδα να εκφραστούν όλοι, αλλά αυτό δεν μπορεί να σημαίνει, σε καμία περίπτωση, ότι θα πρέπει να υιοθετώ τις δικές σας προτάσεις ή τις προτάσεις οποιωνδήποτε άλλων Κομμάτων. Προσπαθώ να γίνεται μία σύνθεση, να το ξέρετε.

Στη συνέχεια, κύριε Φίλη, αν θέλετε μπορώ να διαβάσω τα πρακτικά, έχω βρει ακριβώς τι ειπώθηκε. Θα σας διαβάσω μόνο στο τέλος, ότι ρωτώ στην τοποθέτησή μου «Μπορείτε να μας πείτε μόνο το όνομα;». Άρα, εσείς έχετε ανάγκη να επικαλείστε την αξιοπιστία τη δική μου, όταν σας συμφέρει, για να απαντήσετε στην κυρία Υπουργό, αλλά όμως, όταν δεν σας συμφέρει, με λέτε «αναξιόπιστο».

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Δημιουργούνται εντυπώσεις και δεν διαβάζετε καν την απάντησή σας; Η απάντηση σας, σχετικά με τον κ. Κυραϊλίδη, είναι: «Απάντησε, δεν το θυμάστε, είναι στα πρακτικά». Λέω εγώ: «Θέλουμε το όνομα». Απαντάτε εσείς, κύριε Πρόεδρε: «Κύριε Φίλη, για να ξέρετε, είπε ότι δεν ήσασταν εσείς. Κύριε Κυραϊλίδη, μπορείτε να μας πείτε μόνο το όνομα;» και δεν λέει το όνομα μετά. Δεν ακούστηκε ευκρινώς και του είπα «Πέστε ποιο είναι το όνομα», τον προκάλεσα, αλλά δεν ακούστηκε.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Απλά, αποφεύγετε το θέμα, κύριε Φίλη.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Ούτε ο Πρόεδρος το είχε ακούσει. Έκανε πίσω, δεν το είπε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μισό λεπτό, κύριε Φίλη.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Φεύγετε από το θέμα, κύριε Φίλη.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** (*ομιλεί εκτός μικροφώνου*) Τώρα, τα συμπεράσματα για τους πολίτες, που ακούνε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επειδή το ξανανοίγετε το θέμα, τώρα αναγκάζομαι να διαβάσω, στη σελίδα 71 των Πρακτικών, τι είπε ο κ. Κυραϊλίδης, για να το διευκρινίσουμε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν το ακούσατε. Το δέχομαι αυτό. Δεν είπα «όχι», κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Άρα, δεν το αμφισβητείτε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** (*ομιλεί εκτός μικροφώνου*) Το είπε, λέω. Εγώ δεν το άκουσα. Ούτε εσείς το ακούσατε, όμως. Και ρώτησα: Πες μας, το είπε; Και λέτε εσείς: «Δεν το είπε». Πάμε παρακάτω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εγώ είπα αυτό, που άκουσα. Ακούστε, μισό λεπτό. Υπάρχει ξεκάθαρα στα Πρακτικά.

**ΜΕΡΟΠΗ ΤΖΟΥΦΗ:** Ζητούσαμε να μας βγει το όνομα; Παρανοϊκοί είμαστε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, σας παρακαλώ, μην κάνετε διάλογο. Κυρία Τζούφη, δεν έχετε το λόγο.

**ΜΕΡΟΠΗ ΤΖΟΥΦΗ:** Μα, τι λέτε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, την προσοχή σας σε εμένα. Κύριε Φίλη, επειδή εγώ δεν διεκδικώ το αλάθητο και την απόλυτη αλήθεια, γι’ αυτό το λόγο, στο τέλος της πρότασής μου, τον ρωτάω, αν μπορεί να επαναλάβει. Και είπε: «Ό,τι είχα να πω, το είπα πιο πριν».

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Μα, δεν το δεν είπε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εκείνη τη στιγμή, δεν το είπε. Επικαλέστηκε την αρχική του τοποθέτηση. Λοιπόν, έληξε το θέμα.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** (*ομιλεί εκτός μικροφώνου*) Δεν είναι η ουσία. Προχωράμε.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σωστά. Ουσίας δεν είναι. Καταγγελία υπάρχει στα Πρακτικά της Βουλής.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λοιπόν. Σήμερα, ας αφήσουμε το πρώτο μέρος της συνεδρίασης και να προχωρήσουμε, από δω και στο εξής, χωρίς διακοπές.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Παρεμβαίνετε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εγώ παρενέβην; Και τι δεν μου είπατε, σήμερα, κύριε Φίλη ! Τι αυθαιρεσίες δεν κάνατε, τι συνδέσεις δεν κάνατε, σε σχέση με το παρελθόν, με το τώρα, με πρώην πρωθυπουργούς. Έχετε κάνει χίλια δύο πράγματα. Αφήστε με, λοιπόν. Δώστε μου και εμένα 2-3 λεπτά, να υπερασπιστώ λίγο τον εαυτό μου, να τα βάλω στη σειρά, έτσι όπως έχουν καταγραφεί στα Πρακτικά και να ξανακουστούν. Να τα ακούσετε και εσείς και οι συνάδελφοι. Τη γνώμη σας μπορεί να την έχετε για μένα προσωπικά και να είναι όποια θέλετε.

Λοιπόν, προχωρούμε. Η κυρία Χρηστίδου έχει το λόγο. Ορίστε.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Συμφωνώ πάρα πολύ με τον αγαπητό συνάδελφο, κ. Σκουρολιάκο, σε όλα όσα είπε. Ήμουν και εγώ παρούσα και σε άλλες συνεδριάσεις της Επιτροπής των Μορφωτικών Υποθέσεων. Και, όντως, έχουμε χάσει την εμπιστοσύνη μας. Ελπίζουμε, κάποια στιγμή, αυτό να σας απασχολήσει σοβαρά. Πρώτον.

Δεύτερον. Σχετικά με το θέμα, που προκύπτει και είναι μια γενική αίσθηση, την οποία έχουμε σχηματίσει, είναι ότι είναι πάρα πολύ προβληματικό, όταν κάποιος ή κάποια αισθάνεται την ανάγκη να υπερασπίσει τον εαυτό του ή αισθάνεται ότι αδικείται. Κάποιοι άλλοι να το αντιλαμβάνονται και να το εκλαμβάνουν, ως απειλή. Δεν είναι απειλή προς κανέναν το να θέλεις να υπερασπίσεις τον εαυτό σου, να υπερασπίσεις τις ιδέες σου, να υπερασπιστείς τις απόψεις σου. Πόσω δε μάλλον, όταν διαστρεβλώνονται οι απόψεις σου, διαστρεβλώνονται τα λόγια σου και διαστρεβλώνεται, τελικά, αυτό που έχει ειπωθεί. Ο μόνος τρόπος να αμυνθείς και να υπερασπίσεις τον εαυτό σου, τις ιδέες σου, τον πολιτικό σου χώρο, τους ψηφοφόρους σου και καθετί, που είναι γύρω από σένα, ο μόνος τρόπος είναι να μιλήσεις. Σωστά;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Πάμε στο νομοσχέδιο, τώρα.

**ΡΑΛΛΙΑ ΧΡΗΣΤΙΔΟΥ:** Σωστά; Κύριε Πρόεδρε, θα πάμε στο νομοσχέδιο, μιας και εμείς, εδώ στο ΣΥΡΙΖΑ, όσες φορές έχουμε μιλήσει για το σχέδιο νόμου - και γι’ αυτό και για το προηγούμενο - έχουμε επιχειρήματα, τα οποία τα αναλύουμε.

Συνήθως, η δική σας πτέρυγα, το κυβερνών Κόμμα, συνήθως, κάνει προσωπικές επιθέσεις, διαστρεβλώνει απόψεις. Και για τα νομοσχέδια, που φέρνετε εσείς, δεν ακούμε επιχειρήματα. Ακούσαμε τη συνάδελφο και τους συναδέλφους, προηγουμένως, που ανέπτυξαν ένα ολόκληρο αφήγημα, γύρω από τη στάση του ΣΥΡΙΖΑ, στα θέματα παιδείας και γενικά στα θέματα του κράτους και τη διαχείριση του κράτους και λοιπά. Και για το νομοσχέδιο, επί της ουσίας, δεν ακούσαμε. Για άλλη μια φορά, ακούσαμε αντιπολίτευση στην αντιπολίτευση και, επί της ουσίας, κατά τη δική μου ταπεινή γνώμη, μηδέν. Έρχομαι, λοιπόν, σε ό,τι αφορά το νομοσχέδιο.

Προσπαθούμε, λοιπόν, να συζητήσουμε ένα νομοσχέδιο του Υπουργείου Παιδείας, που έρχεται να συμπληρώσει εκείνο, που ψηφίστηκε, προ μηνός, με το οποίο ολοκληρώνεται η προσπάθεια του Υπουργείου να ανατρέξει και να ανατρέψει, στην πράξη, την αντιμετώπιση της παιδείας, ως κοινωνικό αγαθό.

Η παιδεία, κυρίες και κύριοι συνάδελφοι, δημόσια και ιδιωτική, λαμβάνει, πλέον, συγκεκριμένα χαρακτηριστικά, όχι της ελεύθερης ούτε της φιλελεύθερης, αλλά της νεοφιλελεύθερης αγοράς, με ευθύνη και πρωτοβουλία του κυβερνώντος Κόμματος και με την κοινωνική πλειοψηφία, απέναντι. Πρόκειται για ένα ξεκάθαρα ταξικό και τοξικό, επιτρέψτε μου να πω, νομοθέτημα, που ωφελεί λίγους, δηλαδή, τους ιδιοκτήτες των ιδιωτικών σχολείων, σε μία ανταποδοτική, για ακόμη μία φορά, κίνηση της Κυβέρνησης, για την υποστήριξη από την πλευρά τους, όλων των προηγούμενων χρόνων, τόσο με λόγια, όσο και με έργα.

Η Κυβέρνηση, λοιπόν, έκρινε, ότι τώρα, μετά την πανδημία και την καραντίνα, με την ύφεση και την ανεργία να καλπάζουν και την αγορά να προσπαθεί, ανεξαρτήτως αντικειμένου, να σταθεί στα πόδια της, πιστεύει πως είναι η κατάλληλη συγκυρία, για να νομοθετήσει τη δυνατότητα συγκέντρωσης και εμπορίας κάθε είδους εκπαιδευτικής υπηρεσίας, από την προσχολική εκπαίδευση, τις ξένες γλώσσες, τις πάσης φύσεως εξωσχολικές αθλητικές και άλλες δραστηριότητες, έως και τη διά βίου κατάρτιση.

Ουσιαστικά, τα ιδιωτικά σχολεία, γίνονται ένα είδος mall της εκπαίδευσης και όπως ξέρουμε όλοι, όπου υπάρχει mall, οι τοπικές αγορές γύρω του, κλείνουν. Αυτό, κυρίες και κύριοι συνάδελφοι, δεν το λες ενίσχυση του επιχειρείν.

Επαναλαμβάνω, δεν το λες ενίσχυση του επιχειρείν αυτό, κυρίες και κύριοι συνάδελφοι, το λες, «εξυπηρέτηση ημετέρων», εξυπηρέτηση φίλων και στρέβλωση της αγοράς και μάλιστα, σε καιρό κρίσης.

Τώρα, θα ήθελα να πάμε στους ιδιωτικούς εκπαιδευτικούς, των οποίων τα εργασιακά δικαιώματα, τα κερδισμένα με αγώνες, θυσιάζονται, ολοκληρωτικά, στο βωμό του κέρδους των ιδιωτών, των ιδιοκτητών ιδιωτικής εκπαίδευσης.

Ακούσαμε με προσοχή τις απαντήσεις των φορέων, την Παρασκευή και σε καμία τους δεν κατέστη δυνατό να τεκμηριωθεί η ανάγκη κατάργησης της αιτιολογημένης απόλυσης, που θεσπίζεται, με το συγκεκριμένο νομοσχέδιο.

Η ανάγκη αυθαίρετης κατάρτισης συστήματος αξιολόγησης, από το κάθε ιδιωτικό σχολείο, ξεχωριστά, η εκπαιδευτική ανάγκη κατάργησης του ενιαίου ωραρίου του εκπαιδευτικού, η ανάγκη μονομερούς μείωσης του ωραρίου και, άρα, του μισθού του, εκτός και αν υπάρχει, έστω και ένας τόσο αφελής, που να θεωρεί ότι ο εκπαιδευτικός έψαχνε τρόπο να μείνει σπίτι του και να περάσει χρόνο, με τα παιδιά του και δεν είχε πώς αλλιώς να απαλλαγεί από την εργασία του και το μισθό του, έως τότε, του επέτρεπε και να συντηρεί τα προαναφερθέντα παιδιά, όπως ισχυρίστηκε η κυρία Υπουργός και η Εισηγήτρια της Νέας Δημοκρατίας.

Κανένας λόγος δεν υπήρχε, κυρίες και κύριοι συνάδελφοι, γι’ αυτήν την τόσο αντεργατική νομοθεσία, παρά μόνο, η επιδίωξη για μεγιστοποίηση των κερδών των ιδιοκτητών των ιδιωτικών σχολείων, εις βάρος των εργαζομένων τους.

Η ελαστικοποίηση του ωραρίου θα επιτρέψει τη μαύρη και αδήλωτη εργασία, τόσο με ήδη υφιστάμενους εργαζόμενους, όσο και με εξωτερικούς συνεργάτες, τις απλήρωτες υπερωρίες, την εργασία τα Σαββατοκύριακα και τα καλοκαίρια και η υπερ-εργασία θα συνοδεύεται, βέβαια και από στενό εργοδοτικό έλεγχο, μέσα στη συνεδρίαση διδασκόντων, αλλά και έξω από αυτή, καθώς κάθε σχολείο, δηλαδή, ο ιδιοκτήτης του, θα είναι ελεύθερος να αξιολογεί το διδακτικό έργο των δασκάλων και των καθηγητών, με το δικό του αυθαίρετο τρόπο και θα καταρτίζει και ωρολόγιο διευρυμένο πρόγραμμα, το οποίο, απλά, θα ανακοινώνει στην οικεία Διεύθυνση Εκπαίδευσης, χωρίς καμία συμβουλή ή πρόταση, από την πλευρά της πολιτείας.

Τι μας λέει αυτή η καινοφανής και απαράδεκτη προσέγγιση; Ότι στην παιδεία της αγοράς, στην αγοραία παιδεία της νέας κανονικότητας της Νέας Δημοκρατίας δεν υπάρχουν ειδικοί επί της παιδείας. Δεν υπάρχει η υψηλή εποπτεία της κρατικής μέριμνας, της δημόσιας μέριμνας, επί των σχολικών προγραμμάτων ή επί των εργαζομένων σε αυτή.

Η παιδεία των ιδιωτικών σχολείων δεν έχει λειτουργούς μας λέει η κυρία Υπουργός, έχει ιδιωτικούς υπαλλήλους, που δεν έχουν γνώμη και άποψη, επί αυτών που διδάσκουν, έχουν, ως βασική τους επιδίωξη, την πώληση και τη μεγιστοποίηση των κερδών της εκάστοτε επιχείρησης. H νεοφιλελεύθερη ανάγνωση των κοινωνικών αγαθών, αυτή είναι, βέβαια, αλλά αυτή η ανάγνωση έχει και τις συνέπειες, που όλοι φοβόμαστε. Γιατί όταν το κοινωνικό αγαθό γίνεται προϊόν, όχι μόνο προορίζεται, αποκλειστικά, για όσους μπορούν να το πληρώσουν, αλλά ακόμα και γι΄ αυτούς τους λίγους η ποιότητα του φθίνει, υποβαθμίζεται. Και οι μεταβολές αυτές είναι εις βάρος των μαθητών, γνωστικά και εκπαιδευτικά και των οικογενειών τους, οικονομικά. Και πιστεύουμε ότι θα επηρεάσουν την αντικειμενικότητα, την αμεροληψία, την ελευθερία των εκπαιδευτικών, στη δουλειά τους, μέσα στην τάξη, καθώς θα είναι αναγκασμένοι να «αλληθωρίζουν», μεταξύ του συμφέροντος του μαθητή και φυσικά, της επιχείρησης. Είναι, επίσης, σαφές ότι θα επηρεαστεί η ισοτιμία των τίτλων σπουδών και παρά το γεγονός ότι μπορεί η ίδια προβληματική αρχή να μην αφορά σε όλα τα ιδιωτικά σχολεία, η καχυποψία, εύλογα, θα «βαρύνει» στο σύνολό τους έναντι των δημοσίων.

Κυρίες και κύριοι συνάδελφοι, το υπό συζήτηση νομοσχέδιο έρχεται να διαλύσει το εργασιακό πλαίσιο, έρχεται να διαλύσει τη διδακτική αυτονομία των διδασκόντων, στα ιδιωτικά εκπαιδευτήρια, προκειμένου να λυθούν τα χέρια των ιδιοκτητών, των μετόχων, στην κατάρτιση συμφερόντων, προγραμμάτων και να πολλαπλασιαστούν, πολύ απλά, τα κέρδη τους.

Ωστόσο, ένας δάσκαλος, που είναι καταπιεσμένος, απόλυτα ελεγχόμενος, υποαμειβόμενος και αναγκασμένος να σκέφτεται, σαν να είναι πωλητής, σαν να είναι ιδιωτικός υπάλληλος, δεν είναι δυνατόν να είναι καλός δάσκαλος. Και δεν είναι δυνατόν να είναι καλός δάσκαλος όσα τυπικά προσόντα και αν έχει, όσο τυπικά και αν κατέχει το αντικείμενό του. Γιατί οι δάσκαλοι στα σχολεία, το θυμόμαστε και εμείς από τα δικά μας μαθητικά χρόνια, δεν διδάσκουν μόνο το μάθημα, αλλά και άλλες αρχές και άλλες έννοιες, και άλλες αξίες. Και αυτές οι αξίες, αυτές οι έννοιες, το νέο διευρυμένο πρόγραμμα των ιδιωτικών σχολείων, πολύ φοβόμαστε ότι δεν τις περιλαμβάνει. Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρο της Επιτροπής):** Ευχαριστώ πολύ, κυρία Χρηστίδου.

Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Δύο οφειλόμενες απαντήσεις, προς την κυρία Υπουργό, για τις σημερινές της εξαγγελίες, αν και νομίζω ότι στη μια ήδη απάντησε.

Οι θέσεις, που προκηρύσσονται, στα Ανώτατα Εκπαιδευτικά Ιδρύματα, είχαν δοθεί, εδώ και ένα χρόνο, στα πανεπιστήμια - 500 θέσεις, τις είχαν στείλει έτοιμες τα πανεπιστήμια και ζητούσαν, εναγωνίως, την προκήρυξή τους. Και χαιρόμαστε πολύ, που η Υπουργός προχωρά, επιτέλους, σε αυτή την προκήρυξη.

Το δεύτερο είναι ότι είχε ψηφιστεί, μετά την έξοδο από τα μνημόνια, την οποία επέτυχε ο ΣΥΡΙΖΑ, ο κανόνας του 1:1, ένας κανόνας τον οποίο, μέχρι στιγμής, απ’ ό,τι ξέρω το Υπουργείο δεν έχει υλοποιήσει και τον οποίο έχουν πολύ μεγάλη ανάγκη τα πανεπιστήμια και περιμένω την απάντηση της κυρίας Υπουργού, γιατί το έχουμε πάρα πολύ ανάγκη.

Η τρίτη απάντηση είναι στο θέμα του αν υπήρξαν θέσεις διοικητικών υπαλλήλων. Υπήρξαν, το 2016, με ενεργοποίηση ενός παλιού ΑΣΕΠ, του 1998, περίπου 1.000 θέσεις, κυρία Υπουργέ. Αυτές ήταν οι δυνατότητες, που είχαμε, αλλά εξαντλήσαμε και άλλες, δίνοντας θέσεις από το Υπουργείο Υγείας, σε όλες τις Ιατρικές Σχολές, που, με αυτή τη δυνατότητα, που τους δόθηκε, που δεν την είχε τότε το Υπουργείο Παιδείας, έδωσαν τη μάχη του κορονοϊού και συνεχίζουν να τη δίνουν και πρωταγωνίστησαν, σε αυτήν την κατεύθυνση.

Μια τέταρτη απάντηση, την οποία θέλω να δώσω προς τον κύριο Λοβέρδο, επειδή λέει, συνεχώς, ότι ελαττώθηκε ο αριθμός των παιδιών, στα δημόσια σχολεία και πήγαν στα ιδιωτικά σχολεία. Εκεί που καταφέραμε, σε δύσκολες συνθήκες, να αναβαθμίσουμε το πλαίσιο παροχής της εκπαίδευσης και ένας τέτοιος τομέας ήταν η επαγγελματική και τεχνική εκπαίδευση, κύριε Λοβέρδο, με ένα καινούργιο στρατηγικό σχέδιο, είχαμε πολύ σημαντική αύξηση των παιδιών, που βρέθηκαν, μέσα σε αυτές τις δομές της εκπαίδευσης και αντίστοιχα, σημαντική μείωση των παιδιών, που πήγαιναν προς τα ιδιωτικά κολλέγια και τα ΙΕΚ.

Έχω, επίσης, αναφερθεί, ότι με τον ίδιο τρόπο, η ενίσχυση, κάτω από δύσκολες συνθήκες, των δομών της Ειδικής Αγωγής και Εκπαίδευσης οδήγησε, σε μια πολύ μεγάλη αύξηση των μαθητών - από περίπου 60.000 σε 110.000 παιδιά - που όλα βρήκαν τη δυνατότητα να υπάρξουν, θα πω εγώ, όχι να πάρουν ποιοτική εκπαίδευση, ακόμη, μέσα στο δημόσιο σύστημα.

Δυστυχώς, το δικό σας νομοσχέδιο, εξόφθαλμα, κυρία Υπουργέ, και το ξέρετε, είναι υπέρ των ιδιοκτητών των ιδιωτικών σχολείων, σίγουρα, απέναντι στους εκπαιδευτικούς, κατά την προσωπική μου άποψη και απέναντι και στους μαθητές και στις οικογένειες, που επιλέγουν τα ιδιωτικά σχολεία. Διότι η ποιότητα της εκπαίδευσης εξαρτάται από το πόσο ασφαλής αισθάνεται ο εκπαιδευτικός, για να μπορέσει να βγάλει όλες του τις δυνατότητες και να βοηθήσει τα παιδιά και τις οικογένειες, που έχουν κάνει αυτή την επιλογή.

Θέλω, εδώ, να πω, διότι έγινε μια πολύ μεγάλη συζήτηση, σχετικά με το πώς το Προεδρείο χειρίζεται όλη τη διαδικασία, ότι ήταν πολύ στενάχωρη η συνεδρίαση με τους φορείς, το ξέρετε, κύριε Πρόεδρε! Μάλιστα, παλαιότερα, καλούσαμε πολύ περισσότερους, μέχρι και 30 φορείς και τότε και η σημερινή Υπουργός και εσείς πρωταγωνιστούσατε στα έδρανα της Αντιπολίτευσης, ακριβώς, για να έρθουν περισσότεροι φορείς και, μάλιστα κάποιες φορές, είχαμε και απρόσκλητους συμμετέχοντες, που πρωταγωνιστούσαν, σε παρεμβάσεις κατά της τότε Κυβέρνησης και των Υπουργών. Το λέω αυτό, γιατί όλοι είμαστε μέλη της Επιτροπής Μορφωτικών και θυμόμαστε.

Προχωρώ, λοιπόν, λέγοντας ότι ακόμη και η συνδικαλιστική σας παράταξη, η ΔΑΚΕ Εκπαιδευτικών, σας ασκεί εντονότατη κριτική και σας κατηγορεί για έλλειψη διαλόγου και σας λέει να μην προχωρήσετε. Θα διαβάσω, επί λέξει, τι λέει: «Η εποπτεία των ιδιωτικών σχολείων και των εργασιακών σχέσεων του προσωπικού τους από το Υπουργείο Παιδείας, όχι μόνο δεν μπορεί να θεωρείται περιττός κρατικός παρεμβατισμός, αλλά συνιστά μία μη διαπραγματεύσιμη και αναντικατάστατη συνθήκη διαφάνειας, αποτροπής φαινομένων ανομίας, προστασίας του αγαθού της εκπαίδευσης και διασφάλισης του δημοσίου συμφέροντος» και συμπληρώνει «Η υπονόμευση της ποιότητας των παρεχόμενων υπηρεσιών δύναται να εγείρει σοβαρότατα ζητήματα, ακόμη και νομιμότητας στην έκδοση των αντίστοιχων τίτλων». Η ΔΑΚΕ τα λέει αυτά, δεν τα λέει ο ΣΥ.ΡΙΖ.Α.

Θα ήθελα να πω και δυο κουβέντες για το θέμα, που τοποθετήθηκαν οι ιδιοκτήτες των ιδιωτικών σχολείων, τουλάχιστον αυτοί που ήρθαν εδώ στην Επιτροπή, για να τους αντιπροσωπεύσουν. Τι δεν ακούσαμε! Ανελευθερία, σκοταδισμός, φόβος, σοβιετικά μοντέλα, κρυφά σχολειά και το χειρότερο επιχειρηματολόγησαν και μας αναγόρευσαν σε εσωτερικούς εχθρούς, λέγοντας ότι εμείς υποστηρίζουμε τα δικαιώματα των εκπαιδευτικών και όχι των μαθητών και των γονέων και των ιδιοκτητών και, μάλιστα, επέμεινε σ΄αυτό ο κ. Κυραϊλίδης και είναι κάτι, που εγώ, κατά τη διαδικασία της ακρόασης, δεν το άκουσα, αλλά το είδα γραμμένο στα πρακτικά, να μας φωτογραφίζει, ως εσωτερικούς εχθρούς. Είπε και ψέματα, επίσης! Είπε ότι ο ΣΥ.ΡΙΖ.Α., στο προεκλογικό του πρόγραμμα, ισχυριζόταν ότι η ιδιωτική εκπαίδευση είναι παθογένεια και πρέπει να εξαλειφθεί. Αυτό δεν υπάρχει πουθενά στο προεκλογικό πρόγραμμα του ΣΥ.ΡΙΖ.Α.! Άρα, ενορχηστρωμένη διαστρέβλωση της πραγματικότητας για τη δημιουργία εντυπώσεων. Δε θα αφήσω αναπάντητη και τη συκοφαντία, σε βάρος του Τριαντάφυλλου Μηταφίδη, σπουδαίου αγωνιστή κατά της δικτατορίας - για να θυμόμαστε και τη χθεσινή ημέρα - και εκπαιδευτικού της ιδιωτικής εκπαίδευσης, για πολλά χρόνια, όπου μας ζήτησε να καταδικάσουμε ανύπαρκτες δηλώσεις του, περί κλεισίματος των ιδιωτικών σχολείων, ώστε να αποχαρακτηριστούμε από «εχθροί». Δε θα τους κάνουμε, φυσικά, τη χάρη και, μάλιστα, σε εκείνους, που τις κρίσιμες ώρες, λειτούργησαν, ως «πέμπτη φάλαγγα της Τρόικας», ναρκοθετώντας τις διαπραγματεύσεις της χώρας με τους δανειστές, ώστε να αποσπάσουν οφέλη, τη στιγμή που η Κυβέρνηση του ΣΥ.ΡΙΖ.Α. πάσχιζε να κλείσει τις αξιολογήσεις και να οδηγήσει τη χώρα εκτός μνημονίων. Φυσικά, δε θα ζητήσουμε συγχώρεση από αυτούς, που κυνικά ομολόγησαν πως με τα πορτοφόλια τους είναι δικαίωμά τους να χρηματοδοτούν τη Ν.Δ., με 100.000 €.

Φαίνεται, κυρίες και κύριοι της Κυβέρνησης, ότι έχετε αποφασίσει να εκποιήσετε την εκπαίδευση και να την παραδώσετε σ’ αυτού του τύπου τα ιδιωτικά συμφέροντα. Από το νηπιαγωγείο, μέχρι τη δια βίου μάθηση και κατάρτιση, όπως είπαν και άλλοι συνάδελφοι, φτιάχνετε πολυκαταστήματα εκπαίδευσης, με συνθήκες εργασιακής ζούγκλας. Είστε, πράγματι, άξιοι απόγονοι του Φρίντμαν και της Σχολής του Σικάγου και ο στόχος σας δεν είναι μόνο το ιδιωτικό σχολείο, αλλά και το δημόσιο, με το νομοσχέδιό σας να λειτουργεί, ως ατμομηχανή της αντιδραστικής μεταρρύθμισης, για το σύνολο της εκπαιδευτικής πραγματικότητας, σε όλες τις βαθμίδες της εκπαίδευσης. Υπάρχει εμπειρία από αλλού, ακολουθείτε τα γνωστά μοντέλα της Λατινικής Αμερικής, αλλά και της Μεγάλης Βρετανίας.

Τέλος, πώς να σχολιάσει κανείς τη διάταξη για τα καλλιτεχνικά μαθήματα, που, ενώ τα καταργήσατε, με μια ψευδοπόνηρη ρύθμιση, τα εισάγετε στη ζώνη της ενισχυτικής διδασκαλίας, χωρίς, ωστόσο, να διδάσκονται στο κανονικό ημερήσιο πρόγραμμα. Είναι κι αυτή μια ρύθμιση, τουλάχιστον, παραπλανητική, όπως, δυστυχώς, και το σύνολο της πολιτικής σας για την εκπαίδευση, από τη στιγμή, που αναλάβατε, διότι έχετε επιλέξει να ποδοπατάτε την ελευθερία των πολλών και να φροντίζετε για την ελευθερία των λίγων και για την ελεύθερη αγορά. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ, κύριε Πρόεδρε. Συζητάμε, σήμερα, για τρίτη μέρα, τις νέες διατάξεις, για το χώρο της ιδιωτικής εκπαίδευσης. Αυτό που διαφαίνεται, όλο και περισσότερο, είναι το τεράστιο χάσμα, που υπάρχει, ανάμεσα σε μας και την Αξιωματική Αντιπολίτευση. Ένα χάσμα, όχι μόνο ιδεολογικό, αλλά και στον τρόπο, που αντιλαμβανόμαστε, που κατανοούμε και διαχειριζόμαστε την αντίθετη γνώμη. Διότι, ακούγοντας τους συναδέλφους του ΣΥΡΙΖΑ και συγκεκριμένους εκπροσώπους φορέων, να αναφέρονται, με περισσή απαξίωση, στους «Σχολάρχες» και στα «σουπερμάρκετ εκπαίδευσης», διαπιστώνεται, κυριολεκτικά, η σύγκρουση δύο κόσμων. Αυτού της προόδου και της εξέλιξης και εκείνου του κωλύματος, της αντίστασης, στη φυσική αλλαγή και της οπισθοδρόμησης.

Την Παρασκευή, η κυρία Υπουργός συνόψισε το κυβερνητικό έργο, με μία φράση. «Η Κυβέρνηση θα υπηρετήσει και τις δύο συνταγματικές επιταγές και την κρατική εποπτεία και την επιχειρηματική ελευθερία». Έτσι είναι, κύριοι συνάδελφοι. Η φράση αυτή αποτυπώνει την πεποίθηση της Κυβέρνησης του Κυριάκου Μητσοτάκη, ότι σήμερα, η κοινωνική πρόοδος μπορεί να επιτευχθεί, μόνο μέσω ενός μοντέλου ρεαλιστικής συνεργασίας κράτους και ιδιωτικού τομέα. Γιατί, όμως, πρέπει να συνεργαστεί το κράτος με τον ιδιώτη; Για πολλούς λόγους. Για να μπορεί, κατ’ αρχάς, το δημόσιο να χρησιμοποιεί τους πόρους του ιδιωτικού τομέα προς όφελος της κοινωνίας, για να εισάγονται καινοτόμες ιδέες στη λειτουργία της κρατικής μηχανής, για να δημιουργούνται συνθήκες υγιούς ανταγωνισμού στην αγορά και εν τέλει, για να λειτουργεί η οικονομία.

Διότι, όταν το κράτος στραγγαλίζει την ιδιωτική πρωτοβουλία, μέσω του ασφυκτικού ελέγχου, η παραγωγική αλυσίδα κόβεται. Βεβαίως, θα πουν οι επικριτές, οι επιχειρηματίες μόνο το κέρδος σκέφτονται. Μα, είναι δυνατόν; Μα, ασφαλώς και πρέπει να σκέφτεται ο ιδιωτικός τομέας το κέρδος. Από το κράτος, όμως, εξαρτάται τι θα κερδίσει. Αυτό βάζει τους όρους της συνεργασίας και αν η συνεργασία γίνει σωστά, όλοι κερδίζουν.

Λογικό, βέβαια, να μην ασπάζονται όλοι τις αντιλήψεις αυτές. Όταν, όμως, εκπροσωπείς είτε τον ελληνικό λαό είτε μια επαγγελματική ομάδα, οφείλεις να ακούς και την αντίθετη άποψη, χωρίς προκαταλήψεις και χωρίς στερεότυπα. Οι προηγούμενες συνεδριάσεις, για την ιδιωτική εκπαίδευση, επέδειξαν συμπεριφορές, που είναι άξιες λόγου ή μάλλον ανάξιες λόγου. Η συλλήβδην καταδίκη ενός θεσμού, με την επίφαση της ιδεολογίας, ακόμα και αν αυτός ωφελεί το κοινωνικό σύνολο, θα μπορούσε να γίνει κατανοητή. Το να αρνείται, για παράδειγμα, το Κομμουνιστικό Κόμμα τη συνεργασία, με τον ιδιωτικό τομέα, είναι μια στρεβλή νοοτροπία, πλην, όμως, πάγια και διαχρονική. Να ωρύεται, όμως, ο ΣΥΡΙΖΑ και να καταφέρεται εναντίον της ιδιωτικής εκπαίδευσης, όταν τα παιδιά των στελεχών του πηγαίνουν, κατά κόρον, σε ιδιωτικά σχολεία και όχι σε δημόσια, όπως για παράδειγμα, σε ένα δημοτικό, εδώ, δίπλα, στην Κυψέλη, αυτό είναι υποκρισία και να μη δέχονται και κριτική επ’ αυτού.

Μέσα σε αυτή την ανακολουθία πολιτικής σκέψης και πράξης, τα περισσότερα επιχειρήματα της Αντιπολίτευσης φανερώνουν βαθιά οπισθοδρομική αντίληψη. Δεν είναι δυνατόν, σε μια σύγχρονη ευρωπαϊκή χώρα, να κατονομάζουμε την αξιολόγηση του προσωπικού των ιδιωτικών σχολείων, ως τιμωρητική, αντί να συζητάμε πώς θα τη διευρύνουμε και θα την κάνουμε πιο αποτελεσματική. Δε μπορούμε να επικαλούμαστε εργασιακό μεσαίωνα στην ιδιωτική εκπαίδευση, επειδή οι καθηγητές της θα ενταχθούν στο ίδιο εργασιακό καθεστώς, με όλους τους εργαζόμενους του ιδιωτικού τομέα. Διαφύλαξη εργασιακών δικαιωμάτων λέγεται αυτό, εκτός και αν θεωρείτε ότι η διετής σύμβαση θα έλυνε το πρόβλημα της ζωής τους.

Με τέτοιες αντιλήψεις, δεν επιτυγχάνεται η κοινωνική ευημερία. Αντιθέτως, διευρύνονται οι ανισότητες και η κοινωνία εκτροχιάζεται. Η ιδιωτική εκπαίδευση, στην Ελλάδα, αναμφισβήτητα προσφέρει καλό έργο και γι’ αυτό πρέπει να τη στηρίξουμε σθεναρά. Μην ξεχνάμε, εξάλλου, πως δεν απευθύνεται μόνο σε πολίτες υψηλών εισοδημάτων. Προσφεύγουν σε αυτήν άνθρωποι της μεσαίας τάξης, οι οποίοι προσπαθούν να εξασφαλίσουν καλύτερες εκπαιδευτικές συνθήκες για τα παιδιά τους και αυτό σημαίνει πολλά, μα κυρίως, σημαίνει ότι το δημόσιο σχολείο δεν λειτουργεί, πάντα, όσο αποτελεσματικά θα θέλαμε και γι’ αυτό, πάνω σε αυτό εργαζόμαστε, ήδη, από την κατάθεση του προηγούμενου νομοσχεδίου για την παιδεία. Απώτερος στόχος μας είναι η βελτίωση του θεσμικού πλαισίου και στις δύο μορφές εκπαίδευσης. Άλλωστε, μεταξύ τους επέρχεται αναπόφευκτη ώσμωση πρακτικών και μεθόδων και από την ώσμωση αυτή μπορούν να διατηρηθούν τα καλά στοιχεία της μιας στην άλλη.

Ολοκληρώνοντας, κύριε Πρόεδρε, επισημαίνοντας ότι η επιχειρηματική ελευθερία βρίσκεται στον πυρήνα της πολιτικής μας, διότι σε συνεργασία με το κράτος μπορεί να προσδώσει στη χώρα την αναγκαία αναπτυξιακή δυναμική, εμείς, όπως και στην περίπτωση της ιδιωτικής εκπαίδευσης, γνωρίζουμε καλά πως να αξιοποιούμε τον ελληνικό ιδιωτικό τομέα, αλλά, παράλληλα και πως να οριοθετούμε την εμβέλεια δράσης του. Με το μυαλό ανοιχτό, χωρίς στεγανά, ψάχνουμε διαρκώς τρόπους, για να κάνουμε την Ελλάδα μας καλύτερη. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε.

Η κυρία Αναγνωστοπούλου έχει το λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Πριν ξεκινήσω με το θέμα του νομοσχεδίου, θα ήθελα να πω και στην κυρία Υπουργό και στην κυρία Υφυπουργό να δούνε, άμεσα, το θέμα των εκπαιδευτικών αναπληρωτών, που τους έχει αποβάλει από τις λίστες ο ΑΣΕΠ, λόγω μη καταβολής παραβόλου. Έχουν καταβάλει το παράβολο και μένουν οι άνθρωποι, για δύο χρόνια, εκτός λίστας. Πρέπει να το λύσετε, οπωσδήποτε.

Κυρία Υπουργέ, όπως κάθε φορά, έρχεστε πάρα πολύ εριστική, με ένα θράσος απίστευτο. Αρχίσατε, παίρνοντας, ως δεδομένο, αυτό που είπε ο Πρόεδρος των ιδιοκτητών ιδιωτικών σχολείων, να μην τους λέω «σχολάρχες» και παρεξηγήστε, λέγοντας ότι είσαστε σοκαρισμένη.

Κυρία Υπουργέ, εγώ είμαι σοκαρισμένη, που ενώ η ΟΙΕΛΕ σας έχει θέσει ερωτήματα, σας έχει θέσει δέκα ερωτήματα, ούτε διαβούλευση, όπως έπρεπε, έχετε κάνει μαζί τους ούτε στα ερωτήματα τους έχετε απαντήσει.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Δεν είστε ενημερωμένη, έχω συναντηθεί με την ΟΙΕΛΕ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεύτερον, ακούω και τους Βουλευτές της Νέας Δημοκρατίας. Ξέρετε, αυτό που εσάς σοκάρει, άλλες χώρες δεν τις σοκάρει καθόλου. Η Φιλανδία, της οποίας θαυμάζουμε όλοι το σύστημα, δεν έχει ιδιωτικά σχολεία. Έχει μόνο δημόσια σχολεία και είναι υπερήφανη γι’ αυτό και έχουν δημόσια σχολεία της γειτονιάς.

Διαβάστε λίγο, γκουγκλάρετε λίγο εφημερίδα προσκείμενη σε εσάς, ακόμα και στο «Πρώτο Θέμα», γκουγκλάρετε «Φινλανδία, δημόσια σχολεία», να δείτε εκεί μία συνέντευξη…

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Να γκουγκλάρετε και στον προϋπολογισμό της Φινλανδίας. Εκεί είναι το πρόβλημα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Η Kristiina Volmari, γενική διευθύντρια στο φινλανδικό Εθνικό Συμβούλιο Παιδείας λέει ένα πράγμα : «Είμαστε μία φτωχή χώρα, που δεν έχουμε αριστοκρατία και δεν έχουμε οικογενειοκρατία, γι’ αυτό για μας η κοινωνική ανέλιξη και η ανάπτυξη εξαρτάται από τη δημόσια παιδεία μας».

Διαβάστε το. Δεν είναι πολύ μακρύ αυτό το άρθρο, πολύ πίσω, του 2016.

Εγώ, λοιπόν, κυρία Υπουργέ, όσο και να σας σοκάρει, δεν ξέρω τι είπε και τι δεν είπε ο κ. Κυραϊλίδης, ονειρεύομαι στη χώρα μου αυτό, που ονειρεύτηκαν όλοι οι Έλληνες, μετά την ελληνική επανάσταση, ένα δημόσιο σύστημα παιδείας, τόσο καλό, που θα εξασφαλίζει την ισότητα στις ευκαιρίες όλων των Ελλήνων πολιτών. Γιατί αυτό έγινε, το δημόσιο σύστημα παιδείας, ήταν ακριβώς αυτό το πράγμα.

Ας έρθουμε στην ιδιωτική εκπαίδευση, όμως. Ακούω, συνέχεια, ότι οι εκπαιδευτικοί πρέπει να κάνουν αυτό, οι εκπαιδευτικοί πρέπει να κάνουν το άλλο κ.λπ. Δεν ακούω για τους ιδιοκτήτες τι θα πρέπει να κάνουνε, απέναντι στο κράτος και απέναντι στο Υπουργείο Παιδείας. Το πελατειακό σύστημα βαραίνει πάντα αυτούς, που διεκδικούν τα δικαιώματά τους. Δεν βαραίνει ποτέ αυτούς, οι οποίοι ζητάνε προνόμια. Το Κόμμα σας, η Κυβέρνησή σας, έχει μία ξεχωριστή ικανότητα τα προνόμια, που δίνει σε λίγους, να τα εμφανίζει, ως ελευθερία. Αυτό ξέρετε πώς λεγόταν προ του Διαφωτισμού; Ασυδοσία. Οι τραπεζίτες ασυδοσία, η λίστα Πέτσα ασυδοσία, δεν λέγεται ελευθερία, ασυδοσία λέγεται, να ξεχωρίζουμε τους όρους. Εδώ, λοιπόν, έχουμε ασυδοσία.

Ακούσαμε έκπληκτοι και σοκαρισμένοι, εγώ με αυτά σοκάρομαι, ότι οι ιδιοκτήτες ιδιωτικών σχολείων χρηματοδοτούσαν τον προεκλογικό αγώνα της Νέας Δημοκρατίας και έρχονται αμέσως, με το που έρχεται η Νέα Δημοκρατία, τα προνόμιά τους να νομοθετηθούν. Ελευθερία δεν ήταν για τα ιδιωτικά σχολεία, θέλω να ρωτήσω, με το προηγούμενο νομοθετικό καθεστώς, για ωράριο 40 ωρών και απεριόριστες απογευματινές δράσεις, αλλά που θα υπήρχε έλεγχος και δήλωση του αριθμού των μαθητών και των καθηγητών; Αυτό δεν ήταν ελευθερία;

Ασυδοσία, ξέρετε τι είναι; Ότι δεν υπάρχει καμία δήλωση, δεν δηλώνονται πουθενά, ούτε οι μαθητές ούτε οι καθηγητές. Αυτό ξέρετε τι σημαίνει; Αδήλωτη εργασία και ενδεχομένως, μαύρο χρήμα. Ελευθερία υπήρχε, όταν σε αυτές τις δράσεις ασκείτο έλεγχος σκοπιμότητας. Ασυδοσία ξέρετε τι είναι; Όταν υπάρχει η δημιουργική εποπτεία. Γιατί φεύγει ο έλεγχος της σκοπιμότητας; Γιατί η λέξη «σκόπιμος» ενοχλεί τόσο πολύ; Μήπως, επειδή, κυρία Υπουργέ, έχει παραπεμφθεί, για αποδεδειγμένα βαριά πειθαρχικά αδικήματα, άνθρωπος, ο οποίος, μάλιστα, ορίζεται, ως μέλος του ΙΕΠ, άρα, επίσημος σύμβουλος και έχει παραπεμφθεί για αδικήματα, που αφορούν αδήλωτη εργασία καθηγητών και τώρα είναι στο ΙΕΠ και είναι σύμβουλος δικός σας;

Ελευθερία είναι, όταν με το νόμο του 2019, οι εκπαιδευτικοί στα ιδιωτικά σχολεία, όπως και οι των δημόσιων σχολείων, ακριβώς, είχαν άδεια άσκησης ιδιωτικού έργου. Ασυδοσία είναι να παραβλέπονται όλα αυτά και να μπορεί, από κει και πέρα, να κάνει ο ιδιοκτήτης ό,τι θέλει. Εδώ, έρχομαι να ρωτήσω ένα πράγμα και τους Βουλευτές της Νέας Δημοκρατίας: Είναι ή δεν είναι ασυδοσία να λέμε ότι μπορεί να μειωθεί το ωράριο του εκπαιδευτικού, διότι βρήκαμε και την έκφραση; Πείτε το σε οποιαδήποτε μέση μάνα αυτής της κοινωνίας, γιατί η μάνα θέλει να καθίσει με τα παιδιά της, άρα, να έχει λιγότερο ωράριο. Αυτό μπορεί να οδηγήσει σε απολύσεις; Αυτό μπορεί να οδηγήσει σε ευελιξία, η οποία είναι υποχρεωτική και αναγκαστική;

Μας είπε η κυρία Αλεξοπούλου πριν, ότι τα δύο χρόνια φαίνονται πολλά, ενώ πάμε για αορίστου χρόνου. Ελευθερία είναι να μπορεί και ο ιδιοκτήτης, αλλά κυρίως ο εργαζόμενος να ξέρει ότι τουλάχιστον για δύο χρόνια έχει εργασία, παίρνει την αντίστοιχη αποζημίωση, μπορεί να έχει προϋπηρεσία και λοιπά. Ασυδοσία, ξέρετε τι είναι; Να μπορεί να απολύεται εκπαιδευτικός από την πρώτη μέρα, να απολύεται στον ένα χρόνο, να μην έχει ούτε αποζημίωση ούτε προϋπηρεσία, ούτε οτιδήποτε τέτοιο.

Ελευθερία ήταν η Επιτροπή, στην οποία μπορούσε να προσφύγει ο εκπαιδευτικός, όταν τον απέλυε ο ιδιοκτήτης και μπορούσε, μέσα σε 90 μέρες, η Επιτροπή να αποφανθεί και να μπορέσει ο εκπαιδευτικός, αν δικαιωνόταν, να γυρίσει στο σχολείο του. Αυτό τελειώνει τώρα, ασυδοσία είναι. Μπορεί να τον πετάξει έξω. Ποιος θα προσφύγει στα δικαστήρια, με ποια λεφτά, όταν είναι άνεργος;

Ασυδοσία είναι να βαφτίζεις «ευελιξία» οτιδήποτε καταπατά τα δικαιώματα των εκπαιδευτικών.

Θέλω να κλείσω, με ένα πράγμα, για να ακουστεί και θα πρέπει να ακούγεται συνέχεια. Σε αυτή τη χώρα και η φιλελεύθερη παράδοση του Κόμματός σας, η φιλελεύθερη παράδοση, ταύτισε δύο πράγματα, απ΄ τα επαναστατικά Συντάγματα, μέχρι το Σύνταγμα του ΄75, μέχρι όλα τα Συντάγματα, δύο πράγματα, ως προϋπόθεση, το ένα του άλλου, την ελευθερία, με την ισότητα.

Εσείς ξέρετε τι κάνετε; Και εδώ είναι η νεοφιλελεύθερη παράδοση, η οποία δεν είναι ούτε καινούργια, ούτε πρόοδος, ούτε τίποτα τέτοιο, πάει πολύ πίσω, πάρα πολύ πίσω, πριν καν από το Διαφωτισμό. Εσείς την ισότητα τη βαφτίσατε «εξισωτισμό». Ξέρετε τι κάνετε; Προσβάλλετε το θεμελιακό άρθρο του Συντάγματος, που μιλάει για ισότητα όλων των Ελλήνων.

Ξέρω, κυρία Αλεξόπουλου, είναι ψιλά γράμματα. Το ξέρω πάρα πολύ καλά, γελάτε.

Όταν υποβαθμίζετε την αρχή της ισότητας σε εξισωτισμό, εκεί υπάρχει ένα τεράστιο πρόβλημα και εκεί θα είμαστε, θα αντιπαρατιθέμεθα, μέχρι τέλους. Ελευθερία, λοιπόν, χωρίς ισότητα δεν υπάρχει. Είναι ασυδοσία.

Και, κυρία Κεραμέως, σας συστήνω να διαβάσετε πάρα πολλά ωραία εκκλησιαστικά κείμενα, που υπάρχουν, επί Οθωμανικής εποχής, που μιλάνε γι΄ αυτήν την ασυδοσία και το τι σημαίνει. Για κοιτάχτε τα, μπορεί ίσως να καταλάβετε τι εννοούμε. Και δεν είναι Σοβιετία αυτά. Είναι αγώνας γενεών ολόκληρων, μέχρι σήμερα. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Αναγνωστοπούλου.

Το λόγο έχει η κυρία Μακρή.

**ΖΩΗ (ΖΕΤΤΑ) ΜΑΚΡΗ:** Θα ξεκινήσω, απαντώντας στην κυρία Αναγνωστοπούλου, ότι εμένα με σοκάρουν τελείως διαφορετικά πράγματα από τις τοποθετήσεις των συναδέλφων μου, ακόμη και αν αυτές είναι ακραίες. Με σοκάρουν αποκαλύψεις, περί διαφθοράς, αποκαλύψεις, περί συναλλαγής, αποκαλύψεις, περί μαγαζιών, παραμάγαζων, κεντρικών εξουσιών, απουσίας ελέγχου των αρχών. Αυτά με σοκάρουν εμένα, ως πολιτικό. Δε με σοκάρουν οι τοποθετήσεις των συναδέλφων μου, όσο ακραίες και να είναι.

Θα ήθελα να πω, με την εμπειρία, που απέκτησα, σ΄ αυτήν την αίθουσα, στην κυρία Αναγνωστοπούλου και σε άλλους συναδέλφους μου και δεν το περιορίζω, βεβαίως, στο ΣΥΡΙΖΑ, ότι μπορούμε να κάνουμε κριτική στις τοποθετήσεις, αμιγώς πολιτική. Το αν είναι «ψιλά γράμματα», για τη συνάδελφό μου, την κυρία Αλεξοπούλου, που στο λίγο χρόνο, που υπηρετεί τη Βουλή, έδειξε ότι έχει στιβαρή κοινοβουλευτική παρουσία, νομίζω ότι ήταν άστοχο, επιεικώς άστοχο. Απαράδεκτο για μια γυναίκα, όπως η κυρία Αναγνωστοπούλου, που έχει και εμπειρία κυβερνητική και εμπειρία από την εκπαίδευση. Όλοι, εδώ μέσα, έχουμε την υποδομή να κάνουμε κριτική πολιτική, χρησιμοποιώντας εκφράσεις αμιγώς πολιτικές και ήπιες.

Δεν καταλαβαίνω σε τι συνίσταται η ασυδοσία του Υπουργείου, το οποίο δίνει τη δυνατότητα, όπως σε όλους τους εργαζόμενους, κατά το Σύνταγμα και τους νόμους, να προσφύγει κάποιος στη δικαιοσύνη και αν θίγεται, να δικαιωθεί και να δικαιωθεί και γρήγορα και ορθά. Δεν καταλαβαίνω, γιατί η μεταχείριση όλων των εργαζομένων είναι ασύδοτη και χρειάζεται κάποια ιδιαίτερη των εκπαιδευτικών. Κάποια αναφορά έγινε και από προηγούμενους συναδέλφους σε νούμερα και αντέδρασε - και πολύ ορθά - η κυρία Πιπιλή.

Θα πω κάποια στοιχεία, που δεν είναι δικά μου, είναι του κ. Μπαμπινιώτη και προβληματίστηκα, αν πρέπει να τα φέρω στη Βουλή, αλλά καλό είναι να ακούγονται όλες οι απόψεις. Έχουμε 1.300.000 μαθητές στην Ελλάδα, που φοιτούν, στα δημόσια σχολεία όλων των βαθμίδων και των τύπων. 80.000 μαθητές φοιτούν στα ιδιωτικά σχολεία, είναι το 6,15% του μαθητικού πληθυσμού. Οι γονείς, που στέλνουν τα παιδιά τους εκεί, δεν είναι πάντοτε πλούσιοι, είναι και γονείς, οι οποίοι έχουν περιορισμένες οικονομικές δυνατότητες και ιεραρχούν έτσι τις δικές τους ανάγκες.

Εμπιστεύονται, λοιπόν, τα παιδιά τους, σε 1.100 ιδιωτικά σχολεία της Επικράτειας. Σε αυτά διδάσκουν 8.000 εκπαιδευτικοί, σε όλες τις βαθμίδες και τις ειδικότητες. Ο κ. Μπαμπινιώτης καμαρώνει. Λέει ότι τελείωσε δημόσιο σχολείο και αυτό του δίνει το δικαίωμα, πέρα από τη μόρφωση και το εκτόπισμα, που έχει, να επιχειρηματολογεί, χωρίς κανείς να τον κατηγορήσει, ότι αγνοεί ψιλά γράμματα ή ότι είναι ιδεοληπτικός ή ότι είναι ασύδοτος ή οτιδήποτε άλλο.

Από τη λειτουργία, λοιπόν, των ιδιωτικών σχολείων, το ελληνικό κράτος εξοικονομεί, πάνω από 500 εκατομμύρια ευρώ. Απαλλάσσεται από το κόστος εκπαίδευσης των 80.000 μαθητών, που ανέρχεται, σε 256 εκατομμύρια ευρώ και από τη μισθοδοσία 8.000 εκπαιδευτικών, που ανέρχεται, σε 240 εκατομμύρια ευρώ. Σε αυτά, που κερδίζει το κράτος, προσθέτουμε, την εξοικονόμηση πολλών εκατομμυρίων από τα λειτουργικά έξοδα και από τη συντήρηση των σχολείων, στα οποία θα φοιτούσαν αυτοί οι επιπλέον 80.000 μαθητές, καθώς επίσης, κερδίζει και από μεγάλα ποσά ασφαλιστικών και φορολογικών εισφορών, που καταβάλλουν τα ιδιωτικά σχολεία.

Οι γονείς, αντίθετα, των μαθητών, οι οποίοι καταβάλλουν τα δίδακτρα - επαναλαμβάνω, όχι πάντοτε εύποροι, όπως φαντάζονται ορισμένοι - παρότι φορολογούνται από το κράτος, για υπηρεσίες, που δεν χρησιμοποιούν - της εκπαίδευσης - και μολονότι το απαλλάσσουν από οικονομικές υποχρεώσεις, άνω των 500.000.000 ευρώ, δεν κερδίζουν τίποτα. Ούτε φορολογική ελάφρυνση - δεν εκπίπτει μέρος των δαπανών για δίδακτρα - υποχρεώνονται να πληρώνουν και τα σχολικά βιβλία, που δίδονται δωρεάν, στα άλλα παιδιά, ώστε το δημόσιο, ενδεχομένως, κάποιος να θεωρήσει ότι τους «τιμωρεί», που δεν επέλεξαν τη δημόσια εκπαίδευση για τα παιδιά τους.

Και τελειώνω, λέγοντας, ότι η Έκθεση του Γενικού Λογιστηρίου του Κράτους, συνομολογεί ότι δεν υπάρχει καμία οικονομική επίπτωση από την εφαρμογή του συγκεκριμένου σχεδίου νόμου. Αυτά και τα υπόλοιπα στην Ολομέλεια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Μακρή.

Το λόγο έχει η κυρία Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε. Κυρίες και κύριοι Βουλευτές, το νομοσχέδιο, που συζητάμε, είναι μία ακόμη περίπτωση αρνητικής νομοθέτησης της Κυβέρνησης σε θέματα εκπαίδευσης. Μετά από την κατάργηση μιας σειράς προοδευτικών ρυθμίσεων, σε όλες τις βαθμίδες της εκπαίδευσης, μετά από την κατάργηση δεκάδων πανεπιστημιακών τμημάτων, μετά από τον περιορισμό δικαιωμάτων και ελευθεριών εκπαιδευτικών, φοιτητών, μαθητών, η Κυβέρνηση, σήμερα, προσφέρει ακόμα ένα πακέτο «ελευθερίας», όπως είπε η κυρία Υπουργός. Την «ελευθερία» των απολύσεων των εκπαιδευτικών, που εργάζονται, σε ιδιωτικά σχολεία. Την «ελευθερία» των σχολαρχών να κάνουν ό,τι θέλουν, προκειμένου να κερδίζουν περισσότερα χρήματα από τις οικογένειες των μαθητών. Την «ελευθερία» να επιβάλλουν στους εκπαιδευτικούς «εθελοντική» εργασία. Την «ελευθερία» να επιβάλλουν μειωμένο ωράριο. Και ακούσαμε και άναυδοι την κυρία Υπουργό να ισχυρίζεται, ότι το συγκεκριμένο νομοσχέδιο είναι απολύτως ελευθεριακό, διότι θα μπορεί, λέει, πλέον, ο ιδιωτικός εκπαιδευτικός να επιλέγει να εργάζεται λιγότερες ώρες, αν το θέλει. Για φαντάσου! Εάν αυτό δεν είναι υπουργική ειρωνεία, απέναντι στην εκπαιδευτική κοινότητα, τότε αναρωτιόμαστε τι είναι;

Με το παρόν νομοσχέδιο, νομοθετούνται τα ιδιωτικά εκπαιδευτήρια – υπεραγορές, όπου μπορεί κανείς να βρει τα πάντα. Να αγοράσει από υπηρεσία φύλαξης νηπίων, μέχρι απογευματινά φροντιστήρια και σπορ. Ο επιχειρηματίας, από την άλλη πλευρά, σχολάρχης, μπορεί να προσφέρει υπηρεσίες παντός τύπου, για όλα τα βαλάντια και για όλες τις ηλικίες. Όμως, το βασικό πρόβλημα, με όλη αυτή τη στρεβλή, νεοφιλελεύθερη αντίληψη, περί ελευθερίας, με όρους αγοράς, είναι ότι απομακρύνεται από τον ορίζοντα, κυρία Υπουργέ, το βασικό ζήτημα, το οποίο, φυσικά, είναι η εκπαίδευση.

Η εκπαίδευση δεν είναι μια απλή υπόθεση επιχειρηματικού κέρδους. Δεν μπορεί να αντιμετωπίζεται, με τους ίδιους όρους, που αντιμετωπίζεται μια οποιαδήποτε εμπορική δραστηριότητα. Ο λόγος είναι ότι αφορά σε παιδιά και οφείλει να συμβαδίζει με το εκπαιδευτικό πλαίσιο, που θέτει η Πολιτεία μας. Να εντάσσεται σε μία λογική σταθερότητας, χωρίς ακραία επιχειρηματικά σκαμπανεβάσματα. Με το παρόν νομοσχέδιο, ο ιδιωτικός εκπαιδευτικός αντιμετωπίζεται, ως ιδιωτικός υπάλληλος του σουπερμάρκετ. Μπορεί, με τις διατάξεις του, ο σχολάρχης να τον απολύσει, χωρίς να δώσει λογαριασμό στο Υπουργείο Παιδείας.

Γιατί, όμως, υπήρχε το πλαίσιο προστασίας από αναιτιολόγητες απολύσεις, στην ιδιωτική εκπαίδευση; Για να μην μπορεί η επιχειρηματική πίεση, η οποία επιβάλλεται, για καλύτερους βαθμούς, ας πούμε, να φτάνει στην τάξη. Με άλλα λόγια, για να υπάρχει αξιοπιστία στην ιδιωτική εκπαίδευση, από τη στιγμή που οι τίτλοι σπουδών, που απονέμει, είναι ισότιμοι με εκείνους των δημόσιων σχολείων.

Επίσης, με αυτό το νομοσχέδιο, καταφέρατε να στρέψετε εναντίον των ρυθμίσεων, που εισάγετε και μια μεγάλη μερίδα παρόχων ιδιωτικής εκπαίδευσης. Όσο κι αν ακούγεται περίεργο, με το νομοσχέδιό σας, πλήττονται βάναυσα και τα μικρά φροντιστήρια, αυτά που στην επαρχία, ιδιαίτερα, καλύπτουν τις ανεπάρκειες του εκπαιδευτικού συστήματος.

Τι μας λένε οι ιδιοκτήτες των μικρών φροντιστηρίων; Ότι με τις διατάξεις σας, δημιουργείτε ολιγοπώλια και καταχρηστική συσσώρευση στην ιδιωτική εκπαίδευση. Ότι με τις συγκεκριμένες ρυθμίσεις, το μικρό φροντιστήριο, που είναι μια ατομική επιχείρηση, είναι αδύνατον να ανταγωνιστεί τα εκπαιδευτήρια και εμπορικά κέντρα, όπως είπαμε, έτσι;

Τελικά, λοιπόν, η ηγεσία του Υπουργείου ενδιαφέρεται, μόνο για λίγους, μόνο για τους ισχυρούς και αδιαφορεί, αν η αχαλίνωτη αυτή ασυδοσία, που προσφέρει στους μεγάλους, καταστρέφει τους εκπαιδευτικούς, τους μικρούς, πολύ μικρούς και εντέλει ζημιώνει και τις ίδιες τις οικογένειες, οι οποίες πλέον θα αντιμετωπίζονται μόνο, ως πελάτες, ως χρήμα.

Επειδή, όμως, ιδιαίτερα στην επαρχία, στις δυσπρόσιτες περιοχές της χώρας, οι οικογένειες δεν έχουν ούτε την οικονομική άνεση, αλλά ούτε και την πρακτική δυνατότητα να στείλουν τα παιδιά τους στα ιδιωτικά σχολεία, θα περιμέναμε από την κυρία Υπουργό να έχει κάτι να μας ανακοινώσει. Τι έχει να πει η Υπουργός στους μαθητές του Γυμνασίου της Συκιάς ή του Λυκείου του Αγίου Νικολάου της Χαλκιδικής, που, πέρυσι, δεν διδάχτηκαν μαθηματικά ή πληροφορική, επειδή δεν τοποθετήθηκε ωρομίσθιος εκπαιδευτικός, μέχρι το Μάρτιο, οπότε και έκλεισαν, λόγω της πανδημίας τα σχολεία; Ότι δεν πειράζει; Ότι έχουν την ελευθερία να πάνε, σε ένα ιδιωτικό σχολείο, στη Θεσσαλονίκη, 150 χιλιόμετρα μακριά από το χωριό τους;

Τι έχει να πει στα παιδιά από την επαρχία, που δεν ξέρουν πώς θα ξεκινήσει η χρονιά, το Σεπτέμβριο; Πώς θα λειτουργήσουν τα σχολεία; Πώς θα καλυφθούν τα περσινά κενά; Πώς θα γίνονται τα μαθήματα για τα παιδιά, που είναι ευάλωτα στην υγεία τους; Πώς θα λειτουργήσει η τηλεδιάσκεψη, από τη στιγμή που πολλές περιοχές δεν έχουν καλή σύνδεση στο ίντερνετ;

Για όλα αυτά, δυστυχώς, δεν υπάρχει καμία μέριμνα και το μόνο, που ενδιαφέρει το Υπουργείο Παιδείας, είναι να απελευθερώσει τους σχολάρχες, από την υποχρέωση να αιτιολογούν τις απολύσεις των εκπαιδευτικών και να προσφέρει τη δυνατότητα σε λίγους μεγάλους επιχειρηματίες να μονοπωλήσουν την ιδιωτική εκπαίδευση, με όρους απορυθμισμένης αγοράς, χωρίς μέριμνα, για το βασικό ζήτημα, απέναντι στους πελάτες. Αλλά και για τα παιδιά αυτά, γιατί για τα παιδιά πρόκειται, αυτά τα παιδιά, που είναι σ΄ αυτήν την κρίσιμη ηλικία και οι οικογένειες, που δυσκολεύονται, πάρα πολύ, βέβαια, για να ανταπεξέλθουν. Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Μάλαμα.

Τον λόγο έχει ο κ. Βερναρδάκης.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε. Επειδή έχουν ακουστεί, ξέρω ότι είναι λίγο άχαρο να τα επαναλαμβάνει κανείς, αλλά νομίζω ότι πρέπει να ξεκινήσω με μια επισήμανση στην κυρία Υπουργό, η οποία σήμερα ήρθε, μάλλον κακώς ενημερωμένη.

Το διοικητικό προσωπικό των πανεπιστημίων έχει ενισχυθεί, το είπε η κ. Τζούφη, από τη δεξαμενή του ΑΣΕΠ του διαγωνισμού του 1998, από το 2016. Κοιτάξτε να ενημερωθείτε και αύριο, παρακαλώ, στην Ολομέλεια, να μην επαναλαμβάνουμε τα ίδια λάθη.

Να επισημάνω, βεβαίως, ότι το πρόβλημα των διοικητικών οργανισμών των πανεπιστημίων το είχατε δημιουργήσει εσείς, η Κυβέρνησή σας, και μάλιστα, ο σημερινός Πρωθυπουργός, ο οποίος, ως Υπουργός Διοικητικής Μεταρρύθμισης, είχε θέσει σε διαθεσιμότητα εκατοντάδες διοικητικούς υπαλλήλους των πανεπιστημίων, τους οποίους βεβαίως, η Κυβέρνηση η δική μας επανέφερε στη θέση τους.

Θέλω όμως να σας πω και κάτι άλλο, το οποίο είναι σοβαρότερο. Είπατε για τα μέλη ΔΕΠ. Εδώ υπάρχει μία διάταξη, η οποία είχε ψηφιστεί από τη δική μας Κυβέρνηση, η οποία ακριβώς επειδή καταλαβαίνει κανείς ότι υπάρχει το δημοσιονομικό κόστος των επιπλέον θέσεων ΔΕΠ, τουλάχιστον, όριζε ότι όσοι συνταξιοδοτούνται, να έχει τη δυνατότητα αμέσως το Υπουργείο Παιδείας να προκηρύσσει τη θέση τους.

Ξέρετε πόσοι έχουν συνταξιοδοτηθεί, μέλη ΔΕΠ, τα τελευταία πέντε χρόνια; Περίπου 4.000. Αυτό ξέρετε τι σημαίνει; Σημαίνει ότι τα πανεπιστήμια, τα περιφερειακά, κυρίως, αλλά και τα κεντρικά – γιατί είναι παλιότερα πανεπιστήμια – μεγαλύτερα πανεπιστήμια, τμήματα ολόκληρα, αυτή τη στιγμή φυτοζωούν.

Επομένως, αντί να λέτε και να υπερηφανεύεστε για 200 μέλη ΔΕΠ, τη στιγμή που τα μέλη ΔΕΠ ήταν 11.000 και σήμερα είναι - δεν είναι 7.000, τα 200 μέλη νομίζετε ότι καλύπτουν τις ανάγκες των πανεπιστημίων; Νομίζω ότι βρισκόμαστε σε τελείως διαφορετική κατεύθυνση και δεν ανταποκρίνεστε σε κανένα υπαρκτό πρόβλημα. Ακόμα, δεν καταλαβαίνω, γιατί το λέτε και με μία έπαρση, ότι παρεμβαίνετε σε ένα χρόνιο ζήτημα.

Σας το είχα επισημάνει αυτό το θέμα και στη συζήτηση, που κάναμε στην Ολομέλεια της Βουλής, στο νομοσχέδιο το προηγούμενο, πριν από μερικές εβδομάδες.

Τώρα, θέλω να διορθώσω λίγο μια κατάσταση και θα ήθελα πραγματικά τη γνώμη σας, κυρία Υπουργέ. Λένε και οι συνάδελφοι οι δικοί μας, εδώ του ΣΥΡΙΖΑ, το είπε ο Πρόεδρος των ιδιωτικών εκπαιδευτηρίων, ότι είναι θέμα ελευθερίας η χρηματοδότηση από το προσωπικό τους πορτοφόλι ενός πολιτικού κόμματος.

Θα μου επιτρέψετε να σας πω, ότι δεν υπάρχει χρηματοδότηση από το προσωπικό τους πορτοφόλι, σύμφωνα με την Επιτροπή Διαφάνειας της Βουλής. Υπάρχει χρηματοδότηση από τις επιχειρήσεις των εκπαιδευτηρίων και εδώ τίθεται, τουλάχιστον, ένα ζήτημα κοινοβουλευτικής τάξης. Επιχειρήσεις εμφανίζεται να χρηματοδοτούν το Κόμμα της Νέας Δημοκρατίας, όχι πρόσωπα, τα οποία στο κάτω- κάτω θα είχαν, πράγματι, την ελευθερία να το κάνουν και ας κάνουν ό,τι θέλουν. Εννοείται.

Εδώ, όμως, εμφανίζονται επιχειρήσεις, με το ΑΦΜ τους, με την ιδιότητά τους, ως Ανώνυμες Εταιρείες και ούτω καθεξής. Και εδώ, τουλάχιστον, τίθεται ένα ζήτημα κοινοβουλευτικής τάξης, στο οποίο πρέπει να τοποθετηθείτε. Είναι, πράγματι, συνηθισμένο επιχειρήσεις να χρηματοδοτούν ένα πολιτικό Κόμμα και το πολιτικό Κόμμα να ενστερνίζεται, τουλάχιστον, κατά 90%, για να μην πω κατά 100%, τις θέσεις ενός συλλόγου, ενός ομίλου -αν θέλετε- ιδιοκτητών επιχειρηματιών; Αυτό είναι ένα πολύ σοβαρό ζήτημα. Αυτό, κάποτε, το λέγαμε «διαπλοκή». Δεν ξέρω πώς μπορούμε να το ονομάσουμε, σήμερα.

Πάμε λίγο παρακάτω. Ρώτησα – προχθές – παρεμπιπτόντως, δεν καταλαβαίνω, γιατί γίνεται όλη αυτή η συζήτηση για τα πρακτικά. Εδώ, υπάρχει το βίντεο. Είχα την ευτυχία, σήμερα, το πρωί, να ανατρέξω στο βίντεο το προχθεσινό, για λόγους της τοποθέτησης μου σήμερα εδώ και διαπίστωσα, ότι δεν είναι ανάγκη να πηγαίνουμε στα πρακτικά, κανείς μπορεί να έχει ιδία γνώμη, βλέποντας μόνο το βίντεο.

Είχα, λοιπόν, την ευκαιρία να ρωτήσω τον Πρόεδρο του Συλλόγου των Εκπαιδευτηρίων, εάν υπάρχουν βαθμοί ελευθερίας, που δεν κατοχυρώνονται, με το παρόν νομοσχέδιο. Δεν απάντησε σε αυτή την ερώτηση. Θα ήθελα να την επαναφέρω στην κυρία Υπουργό, γιατί και αυτή μίλησε για βαθμούς ελευθερίας, που σήμερα κατοχυρώνονται.

Να σας θέσω ορισμένα δυνητικά ερωτήματα. Θα ήσασταν εσείς σύμφωνοι π.χ. στο να υπάρχουν τρία είδη ωραρίων, σε ορισμένα εκπαιδευτήρια ιδιωτικά; Δηλαδή, ένα πρωινό, ένα μεσημεριανό και ένα απογευματινό και δεν σας το ρωτάω τυχαία. Υπήρχε αυτή η πρακτική, μέχρι πριν λίγα χρόνια και ακριβώς ήταν η κρατική εποπτεία αυτή, που ακύρωσε αυτήν την δυνατότητα της ευελιξίας των τριών ωραρίων, για να μην θίξουμε και άλλα ζητήματα, που ακουμπούσαν σ’ αυτή τη ρύθμιση.

Θα ήσασταν υπέρ της απασχόλησης συνταξιούχων, σε part time ή σε καθολική απασχόληση, τις απογευματινές ώρες; Να ένα άλλο ζήτημα, που υπήρχε και αυτή η δυνατότητα κάποτε και που η κρατική εποπτεία – η διαχρονική – που έχουν επισημάνει και οι συνάδελφοι, είχε σταματήσει. Θα ήσασταν εσείς υπέρ της απελευθέρωσης των διδάκτρων;

Άκουσα, με ενδιαφέρον, την παρατήρηση του κ. Λοβέρδου, που είπε ότι δεν πηγαίνουν τα παιδιά των πλουσίων μόνο, εκεί. Και ξέρετε, πολύ καλά, ότι τον τελευταίο καιρό, με τις επιπτώσεις του COVID, υπήρξε ένα μεγάλο θέμα πληρωμής των διδάκτρων των εκπαιδευτηρίων και ποιων διδάκτρων από τους γονείς. Εσείς π.χ. θα ήσασταν υπέρ της πλήρους απελευθέρωσης και μέχρι ποιου σημείου; Διότι αυτός είναι ένας βαθμός πραγματικής ελευθερίας, που διεκδικούν, επί της ουσίας οι ιδιοκτήτες των εκπαιδευτηρίων.

Για να κλείσω και θα τα πούμε αύριο και στην Ολομέλεια, πιο αναλυτικά.

Κοιτάξτε, σε σχέση με το αν το κράτος ασκεί εποπτεία και αφήνει και βαθμούς ελευθερίας, σε σχέση με τα εργασιακά.

Ξέρετε ότι ιστορικά, γιατί το νομοθετικό πλαίσιο, που υπήρχε μέχρι σήμερα, ήταν και προϊόν κοινωνικών αγώνων των ιδιωτικών εκπαιδευτικών, δεν φύτρωσε, μόνο και μόνο, επειδή κάποιοι πεφωτισμένοι νομοθετούσαν, υπήρξαν περιπτώσεις απολύσεων εκπαιδευτικών, γιατί δεν δέχτηκαν, παραδείγματος χάριν, τις υποδείξεις γονέων, που θεωρούσαν ότι αδικούνταν τα παιδιά τους, βαθμολογικά.

Αυτό εδώ είναι μια πρακτική, η οποία όσοι ξέρουν από ιδιωτικά σχολεία ασκείται ακόμα και τώρα, κατά κόρον, αλλά, εν πάση περιπτώσει, φαντάζομαι ότι, τουλάχιστον, στα μεγάλα και σοβαρά ιδιωτικά σχολεία, δεν φτάνουμε μέχρι του σημείου της απόλυσης ενός εκπαιδευτικού.

Αυτό θα μπορούσε, με την άρση της κρατικής εποπτείας, σήμερα, να πάει ως λόγος απόλυσης στο δίκαιο το εργατικό και όχι στην Ειδική Επιτροπή, που έλεγχε αυτές τις απολύσεις;

Ένας δεύτερος λόγος απόλυσης, που συνέβαινε, ήταν γιατί συνδικαλίζονταν ή γιατί συμμετείχαν σε απεργίες και απεργίες, όχι της ΟΙΕΛΕ, απεργίες, που προκηρύσσει π.χ. η ΓΣΕΕ ή τα τοπικά Εργατικά Κέντρα.

Αυτός θα ήταν ένας λόγος απόλυσης, που θα πήγαινε κατευθείαν, με την άρση της κρατικής εποπτείας;

Τρίτος λόγος, γιατί - και αυτό έχει συμβεί, δεν είναι υποθετικές περιπτώσεις -είναι πιθανόν να εκφράσουν γνώμη, μέσα στο μάθημα, που δεν είναι αρεστή στην ιδιοκτησία;

Αυτοί όλοι είναι τρεις δυνητικοί λόγοι απόλυσης, που, στο παρελθόν, στα ιδιωτικά εκπαιδευτήρια, ασκούνταν, κατά κόρον και αυτό το ρυθμιστικό πλαίσιο, το οποίο υπήρχε, ήρθε σε πολύ μεγάλο βαθμό να καλύψει αυτή την ανάγκη.

Επομένως, θέλω να καταλάβω το εξής. Θα ασκηθεί κρατική εποπτεία, θα υπάρξει και βαθμός ελευθερίας. Αυτή η ισορροπία πώς οργανώνεται και πώς θα απαντήσει το Υπουργείο Παιδείας, σε αυτές τις περιπτώσεις, όταν έχει στην ουσία αποσύρει, από πάνω του, τους όρους κρατικής εποπτείας;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ**: Κύριε Πρόεδρε, εγώ δεν φημίζομαι για τις αναφορές μου στη νεοφιλελεύθερη ιδεολογία, γιατί από παιδί αγωνίζομαι, με συνέπεια, για τις αξίες και τις αρχές του κοινωνικού ριζοσπαστικού φιλελευθερισμού. Ως εκ τούτου, επιτρέψτε μου να κάνω τρεις επισημάνσεις, με νηφαλιότητα, ρεαλισμό και υπευθυνότητα.

Πρώτη επισήμανση, προς τους συναδέλφους της Αξιωματικής Αντιπολίτευσης, είναι ότι όταν το ελληνικό κράτος, σε πολλές, δύσκολες συγκυρίες, δεν διέθετε τα χρήματα, για να επενδύσει όλα όσα όφειλε να επενδύσει στην εκπαίδευση, βρέθηκαν διαπρεπείς Έλληνες, βρέθηκαν Έλληνες ευεργέτες – επενδυτές, οι οποίοι από το περίσσευμα ή το υστέρημά τους επένδυσαν, πάνω στην εκπαίδευση και δημιούργησαν δομές ιδιωτικής εκπαίδευσης.

Αυτό συνεχίζει να γίνεται, πλέον, ευτυχώς, συμπληρωματικά, διότι το κράτος μπορεί να σηκώσει το βάρος της δημόσιας δωρεάν εκπαίδευσης.

Δεν μπορώ, λοιπόν, να κατανοήσω τη δαιμονοποίηση και πολύ περισσότερο την ενοχοποίηση της ιδιωτικής εκπαίδευσης, διότι αυτή η στάση έρχεται σε ευθεία αντίθεση, με το άρθρο 16, παράγραφος 8 του Συντάγματος. Το Σύνταγμα του 1975 κατοχύρωσε το δικαίωμα της ιδιωτικής εκπαίδευσης, στον πρώτο και στο δεύτερο βαθμό.

Για ποιο λόγο, λοιπόν, αυτή η μανιακή αντίδραση σε κάθε τι ιδιωτικό;

Αυτή η στάση δεν είναι αντισυνταγματική; Είναι το ερώτημά μου.

Δεύτερη επισήμανση. Εκτιμώ ότι αυτές τις μέρες γίνεται μια συζήτηση, για ένα απολύτως ξεπερασμένο, σε διεθνές επίπεδο, δίλημμα, για το αν η υπηρεσία θα παρέχεται από δημόσιο ή από ιδιωτικό φορέα, ενώ, σε όλο τον προηγμένο κόσμο, το δίλημμα είναι, εάν η υπηρεσία θα είναι ποιοτική ή μη ποιοτική και αν θα είναι προσβάσιμη ή μη προσβάσιμη από όλους.

Η ποιότητα ελέγχεται με διαφορετικά standards και, σε αυτήν την περίπτωση, αυτό που έχω να πω είναι ότι το εργοδότης - επενδυτής στην ιδιωτική εκπαίδευση, σε καμία περίπτωση, δεν θα ήθελε να δυσφημιστεί το σχολείο του. Άρα, έναν άξιο εκπαιδευτικό δεν θα είχε κανένα λόγο να τον διώξει, αντιθέτως, θα τον κρατούσε, για να κάνει και διαφήμιση, αν θέλετε, του ονόματος του σχολείου του.

Η προσβασιμότητα είναι μια συζήτηση, που πρέπει να γίνει.

Συμφωνώ ότι και το φτωχόπαιδο, όταν έχει την ικανότητα και την αξία, θα πρέπει να έχει πρόσβαση. Άλλες χώρες το έχουν λύσει ή με κρατική ενίσχυση ή με υποτροφίες των ίδιων των ιδρυμάτων από τα υπερκέρδη τους ή με δάνεια από τράπεζες, οι οποίες είναι πιο ανθρωποκεντρικές από ό,τι μας έχουν συνηθίσει οι δικές μας.

Επομένως, η συζήτηση που πρέπει να κάνουμε, δεν είναι αν θα είναι δημόσιος ή ιδιωτικός ο φορέας - και τα δύο πρέπει να υπάρχουν - είναι, εάν θα υπάρχει υψηλή ποιότητα στην παροχή εκπαιδευτικών υπηρεσιών και αν θα διασφαλίζεται, με πληρότητα, η προσβασιμότητα για όλους τους Έλληνες, ανεξαρτήτως εισοδήματος, καταγωγής ή μέρους κατοικίας.

Η τρίτη επισήμανση έχει να κάνει με τις εργασιακές σχέσεις και απορώ με αυτά, που ακούω, αυτές τις μέρες εδώ, διότι είναι πλήρως αποξενωμένα από την ευρωπαϊκή πραγματικότητα και νομίζω ότι κάποιοι προσπάθησαν να δημιουργήσουν την εντύπωση μιας άλλης ευρωπαϊκής πραγματικότητας.

Κυρίες και κύριοι συνάδελφοι, στην Ευρώπη, υπάρχουν τρία συστήματα. Υπάρχει η εξαίρεση της Φινλανδίας, που ακούστηκε, προηγουμένως, που είναι τα πάντα δημόσια, γιατί μπορεί το κράτος να προσφέρει υπηρεσίες, με πληρότητα και ενδεχομένως και με ποιότητα.

Υπάρχουν, όμως, τρία βασικά συστήματα, γενικώς. Υπάρχει το σύστημα εκείνο, στο οποίο ο ιδιώτης επενδύει και κάνει ένα ιδιωτικό σχολείο. Προσλαμβάνει, δηλαδή, αυτός επιλέγει ποιους θα πάρει και μπορεί και να απολύει, ασκώντας το διευθυντικό του δικαίωμα, όταν νιώθει ότι ο εκπαιδευτικός δεν είναι εντάξει στη δουλειά του.

Η δεύτερη κατηγορία είναι ότι τα κράτη χρηματοδοτούν το ιδιωτικό σχολείο. Αυτό είναι γενικευμένο, στην Ευρώπη. Ο ιδιώτης προσλαμβάνει και ο ιδιώτης, ασκώντας το διευθυντικό δικαίωμα, απολύει.

Η τρίτη κατηγορία, μόνο που είναι η εξαίρεση και ισχύει, σε πολύ λίγα μέρη της Ευρώπης, είναι αυτή όπου το κράτος χρηματοδοτεί, το ιδιωτικό σχολείο προσλαμβάνει και το κράτος απολύει, με αυτήν την ειδική επιτροπή, που λέγαμε, ότι μπορούν να προσφεύγουν οι εκπαιδευτικοί και αποφασίζει το Υπουργείο Παιδείας, αν θα πρέπει να επιτρέψει ή να μην επιτρέψει την απόλυση.

Αυτό είναι το εργασιακό καθεστώς, σε όλη την Ευρώπη. Δεν μπορώ να καταλάβω εμείς για ποιο λόγο διαφοροποιούμεθα και λέμε πράγματα, τα οποία έχουν λήξει, όχι τις προηγούμενες δεκαετίες, τους προηγούμενους αιώνες.

Κλείνω κύριε Πρόεδρε - δεν θέλω να κουράσω - θέλοντας να επαναλάβω αυτό, που είπε, ο συνάδελφος, ο Γιάννης Λοβέρδος, ότι εγώ σέβομαι απόλυτα τους εκπαιδευτικούς, διότι είμαι παιδί εκπαιδευτικών. Ο πατέρας μου είναι δάσκαλος και η μάνα μου δασκάλα δημοσίου σχολείου. Με αυτά τα χρήματα, σπούδασα, με αυτά τα χρήματα, βγήκα στην αγορά εργασίας και με αυτά τα χρήματα, έφτασα εδώ που είμαι, μέχρι τώρα και είμαι περήφανος γι’ αυτό. Σέβομαι απόλυτα τους εκπαιδευτικούς, είτε είναι στο δημόσιο είτε είναι στον ιδιωτικό τομέα, αλλά δεν δέχομαι - γιατί έτσι μου έμαθε ο πατέρας μου - δεν δέχομαι ότι το σύστημα πρέπει να γυρίζει, με ήλιο τον εκπαιδευτικό. Ο ήλιος είναι ο μαθητής. Όλοι οι άλλοι υπάρχουμε, για να υπηρετούμε τον μαθητή. Ο γονιός, ο δάσκαλος υπάρχουν για να υπηρετούν το μαθητή. Άρα, αυτός πρέπει να είναι το κριτήριο.

Θεωρώ ότι οι συνάδελφοι του ΣΥΡΙΖΑ δεν θέλουν το κακό της εκπαίδευσης. Έχουν στρεβλή αντίληψη για το καλό της. Άλλωστε, ο ΣΥΡΙΖΑ, το 2007, ήταν ο μεγαλύτερος χορηγός της ιδιωτικής εκπαίδευσης, διότι οργανώνοντας πεντέμισι χιλιάδες καταλήψεις, τότε, επί υπουργίας της Μαριέττας Γιαννάκου, εκτίναξε τις εγγραφές στα ιδιωτικά σχολεία και έφτασε τους μαθητές των ιδιωτικών εκπαιδευτηρίων, πάνω από ογδόντα χιλιάδες! Από τότε, δημιούργησε μία παράδοση στην ιδιωτική εκπαίδευση, την οποία την εισπράττει, σήμερα. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον κύριο Στυλιανίδη. Τελευταίος ομιλητής ο Βουλευτής, κ. Μπούμπας. Έχετε το λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε και την κυρία Υπουργό και την κυρία Υφυπουργό και τους συναδέλφους. Ακούστηκαν απόψεις, διαφοροποιήσεις και γνώμες, οι οποίες είναι σεβαστές, αλλά, εδώ τώρα, υπάρχουν πολλές αμαρτίες, αδυναμίες, τις οποίες πρέπει να συγκεράσουμε και έχουν ευθύνες όλες οι κυβερνήσεις, που εναλλάσσονται, στην εξουσία, διότι η πραγματικότητα - αν θέλετε, για να είμαστε ρεαλιστές - είναι τελείως διαφορετική.

Σήμερα, κατ’ αρχάς, δεν μπορούμε να λέμε ότι είναι προνόμιο μόνο των ολίγων ή των πλουσίων ή των αρίστων, που στέλνουν τα παιδιά τους στα ιδιωτικά σχολεία. Γιατί το λέω αυτό; Η παιδεία - παραπαιδεία και τα φροντιστήρια, που πρέπει να πληρώσει ένας γονιός στην τρίτη Λυκείου - καθώς το Λύκειο λειτουργεί μόνο σαν ένας προθάλαμος του «επίσταμαι», δηλαδή, της πανεπιστημιακής εκπαίδευσης - είναι ουκ ολίγα τα χρήματα. Στην αγορά, ξέρετε, υπάρχει και κάτι άλλο, το οποίο ακούγεται, ότι κάποιος προτιμάει να πάει το παιδί του σε ιδιωτικό σχολείο, γιατί λίγο - πολύ θα πληρώσει, αν θέλετε, λιγότερα απ’ ό,τι σε κάποια φροντιστήρια, που πρέπει να γίνουν, εκ των πραγμάτων. Είναι οι αδυναμίες του εκπαιδευτικού συστήματος. Μιας και αναφερθήκαμε στο ευρωπαϊκό γίγνεσθαι, ναι, υπάρχουν χώρες στην Ευρώπη, που χρηματοδοτούν ιδιωτικά σχολεία, αυτό είναι αλήθεια. Μάλιστα, τελευταία, σε πολλές χώρες έχουν βγει και τα λεγόμενα «κουπόνια εκπαίδευσης».

Οι αδυναμίες του εκπαιδευτικού συστήματος, ανάμεσα στα πολιτικά αντιγόνα των δύο ή τριών Κομμάτων, που ευθύνονται για την παιδεία - χρέος έχει και η Νέα Δημοκρατία και το ΠΑΣΟΚ και ο ΣΥΡΙΖΑ - είναι μεγάλες. Η πραγματική ατμόσφαιρα είναι τελείως διαφορετική, για τον μεροκαματιάρη Έλληνα πολίτη, που πρέπει να πληρώσει πολλά, για να δει το παιδί του στο πανεπιστήμιο, αλλά, επί της ουσίας, δεν έχουν γίνει τολμηρές τομές, για να δούμε ποια είναι η πραγματικότητα, γιατί είναι αδήριτη ανάγκη και το ιδιωτικό σχολείο πραγματικά να αναβαθμιστεί. Υπάρχουν έρευνες, πάνω σε αυτό, που μπορούν να μας βοηθήσουν, ως εργαλεία, για να δούμε το μορφωτικό και γνωστικό επίπεδο. Ξέρετε, ένας καλός εκπαιδευτικός, καλά ψαγμένος, με μεταδοτικότητα, πειθώ, γνώσεις, δεν έχει να φοβηθεί είτε είναι στο δημόσιο είτε στον ιδιωτικό τομέα, θα αξιοποιηθεί. Εμείς, όμως, μιλάμε για τη μέση κατάσταση, όπου θα υπάρχει, σίγουρα, η αγωνία των εκπαιδευτικών.

Μόλις ακούσει η Νέα Δημοκρατία για τις εργασιακές συνθήκες και καθώς εκεί καταστρατηγούνται εργασιακά δικαιώματα, πραγματικά, αντιδρά. Μόλις η αριστερή ιδεολογική πλεύση του ΣΥΡΙΖΑ ακούσει για ιδιωτικό παρεμβατισμό, για το ότι έχουμε ιδιωτικοοικονομικά κριτήρια στην εκπαίδευση, αμέσως, βγαίνουν τα δικά της αντιγόνα και αντιδρά. Δεν γίνεται έτσι, διότι η δικιά μας γενιά ευθύνεται για την κατάντια της εκπαίδευσης, διότι το Λύκειο έχει χάσει το χαρακτήρα του, δεν έχει αυτό το ιδεώδες, αυτό το πρότυπο. Είναι αυτό που έλεγε ο Πλάτωνας, τα παιδιά δεν είναι άδεια δοχεία, να τα γεμίσουμε, τα παιδιά έχουν μυαλό, που είναι φωτιά. Άρα, λοιπόν, πρέπει να ανάψουμε αυτήν τη φωτιά, για να μπορέσει πραγματικά το εκπαιδευτικό σύστημα να ορθοποδήσει.

Έλεγα και την άλλη φορά, ότι η Ελλάδα έχει πάρα πολλά ιδιωτικά σχολεία, ίσως από τους μεγαλύτερους αριθμούς, σε πανευρωπαϊκό επίπεδο, όπως είναι η Μάλτα, όπως είναι η Πορτογαλία, η Πολωνία και η Κύπρος, ενώ, αντίθετα, δεν έχουμε ιδιωτικά πανεπιστήμια. Είναι περίεργο αυτό. Όλα τα περίεργα μπορούμε να δούμε εδώ, στη χώρα της φιλοσοφίας και της δημοκρατίας.

Από την άλλη, αυτό που γίνεται, ο κρατικός παρεμβατισμός σε ιδιωτικά σχολεία, όπως είπε ο κ. Στυλιανίδης, ισχύει στην Ευρώπη. Ισχύει και στη Γαλλία και στη Γερμανία, όπου το πλαίσιο είναι αρκετά αυστηρό. Δεν ισχύει στη Σκανδιναβία, όπου τα σχολεία ελέγχονται δημόσια είτε από την Εκκλησία είτε από την τοπική αυτοδιοίκηση είτε ακόμη και από μη κερδοσκοπικές οργανώσεις, τις 6.000 περίπου στη γηραιά, αλλά είναι λίγο σκοτεινό το παρελθόν, που εμείς ως Ελληνική Λύση, με τις μη κυβερνητικές οργανώσεις ζητούμε έλεγχο, όπως το ECNAIS, αυτή η μη κυβερνητική οργάνωση, που ήταν μέσα στον οργανισμό εκπαιδευτικών ιδιωτικής εκπαίδευσης, το 2016 και αποδείχθηκε, ότι δεν μπορούσε να έχει συμβουλευτικό και γνωμοδοτικό χαρακτήρα.

Άρα, λοιπόν, πάμε να συγκεράσουμε κάποιες αδυναμίες. Ερωτώ, δεν μπορούμε να έχουμε εισοδηματικά κριτήρια; Γιατί τα παιδιά, που πηγαίνουν σε ιδιωτικά σχολεία, που πρέπει να αναβαθμιστούν, να μην έχουν μείωση εισιτηρίου, στα μέσα μαζικής μεταφοράς; Όλοι είναι πλούσιοι; Εμείς διαχωρίζουμε, δυστυχώς, τους μαθητές και τους γονείς, σε πληβείους και πατρίκιους. Γιατί να μην έχουν και άλλα κίνητρα; Διότι συνδράμουν, μην νομίζουμε ότι όλοι είναι πλούσιοι, ο μέσος Έλληνας, που πάει το παιδί του στο ιδιωτικό σχολείο, πέρα από κάποια, που μπορεί, ενδεχομένως, να έχουν πολύ ακριβά δίδακτρα και να είναι απλησίαστα, αλλά ο μέσος Έλληνας, πρόκειται για απλούς πολίτες, που πάνε τα παιδιά τους στα ιδιωτικά σχολεία και έχουν διπλή φορολογία, διότι θεωρείται τεκμήριο. Από την άλλη πλευρά, βέβαια, φορολογείται ο μέσος Έλληνας πολίτης και για τη δημόσια εκπαίδευση. Πρέπει να είμαστε ρεαλιστές, στην όλη πραγματική εικόνα και την περιρρέουσα κατάσταση.

Άρα, λοιπόν, θα πρέπει σίγουρα να πάμε σε αναβάθμιση του ιδιωτικού σχολείου. Εμείς, ως Ελληνική Λύση, θέλουμε να παραμείνει ο χαρακτήρας του εθνικός. Δηλαδή, η έρευνα της Πίζα, λέει ότι τα παιδιά μας, δυστυχώς, είναι στις τελευταίες θέσεις και στα δημόσια και στα ιδιωτικά σχολεία. Δεν λέμε ότι δεν υπάρχουν φωτεινά μυαλά, δεν λέμε ότι δεν υπάρχουν ευαίσθητοι, ψαγμένοι μαθητές, αλίμονο, όπως και πολλοί καλοί εκπαιδευτικοί, που εμπνέουν, αλλά από την άλλη, όμως, η έρευνα δεν δείχνει ότι είμαστε στις υψηλές θέσεις. Αυτή τη στιγμή, ο μη κρατικός παρεμβατισμός στην ιδιωτική εκπαίδευση, είναι μόνο στη χώρα μας, σε περιοχές της Σκωτίας και της Ιταλίας και πιο κάτω από εμάς, τουλάχιστον σε ό,τι αφορά το γνωστικό επίπεδο είτε στο δημόσιο είτε στον ιδιωτικό χαρακτήρα της εκπαίδευσης, ακολουθούν χώρες, όπως είναι η Τουρκία ή το Μεξικό. Άρα, θέλουμε δουλειά. Πρέπει να προβληματιστούμε τι μέλλον παραδίδουμε στα παιδιά μας, τι βάσεις και τι θεμέλια βάζουμε. Πολλά ιδιωτικά εκπαιδευτήρια έχουν κλείσει, το τελευταίο χρονικό διάστημα. Γιατί, δηλαδή, να μη δούμε και έναν ιδιώτη, που δεν θα τον πάω εγώ ως Κρέοντα σχολάρχη, να αποφασίζει αυτός, αλλά και αυτοί πραγματικά κωπηλατούν.

Πρόσφατα, έκλεισε ένα πολύ μεγάλο ιδιωτικό εκπαιδευτήριο, διότι δεν μπορούσε να ανταποκριθεί. Ξέρετε ότι, πολλές φορές, αγωνιούν και δεν κοιμούνται ιδιώτες, που δεν μπορούν να πληρώσουν τους καθηγητές, διότι δεν τους καταβάλλουν τα δίδακτρα οι γονείς, καθώς έχουν χάσει τη δουλειά τους και δεν μπορούν να συγκεντρώσουν χρήματα;

Γιατί δεν βλέπουμε και την άλλη πλευρά του νομίσματος; Πάντα, το κάθε νόμισμα έχει δύο πλευρές. Υπάρχει η μία και η άλλη πλευρά, που πρέπει να τις συγκεράσουμε, για να δούμε την πραγματική κατάσταση, που επικρατεί στην εκπαίδευση.

Χρειάζεται τα ιδιωτικά εκπαιδευτήρια να αναβαθμιστούν. Χρειάζεται, γενικότερα, να μπορέσουμε να απαλύνουμε πληγές και πόνο στην εκπαίδευση, όπως αυτή έχει δημιουργηθεί, τουλάχιστον την τελευταία τριακονταετία.

Κλείνοντας, η ιδιωτική εκπαίδευση, στην Ελλάδα, υπάρχει από το 1827, το 1836, το 1843 -αν θυμάμαι καλά- έγινε η Βαρβάκειος Σχολή. Άρα, λοιπόν, είναι μεγάλη η ιστορία της ιδιωτικής εκπαίδευσης. Σίγουρα, θα πρέπει να μπουν κανόνες, κρατικός παρεμβατισμός.

Και εμείς λέμε να διαφυλαχθεί και ο εθνικός χαρακτήρας ενός σχολείου, το οποίο πραγματικά θα διδάσκει και τη γλώσσα μας, ως καταβολή, την ερωμένη των Ελλήνων. Να δώσει μια βαρύτητα στα αρχαία ελληνικά. Κυρίως, όμως, στην παιδεία. Είναι αυτό που λείπει από τους νέους, αν θέλουμε να κρατήσουμε τη χώρα μας και να έχει ανθρωποκεντρικό χαρακτήρα η εκπαίδευση. Θα τοποθετηθούμε πιο αναλυτικά στην Ολομέλεια. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ πολύ τον κύριο Μπούμπα. Όπως είπα και πριν, το λόγο έχει ο Ειδικός Αγορητής του ΜέΡΑ25, κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, κυρία Υπουργέ, κατά τη γνώμη μας, η Κυβέρνηση φέρνει αυτό το νομοσχέδιο στη Βουλή, με την αλαζονεία της αυτοδυναμίας της, αδιαφορώντας για κάθε διαδικασία επιδίωξης συναίνεσης. Τη συναίνεση -είτε πολιτική είτε κοινωνική- φαίνεται ότι τη θεωρεί εντελώς περιττή παράμετρο. Η δημοκρατία δεν χρειάζεται συναινέσεις, σύμφωνα με την κυβερνητική αντίληψη. Γι’ αυτό, άλλωστε, και η Νέα Δημοκρατία είχε αναγάγει, προεκλογικά, την αυτοδυναμία σε κεντρικό της στόχο. Ήθελε να κυβερνήσει μόνη της.

Έτσι, νομοθετείτε, με βάση ιδεοληψίες και αλληλεξαρτήσεις και με αναφορά σε συγκεκριμένα συμφέροντα, αδιαφορώντας για τις συνέπειες και το σώμα της κοινωνίας. Έχετε πλήρη συναίσθηση, νομίζω, της πολιτικής σας αυτής. Γι’ αυτό και λειτουργείτε ενοχικά, γιατί μόνο η ενοχή, νομίζουμε ότι είναι ο λόγος, που φέρνετε και αυτό το νομοσχέδιο, μέσα στο κατακαλόκαιρο, με τα σχολεία κλειστά.

Για ακόμη μια φορά, αποδεικνύετε ότι φοβάστε την κοινωνία και τις εύλογες αντιδράσεις της. Με μια πιεστική διαδικασία, δήθεν διαβούλευσης, προχωράτε, ακάθεκτοι, ως Κυβέρνηση, στην εκπλήρωση των γραμματίων σας. Χρησιμοποιείτε προσχηματικά τις κοινοβουλευτικές διαδικασίες, θυσιάζοντας τα πάντα στη δική σας πολιτική σκοπιμότητα.

Αυτό το νομοσχέδιο δίνει το στίγμα μιας ακραίας νεοφιλελεύθερης πολιτικής, η οποία - το γνωρίζετε - έχει εντελώς μειοψηφική κοινωνική ανταπόκριση. Όμως, αυτό, φοβάμαι ότι σας είναι –ως Κυβέρνηση, εννοώ – παντελώς αδιάφορο.

Μπροστά στην πολιτική σκοπιμότητά σας, σας είναι εξίσου αδιάφορο το γεγονός ότι διαμορφώνεται ένα θεσμικό πλαίσιο, που θα υποβαθμίσει, τελικά την ιδιωτική εκπαίδευση και θα υπονομεύσει τη λειτουργία και την αξιοπιστία της. Θέλετε να νομοθετήσετε, ανάγοντας σε απόλυτη αξία την εμπορευματική πλευρά των ιδιωτικών σχολείων.

Το προέχον είναι για εσάς ότι πρόκειται για επιχειρήσεις άξιες να τους αποδοθούν προνόμια. Η εκπαιδευτική και παιδαγωγική διαδικασία δεν επηρεάζει καθόλου την νομοθέτησή σας.

Κι όμως, μιλάμε για έναν από τους δύο πυλώνες, κυρία Υπουργέ, της εκπαίδευσης. Οι διδάσκοντες στα ιδιωτικά σχολεία είναι και αυτοί λειτουργοί της εκπαίδευσης μας. Εσείς, όμως, θέλετε να τους αντιμετωπίσετε, σαν να είναι μια στρατιά διαθέσιμων ημιαπασχολούμενων. Θέλετε να είναι ευάλωτοι, απέναντι στην εργοδοτική αυθαιρεσία. Θέλετε να είναι απολύτως αναλώσιμοι και εν τέλει έτσι, φαίνεται να θέλετε να είναι άνεργοι, αν δεν είναι πειθήνιοι προς τις βουλές της ιδιοκτησίας.

Έχουμε, ήδη, μιλήσει για το ουσιαστικό περιεχόμενο του νομοσχεδίου. Δεν θέλω να αναφερθώ σε επαναλήψεις – δεν έχει νόημα. Θα ήθελα, όμως, να πω ότι είναι εύκολο να προβλέψουμε το επόμενο βήμα σας.

Αυτό που προετοιμάζετε είναι η εκπαίδευση - πρωτοβάθμια και δευτεροβάθμια - με το σύστημα των vouchers. Το σύστημα αυτό εφαρμόστηκε, όπως ξέρετε καλύτερα από μένα, από τη δεκαετία του ’90, ακόμα, στις σκανδιναβικές χώρες και κυρίως, στη Σουηδία. Είχε δραματικά αποτελέσματα, για την αποτελεσματικότητα του εκπαιδευτικού συστήματος αυτών των χωρών. Μια πληθώρα ιδιωτικών σχολείων επεδίωκε να προσελκύσει την πελατεία των vouchers, επενδύοντας στο μάρκετινγκ και μόνο. Η εκπαιδευτική διαδικασία σε εντελώς δεύτερη μοίρα. Το αποτέλεσμα ήταν η Σουηδία να κατρακυλήσει πολλές θέσεις στο δείκτη PISA (*Programme for International Student Assessment*).

Και έρχεται, σήμερα, η ελληνική Κυβέρνηση, για να πουλήσει, ως καινοτομία, ένα σύστημα, το οποίο δοκιμάστηκε, πάνω από δύο δεκαετίες και εν τέλει, απέτυχε παταγωδώς. Και αυτό δεν σας ενδιαφέρει. Μέχρι να εμπεδωθεί η αποτυχία, μπορεί να το πληρώνουν οι ενδιάμεσες γενιές μαθητών, αλλά εσείς θα έχετε κάνει ό,τι περνάει από το χέρι σας, για να εξασφαλίσετε την προνομιακή κερδοφορία των ιδιωτικών σχολείων. Όλες οι ρυθμίσεις του Α΄ Κεφαλαίου του νομοσχεδίου αυτές, που αφορούν στην ιδιωτική εκπαίδευση, απεικονίζουν ένα μέλλον, που θα έπρεπε όλοι μας, εδώ μέσα, να απευχόμαστε, δηλαδή, την ιδιωτική εκπαίδευση, στο πρότυπο ενός σουπερμάρκετ. Μόνο που αυτό το πρότυπο δεν είναι συμβατό, με το ρόλο ενός εκπαιδευτικού οργανισμού και με τη φύση των υπηρεσιών, που αυτός θα πρέπει να παρέχει.

Η ίδια η πρόβλεψη της πλήρους εργασιακής ανασφάλειας των διδασκόντων, επίσης υπονομεύει το ρόλο του σχολείου, όπως και η δυνατότητα απασχόλησης μεγαλύτερου αριθμού διδασκόντων, με μειωμένα ωράρια, η κατάτμηση του εκπαιδευτικού έργου και η αποδυνάμωση του υπεύθυνου ρόλου του κάθε διδάσκοντα, μόνο αρνητικά έχει να προσφέρει και ας νομίζουν οι ιδιοκτήτες ότι, με αυτόν τον τρόπο, υπερασπίζονται καλύτερα τα συμφέροντα τους. Το αντίθετο συμβαίνει, κυρία Υπουργέ, και να είστε βέβαιοι όλοι ότι θα το δείξει ο χρόνος, ότι σημαίνει το αντίθετο.

Εσείς το ονομάζετε «προσφερόμενη ευελιξία» στον ιδιοκτήτη, το να επιβάλει, κατά βούληση, είτε υποαπασχόληση, είτε η υπερεργασία να έχει τη δυνατότητα να εκμεταλλεύεται ένα νομικό πλαίσιο πλήρως ελαστικοποιημένων εργασιακών σχέσεων.

Δεν κρίνετε σκόπιμο να διαμορφώσουμε ένα πλαίσιο εξασφάλισης των κανόνων αθέμιτου και υγιούς ανταγωνισμού, ακόμα και μεταξύ των ίδιων των ιδιωτικών σχολείων. Και μόνο το γεγονός ότι αφαιρείτε από την πολιτεία, από το ίδιο το Υπουργείο Παιδείας, τη δυνατότητα διοικητικού ελέγχου, ως προς τη νομιμότητα και την καταχρηστικότητα της σύναψης ή της καταγγελίας των συμβάσεων εργασίας των ιδιωτικών εκπαιδευτικών, δείχνει εντελώς χαρακτηριστικά ότι δεν ενδιαφέρεστε καθόλου για την παιδαγωγική και εκπαιδευτική διαδικασία. Κι όμως, δεν είναι δυνατόν να ξεχνάτε ότι αυτό είναι το αντικείμενο της δραστηριότητας των ιδιωτικών σχολείων, η εκπαιδευτική διαδικασία.

Δυστυχώς, εδώ, δεν έχουμε να κάνουμε με ένα νομοσχέδιο, που έχει απλώς μια συγκεκριμένη νεοφιλελεύθερη, όπως συνήθως, κατεύθυνση, αλλά μιλάμε για μονομερή νομοθέτηση υπέρ συγκεκριμένων επιχειρηματικών συμφερόντων. Λυπάμαι, που το λέω.

Μπορεί οι λίγοι ωφελούμενοι να θεωρείτε ότι θα σας έχουν υποχρέωση, ως Κυβέρνηση και να χαίρεστε με αυτό. Γνωρίζετε, όμως, πολύ καλά, φαντάζομαι, ότι εμείς, ως ΜέΡΑ25, δεν είναι δυνατό να γίνουμε συνένοχοι σε τέτοιου είδους πολιτικές. Προφανώς και καταψηφίζουμε.

Σας ευχαριστώ πολύ, που με αφήσατε να προηγηθώ. Πάω στην Ολομέλεια για να κάνω την Ερώτησή μου και σας διαβεβαιώνω ότι θα γυρίσω πίσω, αλλά ό,τι χάσω, θα πάρω τα πρακτικά για να το διαβάσω. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε πολύ, κύριε Γρηγοριάδη, να διαβάσετε τα πρακτικά, γιατί πιθανόν να έχουν ενδιαφέρον. Όπως γνωρίζετε και ο ίδιος, πάντα τα πρακτικά των συνεδριάσεων της Επιτροπής έχουν ενδιαφέρον, αλλά μπορεί και πιο αυξημένο.

Στο σημείο αυτό έγινε η δεύτερη ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Κεφάλα Μαρία, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Μαρκόπουλος Δημήτριος, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Πουλάς Ανδρέας, Δελής Ιωάννης, Κομνηνάκα Μαρία, Μανωλάκου Διαμάντω, Ασημακοπούλου Σοφία - Χάιδω, Μπούμπας Κωνσταντίνος και Γρηγοριάδης Κλέων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Κεφαλίδου, Ειδική Αγορήτρια του Κινήματος Αλλαγής.

Θα ήθελα να σας θυμίσω ότι θα έχει στη διάθεσή της περισσότερο χρόνο, γιατί θα τοποθετηθεί και επί των άρθρων αλλά και για τη β’ ανάγνωση.

Ορίστε, κ. Φίλη.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Πριν ξεκινήσει την τοποθέτησή της η κυρία Κεφαλίδου, θα ήθελα να κάνω μία ερώτηση.

Επειδή κάθε τόσο έρχονται τροπολογίες και επειδή θα βρεθούμε τώρα εκ μέρους των Κομμάτων για την τελική τοποθέτηση, ερωτώ το εξής.

Υπάρχουν άλλες τροπολογίες στο δρόμο ή έχουν κατατεθεί όλες εκ μέρους της Κυβέρνησης; Θα ήθελα μια απάντηση. Το ερωτώ αυτό, για να μην μιλάμε ξανά και ξανά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας δώσαμε τις τροπολογίες, που έχουν κατατεθεί, μέχρι τώρα.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ρωτώ την κυρία Υπουργό, αν θα φέρει και άλλες τροπολογίες, για να ξέρουμε να τοποθετηθούμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όσες τροπολογίες έχουν κατατεθεί, έχουν δοθεί.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ρωτώ, προτίθεται να φέρει και άλλες τροπολογίες;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Περιμένω την απάντηση τώρα ή όχι;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι τώρα, πιο μετά.

Όσες τροπολογίες έχουν κατατεθεί, τις έχουμε δώσει όλες.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Θα πω μόνομια κουβέντα για τις τροπολογίες, μιας που έβαλε αυτό το θέμα ο καλός συνάδελφος, κύριος Φίλης.

Είναι εντυπωσιακό, επειδή κάθε Κυβέρνηση μέμφεται την προηγούμενη για το πόσο άθλια νομοθετεί. Θα πω μία αλήθεια. Κανένας τελικά δεν ξεφεύγει από αυτή τη μοίρα, η μοίρα είναι κοινή και όσο και αν ξεκινήσατε, προσπαθώντας να πείτε ότι τα πράγματα θα αλλάξουν, εδώ σήμερα, τι βλέπουμε;

Έχουμε ένα νομοσχέδιο, που στη διαβούλευση είχε δεκαπέντε άρθρα.

Ήρθε και τα άρθρα έγιναν 25 και έρχεστε, με δύο σετ τροπολογιών, επτά τροπολογίες του Υπουργείου Παιδείας και αυτό είναι το εντυπωσιακό. Επαναλαμβάνω, είναι επτά, είναι επτά οι ρυθμίσεις, σε μια τροπολογία, είναι 7 άρθρα. Όταν όλο-όλο το νομοσχέδιο ήταν 13 άρθρα, μπορώ να το θεωρήσω ένα μίνι νομοσχέδιο. Έχουμε και άλλα τρία άρθρα, από το Υπουργείο Εσωτερικών.

Καταλαβαίνετε τι γίνεται; Χωρίς διαβούλευση, το οποίο, τι δείχνει; Μια προχειρότητα, μια αγωνία, μια τσαπατσουλιά, μια έλλειψη οργάνωσης, μια έλλειψη σχεδίου.

Και θα ξεκινήσω από το θέμα, το οποίο έφερε στην Επιτροπή μας, την Παρασκευή, ο κ. Φίλης και αφορά τα όσα λέχθηκαν από άνθρωπο της εκπαίδευσης, που διαφημίζει στο βιογραφικό του ότι διδάσκει στο ΕΚΠΑ και ήταν Συντονιστής στη Δομή Φιλοξενίας Προσφύγων, στη Μαλακάσα.

Στη ζωή, αλλά κυρίως στην πολιτική, είναι γεγονός, ότι συμβαίνουν, κάθε στιγμή, απρόβλεπτα. Αυτό δεν εξαρτάται ούτε από εσάς ούτε από εμάς. Αυτό, όμως, που σίγουρα εξαρτάται από σας, αποκλειστικά, γιατί είστε Κυβέρνηση, είναι η διαχείρισή τους. Η κυρία Υπουργός, με απόφασή της, τον απομάκρυνε άμεσα. Κατήγγειλε και τον ΣΥΡΙΖΑ, γιατί η Απόφαση του κυρίου Γαβρόγλου, το 2017, τοποθέτησε τον συγκεκριμένο εκπαιδευτικό, ως Συντονιστή, στη Μαλακάσα, και όλα τακτοποιήθηκαν. Είναι, όμως, έτσι;

Η κυρία Υπουργός ξέρει, πολύ καλά, ότι κάθε κυβέρνηση έχει μια διττή αποστολή: Σχεδιάζει το μέλλον, διοικεί το παρόν και αυτό δεν είναι θέμα επιλογής. Χρειάζονται και τα δύο και τελικά, όλοι κρινόμαστε από το αποτέλεσμα. Γι’ αυτό και η κυρία Υπουργός ξέρει πάρα πολύ καλά ότι είναι εκτεθειμένη.

Στην πρώτη συνάντηση, που είχαμε, επισκεφθήκαμε την κυρία Κεραμέως, ως Κίνημα Αλλαγής – ήταν, νομίζω, τέλη Οκτώβρη, αρχές Νοέμβρη του 2019 - μας ενημέρωσε επίσημα, παρουσία και όλων των συνεργατών της, ότι μέχρι το τέλος του 2019, θα ερχόταν ένα συνολικό νομοσχέδιο για την Πρωτοβάθμια και τη Δευτεροβάθμια Εκπαίδευση, όπου θα οριζόταν και το νέο σύστημα επιλογής των στελεχών εκπαίδευσης. Έχει φτάσει τέλος Ιουλίου. Η Βουλή σε λίγες μέρες κλείνει και εμείς νομοσχέδιο δεν έχουμε δει. Προφανώς, ακόμη στο Υπουργείο το συζητάτε και το μελετάτε.

Προσωπικά, έχω καταθέσει στην κυρία Υπουργό τέσσερις Ερωτήσεις, η τέταρτη είναι σήμερα. Η πρώτη ξεκινάει, στις 12 Νοεμβρίου του ‘19 . Η δεύτερη είναι 21/1/2020, πάμε, στη συνέχεια, στις 10 Μαρτίου του 2020, και σήμερα, 27 Ιουλίου του 2020. Οι Ερωτήσεις όλες έχουν έναν κοινό στόχο: Να μας πει το Υπουργείο τι σκέφτεται να κάνει με τις δομές διοίκησης. Τις τρεις προηγούμενες η κυρία Υπουργός απαξίωσε να της απαντήσει - είναι και αυτό, στο πλαίσιο της καλής κοινοβουλευτικής πρακτικής, που εφαρμόζει η Κυβέρνηση!

Η Ερώτηση είναι πολύ απλή: Ρωτάμε την κυρία Υπουργό, γιατί δεν κατήργησε ποτέ το ν. 4547/2018. Και τη ρωτήσαμε, αν θα προχωρήσει με όλα τα στελέχη, που «κληρονόμησε», από το ΣΥΡΙΖΑ, που όλοι γνωρίζουμε, με τι διαδικασίες αναδείχθηκαν, και μάλιστα, θυμάμαι σ’ αυτήν εδώ την Αίθουσα την ίδια την κυρία Κεραμέως να καταδικάζει αυτές τις μεθοδεύσεις.

Μπορεί η τακτική της μόνιμης αυθαιρεσίας, σε θέματα εξέλιξης και επιλογών εκπαιδευτικών, να ξεκίνησε από την προηγούμενη Κυβέρνηση, αλλά εσείς είστε ένα χρόνο τώρα και εφαρμόζετε την ίδια τακτική. Είτε από αμέλεια, είτε από σκοπιμότητα. Τρία χρόνια έχουν λάβει παράταση της θητείας τους αυτοί οι εκπαιδευτικοί, που σημαίνει και τρία χρόνια παραμονής τους σε θέσεις ευθύνης. Μια φορά, επί κυρίου Γαβρόγλου, δύο φορές επί θητείας κυρίας Κεραμέως, τελικά είστε πιο ΣΥΡΙΖΑ και από το ΣΥΡΙΖΑ !

Θυμάστε τι σας είπα, στο νομοσχέδιο για την αναβάθμιση του σχολείου; Μόλις πρόσφατα. Ιούνιος του 2020. Σας είπα, ότι δυστυχώς, αυτή η στρεβλή ιεράρχηση στην πολιτική του Υπουργείου Παιδείας, η ανικανότητα και η ατολμία του θα είναι κάτι, που θα το πληρώσουμε όλοι. Θα την πληρώσει ξανά ακριβά η διοίκηση της εκπαίδευσης, τα σχολεία, οι μαθητές και οι πολίτες. Δεν πέρασε ένας μήνας και επιβεβαιώνομαι.

Καταλάβατε, γιατί σας λέμε, ότι «σέρνεστε» πίσω από τα γεγονότα;. Γιατί, νομίζετε ότι σας το ζητάμε τόσο επιτακτικά; Μόνο και μόνο, επειδή οι σημερινοί υπηρετούντες διευθυντές εκπαίδευσης, έχουν επιλεγεί από Σύνθεση Εκλεκτορικού Σώματος, που έχει κριθεί αντισυνταγματική; Επειδή έχουν υπάρξει σοβαρές καταγγελίες, για σειρά αυθαιρεσιών και παραβάσεων της νομιμότητας, από την προηγούμενη Κυβέρνηση ΣΥΡΙΖΑ- ΑΝΕΛ, σε ό,τι αφορά τη διαδικασία αξιολόγησης; Επειδή, υπάρχουν 5 αποφάσεις του Σ.τ.Ε., που ξεκάθαρα λένε ότι όφειλε να έχει υπάρξει ΦΕΚ, για κάθε περιφερειακό διευθυντή - που δεν υπάρχει φυσικά - διότι, με άλλο τρόπο, δεν μπορεί να είναι νόμιμη η ονομαστική Διαπιστευτική Πράξη Διορισμού και επομένως, συμπαρασύρει και όλο το σύνολο των επιλογών στελεχών, που έχουν γίνει από την προηγούμενη Κυβέρνηση; Ή σας το λέμε, επειδή, κάποια στιγμή, τι πιο αυτονόητο, η πολιτεία οφείλει να αποκαταστήσει τη νομιμότητα και τη διαφάνεια; Δεν τα λέμε, όμως, μόνο γι’ αυτό, κυρία Υπουργέ. Τα λέμε, κυρίως, για το θέμα της αξιολόγησης, που η Κυβέρνηση σας το «έχει κάνει σημαία».

Όταν λειτουργούμε σε καταστάσεις κρίσιμες, καλούνται όλοι να υπερβούν τον εαυτό τους, για να κρατήσουν το σύστημα όρθιο. Σε αυτή την περίσταση, οι εκπαιδευτικοί για εκπαίδευση χρειάζεται στελέχη και δομές. Με μια διαφορά: Αξιολογημένες.

Σας κάνω την πολύ απλή ερώτηση: Έχετε, για παράδειγμα, έναν εκπαιδευτικό, αυτή τη στιγμή, που δεν κάνει καλά τη δουλειά του και σας έρχεται μια καταγγελία. Θεσμικά, δεν υπάρχει άνθρωπος, που να μπορεί να μπει μέσα στην τάξη και να δει και να αξιολογήσει πώς γίνεται το μάθημα. Ποιος θα ελέγξει τον εκπαιδευτικό; Αυτή ήταν αρμοδιότητα του Σχολικού Συμβούλου και αυτή η αρμοδιότητα της εποπτείας έχει φύγει, διότι έχει καταργηθεί ο θεσμός του Σχολικού Συμβούλου. Θα έμπαινε, λοιπόν, με βάση τις προηγούμενες συνθήκες, μέσα την ώρα του μαθήματος, θα παρακολουθούσε τη διαδικασία, θα έβλεπε τις αδυναμίες, θα τις διαπίστωνε, θα καθοδηγούσε τον εκπαιδευτικό και, προφανώς, θα τον κατεύθυνε σε κάποιου είδους επιμόρφωση. Μόνο έτσι, μπορεί να υπάρξει αξιολόγηση! Πρέπει να προηγηθούν αυτά τα στάδια, το στάδιο της εποπτείας, της καθοδήγησης, της επιμόρφωσης και, στο τέλος, ναι, η αξιολόγηση.

Για το ΣΥ.ΡΙΖ.Α. δεν έχουμε καμία απορία, συνειδητά διέλυσε αυτήν την υπόθεση των Σχολικών Συμβούλων. Είναι απλή η σκέψη! Αφού ο Σχολικός Σύμβουλος μπαίνει στην τάξη, κάνει εποπτεία, άρα, θα κάνει και αξιολόγηση. Υπάρχει εκείνο το Π.Δ. 152/2013, που λέει, πολύ σαφώς, ότι ο εκπαιδευτικός στην τάξη από δύο μόνο μπορεί να αξιολογηθεί, είτε από τον Διευθυντή του, είτε από τον Σχολικό Σύμβουλο. Άρα, τι έπρεπε να κάνουν, αφού ξορκίζαν την αξιολόγηση; Να τσακίσουν τους Σχολικούς Συμβούλους, πράγμα που έκαναν! Τι περιμέναμε να κάνετε, με το που ήρθατε εσείς στην εξουσία; Εάν θέλετε, επειδή μιλάτε και για συμβολισμούς, η πρώτη συμβολική σας κίνηση θα ήταν να επαναφέρετε, εάν όχι το θεσμό του Σχολικού Συμβούλου, έναν θεσμό, που να καλύπτει όλες αυτές τις δυνατότητες. Γιατί, κακά τα ψέματα, πρώτα καθορίζεις τις δομές, τη διοίκηση, την εποπτεία, την καθοδήγηση, τα περιεχόμενα και μετά προχωράς στη συνολική λειτουργία του σχολείου, στα προγράμματα, στις σύγχρονες μεθόδους διδασκαλίας, στις πρωτοβουλίες, στα σχολεία και στα ευέλικτα προγράμματα και επειδή, δεν σας το κρύβω, ακούγονται ψίθυροι στους διαδρόμους ότι ετοιμάζεστε να φέρετε τροπολογία, για τα στελέχη διοίκησης, για να είμαστε συνεννοημένοι, σας λέμε ότι οποιαδήποτε πρωτοβουλία φέρετε, δεν μπορεί να ξηλώνει τους προηγούμενους και να βάζει τους δικούς σας και να μην υπάρχει καμία αξιοκρατία, διαύγεια και νόμιμες διαδικασίες σε όλο αυτό. Το θέμα είναι σίγουρο ότι πρέπει να λυθεί, γιατί ήδη έχει κακοφορμίσει, πολύ καιρό τώρα.

Όπως καταλάβατε, κάνοντας όλη αυτή την εισαγωγή, έχω ήδη μπει στην ανάλυση του άρθρου 2 του παρόντος νομοσχεδίου, που μιλάει, για αξιολόγηση δομών, εκπαιδευτικού έργου και εκπαιδευτικών ιδιωτικών σχολείων. Όταν έχει καταργηθεί κάθε μορφή αξιολόγησης, στο ελληνικό εκπαιδευτικό σύστημα, δημόσιο και ιδιωτικό, τι ακριβώς νομίζετε ότι κάνετε, με τη διάταξη, που λέτε ότι ακολουθούνται ό,τι στο δημόσιο σχολείο και εάν δεν ισχύει αυτό, τότε υπεύθυνος για την αξιολόγηση των ιδιωτικών εκπαιδευτικών θα είναι ο ιδιοκτήτης του ιδιωτικού εκπαιδευτηρίου; Μάλιστα, αναρωτηθήκατε, κυρία Υπουργέ και μας είπατε, εάν εμείς, το Κίνημα Αλλαγής, είμαστε αντίθετοι, με την αξιολόγηση. Είναι ενδιαφέρον να διερωτάσθε, εάν ο πολιτικός χώρος, που εισήγαγε την έννοια της αξιολόγησης, που επανέφερε την ανάγκη αξιολόγησης και, τελικά, την εφάρμοσε στα Πρότυπα και Πειραματικά, με το ν. 3848/2010, σήμερα τη στηρίζει! Εσείς, εδώ κι ένα χρόνο, την παραπέμπετε στις καλένδες. Έχω, λοιπόν, να σας πω το εξής: Το ελληνικό εκπαιδευτικό σύστημα εξακολουθεί να στερείται πραγματικών αξιολογικών διεργασιών. Εσείς παλινωδείτε, μεταξύ μεταρρυθμιστικών προσπαθειών και των αντιστάσεων, που προβάλλονται, τόσο στην αξιολόγηση του εκπαιδευτικού έργου και των εκπαιδευτικών, όσο και στην αυτοαξιολόγηση της σχολικής μονάδας. Η μη εφαρμογή μεταρρυθμιστικών παρεμβάσεων, συμπεριλαμβανομένης και της μη αξιολόγησης, είναι, ουσιαστικά, αδυναμία της δικής σας πολιτικής ηγεσίας να προγραμματίσει και να υλοποιήσει ολοκληρωμένες ποιοτικές παρεμβάσεις στη δομή, στο περιεχόμενο και στη διαχείριση του εκπαιδευτικού προσωπικού.

Στο δημόσιο σχολείο, δε μπορέσατε να την εφαρμόσετε. Έρχεστε, τώρα και την κάνετε μπαλάκι στους επιχειρηματίες της ιδιωτικής εκπαίδευσης. Τι τους λέτε; Εγώ, ως κράτος, δεν τολμώ να αξιολογήσω το εκπαιδευτικό προσωπικό, αλλά εσύ, ως επιχειρηματίας, κάνε την αρχή, ελεύθερα και όπως εσύ νομίζεις και όπως συμφέρει την τσέπη σου. Φυσικά, το τελευταίο δεν το λέτε, εξυπακούεται.

Υπάρχει μια αντιφατική στάση του Υπουργείου, που γίνεται φανερή, μέσα από τη συγκεκριμένη διάταξη. Αξιολόγηση ιδιωτικών εκπαιδευτικών, όταν δεν υπάρχει σύστημα. Πολύ απλά, απόλυτος κυρίαρχος πια είναι ο επιχειρηματίας της εκπαίδευσης και εγώ σας ερωτώ: Είναι παιδαγωγικά και λειτουργικά ο αρμόδιος; Περιμένω απάντησή σας. Απουσιάζει από το νομοσχέδιο και από την ίδια την ηγεσία του Υπουργείου η συνολική προσέγγιση στο θέμα και αυτό, για εμάς, αυξάνει τους κινδύνους της αυθαιρεσίας στα ιδιωτικά σχολεία.

Να σας πάω στο επόμενο θέμα. Υπάρχει πουθενά σύστημα επιμόρφωσης; Όχι, είναι η απάντηση. Ούτε στους εκπαιδευτικούς του δημοσίου, ούτε στους εκπαιδευτικούς των ιδιωτικών σχολείων. Ο ΣΥΡΙΖΑ το κατήργησε και εσείς δεν κάνετε τίποτα απολύτως γι’ αυτό. Αναλώνεστε, σε επιλεκτικές και αποσπασματικές ρυθμίσεις, όμως, ουσιαστικές τομές και τολμηρές προτάσεις, που αυτήν τη στιγμή, έχει ανάγκη η εκπαίδευση μας και όχι προβοκατόρικα ρητορικά ερωτήματα, περί προώθησης του ΚΙΝ.ΑΛ., αν θα ψηφίσει ή όχι την αξιολόγηση, δεν βλέπουμε να κάνετε.

Σε αυτό το νομοσχέδιο, όλη η κουβέντα είναι αυτά τα άρθρα, που αφορούν τα εργασιακά, όσο και αν είναι η απόλυτη στρέβλωση να μιλάς για εκπαίδευση και να μην ασχολείσαι με τα παιδιά, τους μαθητές και τους γονείς. Εμείς, λοιπόν, όλη τη στόχευση μας σε αυτό το νομοσχέδιο - και αυτή είναι μεγάλη στρέβλωση και αυτό πρέπει να μας προβληματίζει, ως Επιτροπή - την έχουμε ρίξει στα εργασιακά, γιατί, πραγματικά, εδώ έχετε δυναμιτίσει όλο το τοπίο.

Άρθρο 3, πρόγραμμα ιδιωτικών σχολείων. Ένα έχω να σας πω. Ουσιαστικά, τι κάνετε; Περιγράφετε την καθημερινότητα των σχολείων των ιδιωτικών, στη χώρα. Έχουμε αύξηση του ωραρίου, που υπήρχε επί ΣΥΡΙΖΑ, διαδικασία παρεκκλίσεων, κατανομή μαθητών σε τμήματα, ανάλογα με το επίπεδο, δραστηριότητες, πέρα από το 40ωρο. Αυτά είναι η καθημερινότητα, αυτά ακριβώς. Δείτε τη συστέγαση, για να μην πάω μακριά, Κολλεγίου Αθηνών, Ψυχικού, Deree και Pierce και θα πάρετε την εικόνα του τι συμβαίνει στην ιδιωτική εκπαίδευση. Εγώ, έχω να σας πω ότι σε όλα τα ευρωπαϊκά και τα σύγχρονα προγράμματα σπουδών, είναι λογικό να υπάρχουν διευρυμένα ωρολόγια προγράμματα, που αναπτύσσουν και τις νέες γνώσεις και τις δεξιότητες των μαθητών. Λογικό, λοιπόν, να υπάρχει και η ευελιξία στα μαθήματα και στα σχολεία αυτά. Μπορούν και πρέπει να υπάρχουν δραστηριότητες, γιατί, μην ξεχνάτε ότι αυτό το ξεκινήσαμε πρώτοι, αλλά από πού; Από το δημόσιο σχολείο, με τους ομίλους, όταν καθιερώθηκε το αυξημένο ωράριο, το 2-4, στα πρότυπα και στα πειραματικά. Δεν είμαστε αντίθετοι, λοιπόν. Συμφωνούμε, αλλά, αν δούμε την ουσία των πραγμάτων, θα δούμε ότι όλα αυτά, που γίνονται, είναι ουσιαστικά μια συσσώρευση δραστηριοτήτων. Συσσώρευση δραστηριοτήτων, η οποία μας προβληματίζει.

Αρκεί η ενημέρωση της διεύθυνσης; Ποιος θα ελέγχει τις απογευματινές δραστηριότητες; Το ιδιωτικό μετατρέπεται, σε ένα πολυδύναμο κέντρο παροχής διαφορετικών υπηρεσιών και αυτό, όσο κι αν βολεύει τον επιχειρηματία, είναι αμφίβολο πόσο εξυπηρετεί την αναβάθμιση της ποιότητας της εκπαίδευσης, που παρέχεται. Θεωρούμε, να σας πω και την αλήθεια, ότι ο κίνδυνος είναι υπαρκτός να υπάρξει αποπροσανατολισμός του σχολείου από το βασικό χαρακτήρα και από την αποστολή του.

Όλα αυτά σας τα λέω, γιατί, καθώς σκεφτόμουν αυτό το άρθρο, θυμήθηκα και την εξέλιξη, που υπάρχει, στα Εκπαιδευτήρια Ζηρίδη. Όλοι αυτοί οι εκπαιδευτικοί, όλες αυτές οι ειδικότητες, οι ηλικίες των εκπαιδευτών, τι περιθώρια μπορεί να έχουν; Πραγματικά, δεν άκουσα να λέτε κάτι, πως το Υπουργείο σκέφτεται αυτό το μεγάλο θέμα, που έχει δημιουργηθεί, στην ιδιωτική εκπαίδευση. Δεν μιλάμε για ένα οποιοδήποτε σχολείο, μιλάμε για ένα σχολείο, που ήταν το σήμα κατατεθέν της ιδιωτικής εκπαίδευσης, για πάρα πολλά χρόνια.

Άρθρο 4, εσωτερικός κανονισμός. Και τα δημόσια σχολεία έχουν εσωτερικό κανονισμό, τον οποίον επικαιροποιούν, στην πρώτη συνεδρίαση του Συλλόγου Διδασκόντων. Είναι σωστό να υπάρχει εσωτερικός κανονισμός λειτουργίας, να ρυθμίζει και να δίνει το πλαίσιο της λειτουργίας των σχολείων.

Άρθρο 5. Ακούστηκαν πάρα πολλά, κατά τη συζήτηση και από συναδέλφους και από φορείς. Υπάρχει πρόβλεψη, από την εποχή του ΣΥΡΙΖΑ, για τη συμμετοχή του ιδιοκτήτη στις γενικές συνελεύσεις. Το νέο είναι ότι τώρα μιλάμε και για τους μετόχους, εφόσον αυτοί είναι εκπαιδευτικοί. Υπάρχουν ανοιχτά θέματα, το καταλαβαίνετε. Θέλουμε λίγο να μας δώσετε κάποιες διευκρινίσεις.

Αξιοποίηση κτιριακών εγκαταστάσεων. Ξέρετε, πολύ καλά, όλοι σας και εδώ δεν χρειάζεται να είμαστε υποκριτές, ότι και στο δημόσιο σχολείο, μετά τη λήξη των μαθημάτων, οι σχολικές επιτροπές των δήμων διαθέτουν τις αίθουσες και τις υποδομές των σχολείων, είτε στους συλλόγους γονέων για διάφορες δράσεις είτε σε πολιτιστικούς και αθλητικούς συλλόγους. Επίσης, οι ίδιοι οι δήμοι κάνουν προγράμματα θερινών διακοπών, για τους μαθητές δημότες τους ή τα ΕΠΑΛ χρησιμοποιούν τις αίθουσες, ως εργαστήρια, που διατίθενται στα δημόσια ΙΕΚ. Είναι λογικό, λοιπόν, να υπάρχει αντίστοιχη διάθεση των υποδομών των ιδιωτικών σχολείων και φυσικά, είναι σωστές οι διεθνείς ανταλλαγές και φιλοξενίες, με προγράμματα της Ευρωπαϊκής Ένωσης και άλλων χωρών.

Δεν είναι το πρόβλημα η χρησιμοποίηση των εγκαταστάσεων αυτών καθαυτών. Το πρόβλημα είναι η εμφανιζόμενη προαιρετική απασχόληση των εργαζομένων του σχολείου και η δήθεν πρόσθετη αμοιβή τους, δηλαδή, το καθεστώς εργασίας, όπως προβλέπεται, στα άρθρα 9 και 10.

Δεν μιλάω για τα άρθρα 7 και 8, πάω κατευθείαν στο άρθρο 9. Εξάλλου, υπάρχουν και ειδικότεροι εμού στα εργατικά, για να αναπτύξουν αυτά τα θέματα, τα οποία, πραγματικά, μονοπώλησαν το ενδιαφέρον της Επιτροπής.

Εγώ θέλω να πω δύο βασικά πράγματα, ότι το ιδιωτικό σχολείο πρέπει να παραμείνει σχολείο, όπως, άλλωστε, λέει και το Σύνταγμα, άρθρο 16, παράγραφος 8. Ο ρόλος του Υπουργείου Παιδείας είναι ρυθμιστικός και αυτός ο ρόλος δεν επιτρέπει να γίνεται υποχείριο το Υπουργείο καμιάς ομάδας συμφερόντων. Δουλειά του είναι η εξασφάλιση ποιότητας στην εκπαίδευση, δημόσιας και ιδιωτικής, με ό,τι περιορισμούς σημαίνει αυτό.

Στο άρθρο 10, θέλω να σας πω ότι εδώ το Υπουργείο βάζει ένα «τυράκι», ότι παρέχει τη δυνατότητα στους εκπαιδευτικούς να αποκτήσουν πρόσθετες πηγές εισοδήματος, προφανώς, για να καλύψει τη χασούρα από το επιβαλλόμενο από τον επιχειρηματία μειωμένο ωράριο, με μειωμένη αμοιβή.

Αυτή η λογική του Υπουργείου, λοιπόν, εμάς μας τρομάζει, δηλαδή, το πως αντιμετωπίζει τους ιδιώτες εκπαιδευτικούς, που εργάζονται, στα ιδιωτικά σχολεία. Θέλω να πω ότι οι εκπαιδευτικοί, στους οποίους απευθύνεται το Υπουργείο, με αυτά τα άρθρα, είναι αυτοί οι εκπαιδευτικοί, στους οποίους βασίστηκε, στη φιλοτιμία τους, στον αγώνα τους και στην προσπάθειά τους, για να κρατήσουν όρθιο το σύστημα της τηλεκπαίδευσης, στην περίοδο της πανδημίας. Σε αυτούς τους δασκάλους, λοιπόν, μην ξεχνάμε ότι μιλάμε, σήμερα, που έκαναν τη μέρα - νύχτα, για να κρατήσουν τα παιδιά μας, τα παιδιά σας, εντός εκπαιδευτικής διαδικασίας και το Μάρτη και τον Απρίλη και το Μάη. Σε αυτούς, λοιπόν, τι έρχεται να πει το Υπουργείο, σήμερα; Τους λέει, φόρα παρτίδα, «είστε κορόιδα». Είναι κορόιδα, γιατί, ουσιαστικά, κλείνει το μάτι στους ιδιώτες των εκπαιδευτηρίων, που τους μετατρέπουν κάτι μεταξύ delivery boy και διανομέα γνώσης.

Το άρθρο 10, ξέρετε, σας το έχουν πει και άλλοι συνάδελφοι, σας το λέω και εγώ, δημιουργεί αντισυνταγματικά ζητήματα, για την ισότιμη αντιμετώπιση των εκπαιδευτικών. Η ρύθμιση, που φέρνετε, είναι απαράδεκτη. Δημιουργεί ένα καθεστώς ανασφάλειας και άγχους στους εκπαιδευτικούς αυτούς και οι προβλέψεις σας δεν λαμβάνουν υπόψη καθόλου τη σχέση εκπαιδευτικού, με τους μαθητές του και το σχολείο. Εμείς, σε ό,τι αφορά αυτό το θέμα, είχαμε ρύθμιση κατατεθειμένη, που δούλεψε όλο το προηγούμενο διάστημα, χωρίς να δημιουργεί προβλήματα, λαμβάνοντας υπόψη και τον επιχειρηματία της ιδιωτικής εκπαίδευσης και τον γονιό, που επιλέγει, από το υστέρημά του, ένα ιδιωτικό σχολείο και επίσης, τον εκπαιδευτικό της ιδιωτικής εκπαίδευσης, που δίνει κάθε μέρα εξετάσεις σε όλους.

Στο Κεφάλαιο Β΄ και στο άρθρο 14, στην ενισχυτική διδασκαλία των ειδικών μαθημάτων. Ήταν καιρός. θεσμοθετείται στα δημόσια σχολεία η συστηματική διδασκαλία των ειδικών μαθημάτων, που εξετάζονται στις πανελλαδικές εξετάσεις. Κάνατε το υποτυπωδώς αυτονόητο. Έπρεπε, με κάποιο τρόπο, να σταματήσουν να αιμορραγούν οι γονείς, που κατέβαλαν δίδακτρα, σε ιδιωτικά φροντιστήρια, συνήθως πανάκριβα, για να μπορέσουν τα παιδιά τους να δώσουν αυτές τις ειδικές εξετάσεις.

Θέλω να σας θυμίσω, όμως, κυρία Υπουργέ, ότι υπάρχει Ερώτηση, γι’ αυτό σας λέω για την κοινοβουλευτική διαδικασία, από τις 19 Ιουνίου, από το Κίνημα Αλλαγής, ουδέποτε απαντημένη από εσάς για το θέμα αυτό. Ίσως, σας βοηθάει στη σκέψη σας το γεγονός, ότι σας καταθέτουμε προτάσεις και τις παρουσιάζετε, μετά σε διατάξεις νομοσχεδίων, ως δικές σας λύσεις. Δεν είναι κακό, εμείς το δεχόμαστε, αρκεί να υπάρχει ευήκοο ους.

Άρθρο 18, ειδικά για το «Διόφαντο», επειδή, ξέρετε, είναι ένα αντικείμενο, που είναι πολύ συναφές με το δικό μου επάγγελμα, θέλω να πω δυο δύο πράγματα. Το Ινστιτούτο Τεχνολογίας Υπολογιστών και Εκδόσεων «Διόφαντος» είναι ίσως από τα πιο σημαντικά ινστιτούτα, στο χώρο του Υπουργείου Παιδείας, μετά την απομάκρυνση των υπολοίπων στο Υπουργείο Ανάπτυξης και, χωρίς κανονισμό εσωτερικής λειτουργίας, αντιμετωπίζει και μεγάλες καθυστερήσεις και παλινωδίες και ουσιαστικά δεν μπορεί να παράξει το έργο, για το οποίο έχει κληθεί. Ήταν η πρώτη γραμμή στην πανδημία και αυτό το ξέρουμε όλοι. Στήριξε το Υπουργείο στο δύσκολο εγχείρημα και γι΄ αυτό άκουσαν από εσάς τα «μπράβο» και τις ευχαριστίες.

Απέδειξαν ένα πολύ υψηλό επίπεδο όλοι οι επιστήμονες, που υπηρετούν εκεί και όλο αυτό το διάστημα, με πολλή αφοσίωση, κατάφεραν ένα πολύ σημαντικό έργο. Έτσι και τώρα, πρέπει να μπορέσει να συνεχιστεί το έργο τους αυτό και να συνεχιστεί, με αποτέλεσμα. Επειδή, κυρία Υπουργέ, έχετε τον Κανονισμό, όπως έχει περάσει, με σημειώσεις, βελτιώσεις και από τα άλλα Υπουργεία και αναφέρομαι στο Εσωτερικών και στο Οικονομικών, από τον Ιούλιο του 2019, δηλαδή, με το που αναλάβατε αυτό το Υπουργείο, νομίζω, ότι ένας χρόνος είναι υπεραρκετός, για να μπορέσετε να κοιτάξετε έναν εσωτερικό Κανονισμό και να τον προχωρήσετε.

Επιτρέψτε μου να σας πω ότι, επειδή βλέπω τη νομοθετική ρύθμιση, θεωρώ ότι εδώ η διάταξη είναι λάθος. Χρειάζεται νομοθετική βελτίωση. Εσείς λέτε ότι αντικαθίσταται η παράγραφος του παλιού νόμου του 4589 του 2019 και, με βάση αυτόν το νόμο, δίνετε παράταση ενός έτους. Αυτός ο νόμος, λοιπόν, για να έχει τη δυνατότητα, ο παλιός του 2019 να έχει ισχύ, για ένα χρόνο ακόμα, πρέπει να δώσετε παράταση, για δύο χρόνια, όχι για ένα, γιατί είναι νόμος του 2019 ή να πείτε, ότι με τη διάταξη, που νομοθετούμε, σήμερα, ξεχνάμε τον παλιό νόμο και δίνουμε παράταση για ένα χρόνο.

Κυρίες και κύριοι συνάδελφοι, η πολιτεία, εν προκειμένω, το Υπουργείο Παιδείας οφείλει να περιφρουρήσει και να διασφαλίσει την εκπαιδευτική διαδικασία, πρώτα και πάνω από όλους για τους συντελεστές της. Δηλαδή, για τα παιδιά και για τους εκπαιδευτικούς. Μετά είναι τα δικαιώματα των εκπαιδευτικών, μετά είναι τα δικαιώματα του επιχειρείν για τους επενδυτές της εκπαίδευσης. Από ό,τι φάνηκε, μπορεί να έχουμε επιμέρους συγκλίσεις. Οι προτεραιότητές μας, όμως, δεν είναι ίδιες και το ξεκαθαρίζω, για άλλη μια φορά. Για μας, στο Κίνημα Αλλαγής, η προτεραιότητα είναι το σχολείο της γνώσης και οι μαθητές του, που θα είναι οι αυριανοί πολίτες αυτής της χώρας, το μέλλον αυτού του τόπου. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Πιπιλή.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Κυρίες και κύριοι συνάδελφοι, το ιδεολογικό πρόσημο του παρόντος νομοσχεδίου το αναλύσαμε, κατά την πρώτη συνεδρίαση. Τονίζουμε αυτή τη διάσταση, ακριβώς, για να είμαστε συνεπείς με τις προεκλογικές μας δεσμεύσεις για την παιδεία. Αυτές τις δεσμεύσεις, που είχε αναλάβει, από την εποχή που ήταν αρχηγός της Νέας Δημοκρατίας και Αρχηγός της Αξιωματικής Αντιπολίτευσης, προσωπικά, ο κ . Μητσοτάκης. Αυτές τις δεσμεύσεις, που άκουσε και πίστεψε η πλειοψηφία του ελληνικού λαού.

Για όλους μας, για όλους εμάς, που πιστεύουμε σε αυτού του είδους την ιδεολογία, η παιδεία αποτελεί τον κινητήριο μοχλό, για την ανάπτυξη και την πρόοδο της χώρας. Μιας χώρας, της οποίας, όπως απεδείχθη, κατά την περίοδο της κρίσης, τα παιδιά της, τα μυαλά της, έχουν διασκορπιστεί στην παγκόσμια κοινότητα και ξεχωρίζουν ο καθένας, στον τομέα του, ελπίζοντας, όπως δηλώνουν οι ίδιοι, σε συνεντεύξεις τους, ότι όταν, με το καλό επιστρέψουν στην πατρίδα, να βρουν μια πατρίδα απαλλαγμένη από το λαϊκισμό, τον ιδεοληπτικό οπισθοδρομισμό και τις παρελθοντολογικές αγκυλώσεις.

Ο ιδιωτικός τομέας, ο πρώτιστος μοχλός χρηματοδότησης και ανάπτυξης της οικονομίας της χώρας, χτυπήθηκε, πάρα πολύ, κατά την περίοδο της οικονομικής κρίσης, περισσότερο από όλους τους άλλους και ειδικότερα, από τη στεγνά κρατικιστική πολιτική της επί 4,5 χρόνια Κυβέρνησης ΣΥΡΙΖΑ –ΑΝΕΛ. Κυνηγήθηκε, με φορομπηχτικό τρόπο και οι ελεύθεροι επαγγελματίες αντιμετωπίστηκαν, συλλήβδην, π.χ. στα φορολογικά ή στα ασφαλιστικά, ως ζάπλουτοι, που έπρεπε να πληρώσουν για τη διατήρηση του δημόσιου status quo.

Είχα τονίσει τον αιφνιδιαστικό τρόπο, με τον οποίο, ο τότε Υπουργός Παιδείας, κύριος Φίλης, είχε φέρει διατάξεις, αιφνιδιαστικά, που έφεραν τέτοιες νομοθετικές ρυθμίσεις, οι οποίες, στην ουσία, υλοποιούσαν, εμμέσως, αυτό που δεν μπορούσε να συμβεί στη χώρα μας, γιατί είναι συνδεδεμένη με το άρμα της Ευρώπης, δηλαδή, να κλείσουν τα ιδιωτικά σχολεία. Αλλά, με αυτές τις ρυθμίσεις, οδήγησαν τα ιδιωτικά σχολεία, άρα ένα κομμάτι της ιδιωτικής πρωτοβουλίας, που εμείς τη δεχόμαστε, έτσι και αλλιώς, σε μία κατάσταση πολύ πτωτική.

Έρχεται, λοιπόν, σήμερα η Υπουργός, η κυρία Κεραμέως, η Υφυπουργός, η κυρία Ζαχαράκη και οι συνεργάτες τους στο Υπουργείο να αποκαταστήσουν κάτι το αυτονόητο, κάτι το λογικό, που είναι η ισορροπία, μεταξύ του σεβασμού στη δημόσια παιδεία και της προσπάθειας στη διαφύλαξη και την προστασία της δημόσιας παιδείας, αλλά και στην ανάπτυξη της ιδιωτικής πρωτοβουλίας, στο θέμα της εκπαίδευσης, που αφορά, κυρίως, όπως πολύ σωστά, τόνισε ο συνάδελφος, ο Γιάννης Λοβέρδος, να μην πω αποκλειστικά, στα ίδια τα παιδιά και όχι τόσο στους ιδιοκτήτες, ούτε στους καθηγητές, ούτε στους γονείς.

Η συλλήβδην σχεδόν αρνητική και εχθρική, πολλές φορές και επιθετική αντίληψη, όχι μόνο της Μείζονος Αντιπολίτευσης, γενικότερα της Αντιπολίτευσης, μπορώ να πω ότι είναι αναμενόμενη, ακριβώς, επειδή έχει πολύ καθαρό ιδεολογικό στίγμα η δική μας νομοθέτηση. Επειδή, όμως, άκουσα, προσεκτικά, τα όσα βέλη εκτοξεύθηκαν εναντίον του νομοσχεδίου και με προσωπικές προσβολές και ακρότητες, καμιά φορά, αλλά δεν πειράζει, στον πολιτικό λόγο αυτά γίνονται, κανείς από εμάς, δηλαδή, από την Κοινοβουλευτική μας Ομάδα, δεν θα είχε, για παράδειγμα, αντίρρηση, αν η αυστηρή κριτική ήταν, γενικότερα, για τη νομοθέτηση, τα τελευταία χρόνια, στην Ελλάδα, όχι μόνο για τον τρόπο λειτουργίας των ιδιωτικών εκπαιδευτηρίων, αλλά γενικότερα, για την παραδειγματική τιμωρία όλων όσοι είτε του ιδιωτικού, είτε του ευρύτερου δημόσιου τομέα παρανομούν, γενικότερα, εις βάρος των εργαζομένων και όχι μόνο των μαθητών ή των εκπαιδευτικών ή με θύματα και τους γονείς.

Δηλαδή, δεν μπορούμε να ξεπεράσουμε, με ελεύθερη μετάφραση, τις διατάξεις του Συντάγματος, που προστατεύουν και την ιδιωτική πρωτοβουλία, πάντα, όμως, σε καθεστώς νομιμότητας, από την πλευρά της νομοθέτησης.

Εδώ, νομίζω, κυρία Κεραμέως, θα πρέπει να είμαστε εξόχως αυστηροί, αλλά και επειδή είναι η περίοδος, που, τα εξόχως αυστηρά πρόστιμα, την περίοδο του COVID 19, που συνεχίζονται, δηλαδή, τα σφραγίσματα καταστημάτων, θα πρέπει να αποτελέσουν τον κανόνα της χρηστής διοίκησης, για οποιονδήποτε από τα ιδιωτικά εκπαιδευτήρια συλληφθεί να παρανομεί, να εκβιάζει, να δίνει «μαύρα», να απειλεί κ.λπ..

Είναι, λοιπόν, πασιφανής η πλήρης άρνηση της Αντιπολίτευσης, πλην της τοποθέτησης της Ειδικής Αγορήτριας του ΚΙΝ.ΑΛ., που, τουλάχιστον, έκανε τον κόπο και ασχολήθηκε και την ευχαριστούμε γι’ αυτό, στο πλαίσιο του πολιτισμένου διαλόγου, που είπε και πέντε θετικά, για τις εξαιρετικές πρωτοβουλίες, που ήρθαν από το ίδιο νομοθέτημα για τα δημόσια, αποκλειστικά σχολεία, όπως είναι το πρόγραμμα ενισχυτικής διδασκαλίας των ειδικών μαθημάτων, που, πραγματικά, γλιτώνει τους μαθητές, σαφώς, από την αγωνία, αλλά τους γονείς, κυρίως, από το να δίνουν πάλι χρήματα για φροντιστήρια, αφού τα παιδιά τους, για παράδειγμα, θέλουν να σπουδάσουν ελεύθερο και γραμμικό σχέδιο, αρμονία, μουσική εκτέλεση και ερμηνεία, ιταλικά, ισπανικά, γαλλικά, γερμανικά, τα οποία, μέχρι τώρα, δεν διδάσκονταν, δεν υπήρχε η πρόσβαση στα δημόσια σχολεία.

Επίσης, πολύ σημαντική η επέκταση της λειτουργίας των Κέντρων Περιβαλλοντικής Εκπαίδευσης και για το 2020 -2021.

Πολύ σημαντικό και με συναίσθηση πολιτική, η ενίσχυση της συμπεριληπτικής εκπαίδευσης, για την καλύτερη και αποτελεσματικότερη εκπαίδευση μιας ειδικής κατηγορίας πολυαναπηρίας, των τυφλόκωφων μαθητών.

Η απλοποίηση της διαδικασίας, για τη χορήγηση άδειας διαμονής στους ξένους σπουδαστές, που παρακολουθούν μαθήματα, στην Ελλάδα. Και εδώ, πάλι, θέλω να ξαναθυμίσω, πόσο άδικο είναι, που οι στρεβλώσεις του παρελθόντος δεν επέτρεψαν να αλλάξει πάλι το άρθρο 16 του Συντάγματος, ώστε να γίνουν ιδιωτικά εκπαιδευτήρια ανωτέρου επιπέδου, στην Ελλάδα, όπως για παράδειγμα, γίνεται, στην Κύπρο. Η Κύπρος θησαυρίζει, κυριολεκτικά, από χρήματα και Ελλήνων φοιτητών, την ίδια στιγμή, που οι Έλληνες γονείς, όταν τα παιδιά τους, για διάφορους λόγους, δεν μπαίνουν στα ελληνικά πανεπιστήμια, κάνουν τα πάντα, για να τα σπουδάσουν, έστω σε ένα ξένο πανεπιστήμιο. Και πολλά παιδιά από αυτά, Ελληνόπουλα, πάνε στην Κύπρο. Και αναρωτιέμαι: Πρέπει να περιμένουμε άλλα 10 χρόνια, για να γίνουμε και εμείς ένα διεθνές κέντρο; Ειδικά, τονίζω, αυτή την περίοδο, που κατάφερε η Ελλάδα, λόγω της αντιμετώπισης του Covid 19, να θεωρείται η πιο ασφαλής χώρα, πόσω μάλλον, για τους γονείς, που σαν τρελοί θα θέλανε να στείλουν τα παιδιά τους στην Ελλάδα να σπουδάσουν, για το καθεστώς ασφάλειας, που νιώθουν.

Και με την ευκαιρία, να σημειώσω κάτι, που, δημοσιογραφικά, μου έκανε εντύπωση. Η Ένωση των Σχολαρχών - που παρακαλώ, δεν είναι ωραίο στην εποχή μας να χαρακτηρίζουμε κάποιες κατηγορίες, ανεξαρτήτως, αν συμφωνούμε ή όχι με τη δραστηριότητά τους, είναι πολύ απαξιωτικό και λίγο μαύρο, θολό, να τους λες ξαφνικά το 2020, «σχολάρχες», το λέω ευγενικά, μπορείτε να συνεχίσετε να τους λέτε – η Ένωση Ιδιοκτητών, λοιπόν, πριν από 2 – 3 χρόνια, ήρθε σε συμφωνία με το ελεύθερο πανεπιστήμιο, το Ευρωπαϊκό Πανεπιστήμιο της Κύπρου, που θέλει 6.000 ευρώ, περίπου, δίδακτρα για το μεταπτυχιακό. Ήρθαν, λοιπόν, σε συμφωνία και το Πανεπιστήμιο το ιδιωτικό της Κύπρου έκανε 10% έκπτωση, ο Σύλλογος των ιδιοκτητών πλήρωσε το 40% και πήγαν εκεί και μετεκπαιδεύτηκαν, με το 50% μόνο των εξόδων, πολλοί παλιοί καθηγητές των ιδιωτικών σχολείων, που σημαίνει ότι αυτό είναι ένα ωραίο παράδειγμα.

Βεβαίως και υπάρχουν άθλιοι, όπως σε όλους στον ιδιωτικό τομέα, πιθανότατα άθλιοι «σχολάρχες» ή ιδιοκτήτες, αυτό, όμως, δεν σημαίνει ότι με το νομοθέτημα Κεραμέως, αυτή τη στιγμή, ξαφνικά, θα τρελαθούν όλοι οι ιδιοκτήτες των ιδιωτικών σχολείων και θα διώξουν τους παλιούς και τους έμπειρους, με τους οποίους τα παιδιά έχουν αναπτύξει σχέσεις και οι γονείς, για να προσλάβουν καινούργιους, με λιγότερο μισθό. Νομίζω ότι δεν είναι σε θέση να αυτοκτονήσουν οι ιδιοκτήτες των εκπαιδευτηρίων.

Και, πραγματικά, δόθηκε πάρα πολύς χρόνος και πολύ νεύρο και πολλή φωνή, το σχολίασε και η συνάδελφος από το ΚΙΝ.ΑΛ., ότι, εν πάση περιπτώσει, το ξαναλέω, ζούμε σε ευρωπαϊκή χώρα, που η εργατική νομοθεσία θεωρείται η πιο αυστηρή στην Ευρώπη. Τα εργατικά δικαστήρια, κατά 95%, είναι υπέρ του εργαζομένου. Είναι κρίμα, λοιπόν, να δημιουργούμε αυτή την άσχημη εικόνα, για μία ευρωπαϊκή χώρα, όπου λειτουργεί το κράτος δικαίου και όπου ο τελευταίος, μαθαίνουμε και ξέρουμε, ότι προσφεύγει στη δικαιοσύνη. Δεν είμαστε έρμαιο, πόσω μάλλον, δεν αφήνουμε να γίνουν έρμαιο οι γονείς ή οι μαθητές κάποιων «κακών» εκπαιδευτικών ή οι εκπαιδευτικοί ότι είναι όλοι προϊόντα προς κατανάλωση και βρώση. Ευχαριστώ πολύ. Τα υπόλοιπα, αύριο, στην Ολομέλεια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, την κυρία Πιπιλή.

Τον λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ. Η συζήτηση ήταν εξαντλητική και έτσι, θα είμαι σύντομος.

Λοιπόν, πρώτον και αυτό το νομοσχέδιο για την εκπαίδευση περνάει, χωρίς καμία συναίνεση. Η μόνη συναίνεση είναι των ιδιοκτητών ιδιωτικών σχολείων, των σχολαρχών. Δεν είναι υποτιμητική λέξη «σχολάρχης», στο ελληνικό λεξικό είναι μέσα. Υπάρχουν και οι δύο έννοιες, καμία αντίρρηση.

Μόνο αυτοί, οι οποίοι, όπως ακούσαμε, εδώ, που μας είπαν ότι ζούσαν, την περίοδο του ΣΥΡΙΖΑ ένα καθεστώς Σοβιετίας, μπολσεβικισμού και κρυφού σχολειού. Καταλαβαίνω το επίπεδο αυτών των ανθρώπων. Αλλά δεν είναι η γραφικότητα μόνο, είναι και η συναλλαγή, που μπορεί κανένας να δει, με δεδομένο ότι πολλοί από αυτούς, επίσημα, η «Διαύγεια» το λέει, ως επιχειρήσεις, δώσανε χρήματα, προεκλογικά, στη Ν.Δ..

Άρα, το νομοσχέδιο αυτό δεν είναι νομοσχέδιο για την ιδιωτική εκπαίδευση, όπως λέει η Κυβέρνηση, δεν είναι νομοσχέδιο για τους μαθητές, είναι νομοσχέδιο για τους ιδιοκτήτες. Είναι δωράκι. Είναι αντιπαροχή, για την προεκλογική στήριξη.

Μα, θα μου πείτε, δεν υπάρχει ένα θέμα ιδεολογίας; Βεβαίως. «Ιδεολογικό πρόσημο» είπε κάποιος συνάδελφος. Το δέχομαι. Ποιο είναι το ιδεολογικό πρόσημο; Το Σύνταγμα του ΄75, που έχει τη σφραγίδα του Κωνσταντίνου Καραμανλή; Ο νόμος του Ράλλη; Ο νόμος Ευθυμίου - Γκεσούλη; Για να αναφερθώ σε άλλες νομοθετικές πρωτοβουλίες.

Είναι προφανές ότι με νομοθετικές πρωτοβουλίες, το δημοκρατικό συνταγματικό κεκτημένο της Μεταπολίτευσης απηχεί τους αγώνες και τις αγωνίες μιας ολόκληρης περιόδου για τον εκδημοκρατισμό και την αναβάθμιση της εκπαίδευσης.

Και έρχεται, τώρα, η Ν.Δ., με ένα τρόπο αγοραίο, να επανατοποθετηθεί, απέναντι στην εκπαίδευση και να μετατοπιστεί ιδεολογικά. Φεύγει από τη γραμμή του ριζοσπαστικού φιλελευθερισμού, η οποία συγκεκριμενοποιείται, με το Σύνταγμα το ΄75, από την πλευρά του Κωνσταντίνου Καραμανλή και πηγαίνει στη γραμμή του αγοραίου νεοφιλελευθερισμού. Αυτή είναι η πραγματικότητα. Ένας φιλελευθερισμός, που σημαίνει την αγριότητα της εκμετάλλευσης και της αγοράς και ταυτοχρόνως, παντρεύεται και μια άγρια εθνικιστική καθήλωση. Τα ζήσαμε και προεκλογικά. Αυτός είναι ο γάμος, που σήμερα φτιάχνει τη φυσιογνωμία της Ν.Δ..

Είναι προφανές, ότι το Σύνταγμα, όχι τυχαία, δεν μιλάει για ιδιωτική εκπαίδευση.

Το Σύνταγμα δεν μιλάει για ιδιωτική εκπαίδευση, μιλάει, στο άρθρο 16, για μη κρατική εκπαίδευση, η οποία τελεί υπό τη δημόσια - υπό την κρατική εποπτεία.

Μιλάμε, επίσης, για μη κρατική εκπαίδευση, που αφορά ανήλικα παιδιά, όχι ενήλικες, ανήλικα παιδιά. Και γι΄ αυτό υπάρχει ένας αυξημένος ρόλος εποπτείας του δημόσιου - του κράτους, που θέλει να κατοχυρώσει τις αξίες, που η εκπαίδευση πρέπει να μεταδίδει στα παιδιά, σύμφωνα πάντοτε με το άρθρο 16 του Συντάγματος.

Συνεπώς, όσοι ξεφεύγουν από τη διατύπωση του Συντάγματος, ξεφεύγουν από την ουσία, μετατοπίζονται. Σήμερα, η Νέα Δημοκρατία δεν μιλάει για μη κρατική εκπαίδευση. Βλέπεις, η Ειδική Έκθεση, στο νομοσχέδιο μιλάει για ιδιωτική εκπαίδευση. Οι Βουλευτές, που μίλησαν, της Νέας Δημοκρατίας, εξήραν την ιδιωτική εκπαίδευση.

Τονίζω είναι ουσιώδης μετατόπιση ιδεολογική της Νέας Δημοκρατίας, σε κατευθύνσεις, οι οποίες είναι εις βάρος του δημοσίου συμφέροντος, όπως αυτό δηλώνεται και υποστηρίζεται, με το άρθρο 16 του Συντάγματος.

Η ευθύνη μιας πολιτείας είναι, βεβαίως, να δώσει έμφαση στην ανάπτυξη της δημόσιας εκπαίδευσης. Αυτή είναι η ευθύνη της πολιτείας και, στο πλαίσιο αυτής της ευθύνης, είναι λογικό όποιος θέλει να επιλέγει να στέλνει τα παιδιά του σε ιδιωτικά σχολεία, αφού διαπιστώνει ότι η δημόσια εκπαίδευση είναι –επαναλαμβάνω – η προτεραιότητα και η έμφαση της πολιτείας.

Άλλωστε, αυτό φαίνεται και από το πόσα παιδιά πάνε στον ιδιωτικό και πόσα στο δημόσιο τομέα, πόσα πάνε στο μη κρατικό - το ιδιωτικό, για εσάς σχολείο - και πόσα πάνε στο δημόσιο σχολείο. Μόνο 6% πηγαίνουν στα σχολεία της μη κρατικής εκπαίδευσης. Δικαίωμά τους. Καμία αντίρρηση, αλλά και δικαίωμα της πολιτείας να θέτει κανόνες, όπως θέλει το Σύνταγμα. Αυτούς καταργείτε, αυτούς τους κανόνες, γιατί ο βασικός κανόνας για μια αξιόπιστη λειτουργία του σχολείου, υπέρ των μαθητών, αλλά και υπέρ των γονέων, που καταθέτουν, με δυσκολία, πολλές φορές, χρήματα για τη μόρφωση των παιδιών τους, βασικός κανόνας είναι η κατοχύρωση της αξιοπρέπειας του εκπαιδευτικού, που χωρίς αυτήν δεν μπορεί να λειτουργήσει το σχολείο. Έχουμε διατάξεις, λοιπόν, εδώ, που καταργούν το πλαίσιο, που κατοχυρώνει την αξιοπρέπεια του εκπαιδευτικού και δημιουργούν ένα πλαίσιο εκφοβισμού, όχι αξιολόγησης, αλλά εκφοβισμού του εκπαιδευτικού.

Τι ήταν αυτό «το σοβιετικό μοντέλο», που εφήρμοσε ο ΣΥΡΙΖΑ; Ήταν ένα δικαστικό συμβούλιο - τριμελές δικαστικό συμβούλιο - που ορίζεται, από την αρμόδια δικαστική αρχή και όχι από τα Υπουργεία, στο οποίο προσέφευγαν όσοι ιδιωτικοί εκπαιδευτικοί θεωρούσαν ότι απολύονταν, με τρόπο καταχρηστικό και σε σύντομο χρονικό διάστημα - σε τρεις μήνες το πολύ - υπήρχε απόφαση.

Δεύτερον, η απόλυση έπρεπε να είναι αιτιολογημένη. Και τα δύο πράγματα αυτά τα καταργείτε. Τα καταργείτε και καταργείτε, επίσης και το ωράριο το διευρυμένο, που είχαμε καθορίσει, μέχρι 40 ώρες, να είναι με την έγκριση της Διεύθυνσης Σπουδών, όχι μονομερώς, απλώς το ανακοινώνετε. Για πάνω δε από 40 ώρες, καμία ανακοίνωση, «μαύρη» εργασία, «μαύρο» ωράριο, τίποτα άλλο, από κει και πέρα.

Είναι προφανές ότι αυτό το σύστημα είναι ένα σύστημα, που δεν βοηθάει στην αναβάθμιση των ιδιωτικών σχολείων –όπως εσείς λέτε – «των μη κρατικών», όπως λέει το Σύνταγμα, εκπαιδευτηρίων, είναι ένα σύστημα, το οποίο υποβαθμίζει την ιδιωτική εκπαίδευση. Αφορά όλα τα σχολεία; Αφορά, σίγουρα, τα σχολεία των χορηγών σας. Μικρομεσαίες σχολικές μονάδες, που σας πλήρωσαν, προεκλογικά.

Και, βεβαίως, υπάρχουν πολύ καλά ιδιωτικά σχολεία, κανείς δεν λέει όχι, αλλά αυτά τα σχολεία δέχονται και δεχόντουσαν, μέχρι τώρα, έναν έλεγχο, μία εποπτεία, εκ μέρους του δημοσίου. Σαν τα ζητήματα αυτά, που ακούσαμε από τον εκπρόσωπο των σχολαρχών, εδώ στη συνεδρίαση μας.

Κυρίες και κύριοι συνάδελφοι, θα τα πούμε και αύριο, αναλυτικά, στην Ολομέλεια, το νομοσχέδιο έχει μία κατεύθυνση, «όλα στα χέρια του επιχειρηματία». Ποιοι διδάσκουν, τι διδάσκουν, ποιοι απολύονται, πότε απολύονται, τι μισθό παίρνουν, όλα στα χέρια του επιχειρηματία. Τυπική είναι η εποπτεία του δημοσίου, εντελώς τυπική πια και δεν είναι τυχαίο, ότι αυτό το νομοσχέδιο, που εσείς το εμφανίζετε ότι είναι ανταπόκριση μιας προεκλογικής σας δέσμευσης, πράγματι, είναι προεκλογική δέσμευση, αλλά για τους χορηγούς, που σας πλήρωσαν, προεκλογικά, μερικοί από τους σχολάρχες, όχι όλοι, αλίμονο.

Αυτό το νομοσχέδιο, λοιπόν, δεν έχει γίνει αποδεκτό από την παράταξη της Νέας Δημοκρατίας, στο χώρο των ιδιωτικών εκπαιδευτικών, τη ΔΑΚΕ. Και η ΔΑΚΕ δεν ήξερε τι ακριβώς ψήφιζε στις εκλογές και τι λέγατε εσείς;

Έχει και αυτό μία σημασία, αλλά πιο σημαντικό, κατά τη γνώμη μου, από όλη την κουβέντα, είναι αυτό, που με ακραίο νεοφιλελεύθερο τρόπο, έχει διατυπωθεί και στο διάλογο, στη διαβούλευση, ότι όσα γίνονται, σήμερα στην ιδιωτική εκπαίδευση, αποτελούν τον προάγγελο για όσα θα πρέπει να γίνουν, κατά τη γνώμη σας, στη δημόσια εκπαίδευση.

Άκουσα, μάλιστα, ανενδοίαστα, εκπροσώπους εδώ της Νέας Δημοκρατίας να μιλούν για την ανάγκη κρατικής χρηματοδότησης της ιδιωτικής εκπαίδευσης. Είναι το σύστημα, το λεγόμενο Voucher, σε ορισμένες χώρες, στην Αμερική και στην Ευρωπαϊκή Ένωση, ένα σύστημα, το οποίο κανείς δεν μπορεί να θεωρήσει ότι προάγει την ισότητα και την ποιότητα στην εκπαίδευση. Είναι το σύστημα «όποιος έχει χρήματα, πληρώνει και σπουδάζει», αλλά με δημόσιο χρήμα, κιόλας; Αυτό είναι μια αποκάλυψη εκ μέρους της Νέας Δημοκρατίας ότι προτείνει, με δημόσιο χρήμα, Voucher, να πληρώνουν οι γονείς τα ιδιωτικά σχολεία. Το ζητούν και οι εργοδότες το ξέρουμε, οι σχολάρχες το ζητούν αυτό το πράγμα.

Κυρίες και κύριοι συνάδελφοι, δεν αιφνιδιαζόμαστε, που με τέτοιο – είναι η αλήθεια – πρόχειρο τρόπο και αιφνιδιαστικό νομοθετείτε.

Θα δούμε και άλλες τροπολογίες; Δεν ακούσαμε απάντηση καμία. Μέσα στην Ολομέλεια; Θα ακούσουμε και εκπρόθεσμες τροπολογίες; Θα δούμε. Πάντως, αυτός δεν είναι τρόπος νομοθέτησης. Η ΟΙΕΛΕ έχει διαφωνήσει. Δεν λαμβάνεται υπ΄ όψη, πουθενά, η γνώμη της; Λυπούμαι, που τοποθετήστε, με αυτόν τον απόλυτο τρόπο.

Κυρία Υπουργέ, αναφέρατε στην αρχή της ομιλίας σας, σήμερα, ότι προχωρείτε σε διάφορους διορισμούς και λοιπά. Θέλω να σας υπενθυμίσω, ότι η Κυβέρνηση ΣΥΡΙΖΑ, εντός των μνημονίων, σε δύσκολες δημοσιονομικές συνθήκες και όχι με 37 δισεκατομμύρια απόθεμα στη γωνία, που σας αφήσαμε, εντός των μνημονίων, με δημοσιονομικούς καταναγκασμούς, προϋπολογίσαμε 1.500 θέσεις διδακτικού προσωπικού, 500, ανά έτος, από το 2016 και μετά. Και προχωρήσαμε. Τώρα εσείς, από τα υπολείμματα αυτού του προϋπολογισμού, προχωρείτε στις 200 θέσεις, που αναφέρατε.

Δεύτερον, θέλω να σας υπενθυμίσω ότι διορίσαμε 1.000 διοικητικούς υπαλλήλους στα Πανεπιστήμια - δεν το ξέρετε - και άλλους 1.000 προγραμματίσαμε, με το ΑΣΕΠ και άρχισαν να διορίζονται, ένα μέρος των οποίων, τώρα, εσείς διορίζετε.

Ξέρετε ότι ο δολοφόνος είναι κακό πράγμα να γυρίζει στον τόπο του εγκλήματος. Σας υπενθυμίζω, ότι αν αποψιλώθηκαν τα Πανεπιστήμια από το Διοικητικό Προσωπικό, αυτό έγινε με την απόφαση του κυρίου Μητσοτάκη, τότε Υπουργού Διοικητικής Μεταρρύθμισης, για να εφαρμόσει τη μνημονιακή πολιτική των απολύσεων και της διαθεσιμότητας, αυτή που στη Μέση Εκπαίδευση, οδήγησε σε άλλους 3.000 διαθέσιμους και στη διάλυση της Τεχνικής Εκπαίδευσης.

Θα είχα και άλλα πράγματα να αναφέρω. Επιφυλάσσομαι, για αύριο, κατά τη συζήτηση στην Ολομέλεια, θα ήθελα μόνο να πω το εξής.

Η συζήτηση για ένα τόσο ευαίσθητο νομοσχέδιο πρέπει να έχει ένα επίπεδο συναίνεσης, κατά το δυνατόν – το έχετε διαρρήξει – και ένα επίπεδο ειλικρίνειας και αλήθειας. Όχι διαρκής επανάληψη, με τον πιο φυσιολογικό τρόπο, ψεμάτων. Όχι υποβάθμιση της προβλεπόμενης από την κοινοβουλευτική διαδικασία διαβούλευσης, ως ελεεινή και ως copy - paste, όπως είπατε.

Πιστεύω ότι μια Υπουργός, που δεν γνωρίζει ποιο είναι το ύψος του κρατικού προϋπολογισμού για την εκπαίδευση, όταν ερωτάται στην τηλεόραση, πράγματι, θα ήταν μεγάλη αξίωση, πρωτότυπη αξίωση, να γνωρίζει άλλα ζητήματα, στη λειτουργία της εκπαίδευσης, αλλά όχι και ψέματα, όμως. Ας σιωπά. Ας πει «δεν ξέρω».

Θα αναφερθώ και σε ένα άλλο ζήτημα. Εμείς είμαστε διατεθειμένοι να κάνουμε και αυτοκριτική στο ζήτημα, που αφορά στο διορισμό του Συντονιστή Εκπαίδευσης, στη Μαλακάσα. Εμείς βάλαμε το θέμα, εδώ, στη Βουλή. Δεν κρυφτήκαμε. Ξέρουμε ότι έγινε επιλογή, όχι από Υπουργό, επιλογή από διαδικασία, από Επιτροπή με μόρια και κατάταξη, όπου ο Υπουργός, βεβαίως, υπογράφει στο τέλος, με βάση αυτή τη διαδικασία. Ήταν δεύτερος στον κατάλογο αυτός ο κύριος –καλώς ή κακώς – ήταν δεύτερος.

Γιατί μας κρύβει η κυρία Κεραμέως ότι η ίδια ανανέωσε τη θητεία του, πριν μερικούς μήνες;

Δεν θέλουμε να την ψέξουμε. Δεν θεωρούμε ότι η κυρία Υπουργός θα έπρεπε να γνωρίζει το ποιόν ή την πολιτική άποψη του εν λόγω κυρίου. Ούτε εμείς το ξέραμε ούτε διαβάζουμε τα facebook των υπαλλήλων. Κάνουμε εκτίμηση της δουλειάς ενός ανθρώπου και, βεβαίως, των όσων λέει. Καμία αντίρρηση. Δηλαδή, υπάρχει μια διαφορετική αντίληψη για μας. Δεν θέλουμε να κιτρινίζουμε. Θέλουμε να επισημαίνουμε τα προβλήματα και την αυτοκριτική μας να κάνουμε, σε όποιο βαθμό αυτό είναι αναγκαίο. Η κριτική προς την Κυβέρνηση να είναι με ένα τρόπο μέτρου, με έναν τρόπο, που να μην αδικεί, αλλά να προάγει το δημόσιο διάλογο.

Και με αυτήν την έννοια, πιστεύω ότι αύριο, στην διαδικασία της Ολομέλειας – αν κατάλαβα καλά, αύριο, θα είναι, κύριε Πρόεδρε, η συζήτηση στην Ολομέλεια, όπως μας είπατε – θα έχουμε τη δυνατότητα να μιλήσουμε, ακόμη πιο αναλυτικά, για ένα νομοσχέδιο, που δεν διαλύει μόνο το πλαίσιο αξιοπιστίας στην ιδιωτική εκπαίδευση, αλλά προβάλλεται και ως προάγγελος ρυθμίσεων στη δημόσια εκπαίδευση. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Φίλη. Η κυρία Κεφαλίδου έχει μιλήσει, συνεπώς, ο Ειδικός Αγορητής του Κ.Κ.Ε., κύριος Γιάννης Δελής, έχει το λόγο για 12 λεπτά.

**ΙΩΑΝΝΗΣ ΔΕΛΗΣ (Ειδικός Αγορητής Κ.Κ.Ε.):** Ευχαριστώ, κύριε Πρόεδρε. Ένα μικρό σχόλιο, τώρα, για τους συντονιστές εκπαίδευσης προσφύγων. Μάλιστα, αν είναι αλήθεια αυτά, που λέει ο κύριος Φίλης, ότι ανανεώσατε τη θητεία, τότε, να τους χαίρεστε και οι δύο αυτούς, που επιλέγετε ! Τι άλλο να πει κανείς; Μιλάμε για συντονιστές εκπαίδευσης προσφύγων !

Τώρα, απευθύνομαι στην ηγεσία του Υπουργείου. Υπάρχει ένα πολύ σοβαρό πρόβλημα, έχει ήδη τεθεί, θα το ξαναθέσουμε και εμείς. Αφορά κοντά 2.000 εκπαιδευτικούς, οι οποίοι αποκλείστηκαν από τη συμμετοχή τους στο διαγωνισμό του ΑΣΕΠ, για ένα παράβολο τριών ευρώ ! Όχι, γιατί δεν το πλήρωσαν, αλλά γιατί δεν φαίνεται στο σύστημα ότι το πλήρωσαν. Καταλαβαίνετε ότι αυτή η αδικία, η κατάφωρη, πρέπει να σταματήσει και για να βοηθήσουμε προς αυτήν την κατάσταση, καταθέσαμε, πριν από λίγη ώρα, μια τροπολογία, η οποία ελπίζουμε να γίνει δεκτή από την Κυβέρνηση, για να ξεπεραστεί αυτό το πρόβλημα. Τυπικό είναι το πρόβλημα, κατά την άποψή μας, και πρέπει να συμμετέχουν όλοι αυτοί οι άνθρωποι στη διαδικασία του ΑΣΕΠ. Και ξέρετε, για έναν ακόμα λόγο, γιατί εάν τυχόν αποκλειστούν, δεν είναι ότι θα αποκλειστούν από μια συμμετοχή τους, σε μια πιθανότητα διορισμού τους, σε μια μόνιμη θέση. Αποκλείονται, για τα επόμενα τρία χρόνια, ακόμα και από τη συμμετοχή τους στην εργασία, ως αναπληρωτές. Γι’ αυτό μιλάω.

**ΝΙΚΟΛΑΟΣ ΦΙΛΗΣ (Εισηγητής Μειοψηφίας):** Είναι ένα θέμα, για το οποίο και εμείς έχουμε καταθέσει Ερώτηση.

**ΙΩΑΝΝΗΣ ΔΕΛΗΣ (Ειδικός Αγορητής Κ.Κ.Ε.):** Επιτρέπω τη διακοπή, αν είναι να γίνει δεκτή αυτή η τροπολογία.

**ΝΙΚΟΛΑΟΣ ΦΙΛΗΣ (Εισηγητής Μειοψηφίας):** Συνηγορώ, υπέρ της τροπολογίας, που έχετε καταθέσει και εσείς και εμείς, αυτό κάνω.

**ΙΩΑΝΝΗΣ ΔΕΛΗΣ (Ειδικός Αγορητής Κ.Κ.Ε.):** Τώρα, υπήρξε μια τοποθέτηση εδώ, από την κυρία Τζούφη, συγκεκριμένα, η οποία πέρασε μάλλον απαρατήρητη - και μιλάω για εκείνο το κομμάτι, που είπε, με ειλικρίνεια και θέλω να τη συγχαρώ γι’ αυτό - ότι δεν υπάρχει πουθενά γραμμένο στο πρόγραμμα του ΣΥΡΙΖΑ, ότι ο ΣΥΡΙΖΑ είναι ενάντια στην ιδιωτική εκπαίδευση. Αυτό, ξέρετε, κατεδαφίζει όλη αυτή την ατμόσφαιρα τη συγκρουσιακή για τους μεν, για τη σοβιετική πολιτική, για τούτο, για το άλλο, ότι είναι ενάντια στην ιδιωτική εκπαίδευση ο ΣΥΡΙΖΑ και ούτω καθεξής, για βαριές κατηγορίες, οι οποίες εξαπολύθηκαν.

Εντάξει, είναι βολικό, βεβαίως, αυτό, για να γίνεται εδώ πέρα η κόντρα και η αντιπαράθεση, αλλά, κάποια στιγμή, πρέπει να αποκαθίσταται και η αλήθεια. Και ένα ακόμα σχόλιο γι’ αυτό, που ακούστηκε, που έρχεται να ενισχύσει, αν θέλετε, το προηγούμενο. Προκάλεσε εντύπωση το ότι Βουλευτίνα του ΣΥΡΙΖΑ, συγκεκριμένα, η κυρία Αναγνωστοπούλου, επιχείρησε να αντικρούσει τα επιχειρήματα της Κυβέρνησης για το ιδιωτικό σχολείο, με το λεγόμενο φινλανδικό σχολείο, με το φινλανδικό μοντέλο εκπαίδευσης.

Εδώ πρέπει να πούμε ότι το φινλανδικό μοντέλο εκπαίδευσης είναι το πιο αποκεντρωμένο, το πιο αυτόνομο, το πιο ευέλικτο, απ’ όσα υπάρχουν, σε όλη την ευρωπαϊκή ήπειρο. Μιλάμε για τέτοια σχολεία, μιλάμε για τόσο αποκεντρωμένα, τόσο αυτόνομα και τόσο ευέλικτα, μιλάμε απόλυτα για σχολεία των χορηγών, τα οποία, αν έχουν την τύχη να τα χρηματοδοτεί ένας χορηγός υψηλού επιπέδου, τότε, μπορούν το πρόγραμμά τους να το απλώσουν, για όλο το ωράριο, για 30 ώρες, την εβδομάδα και ακόμα περισσότερο. Αν, όμως, δεν έχουν αυτήν την τύχη και δεν βρίσκουν χορηγούς, τότε, με το ζόρι μπορούν αυτά τα σχολεία, τα φινλανδικά σχολεία, για το ίδιο εκπαιδευτικό σύστημα μιλάμε, να λειτουργήσουν το πολύ, 15 και 16 ώρες, την εβδομάδα. Βεβαίως, όλο αυτό γίνεται, με ένα δημόσιο κέλυφος, δεν είναι ιδιωτικά αυτά τα σχολεία, είναι, όμως, τα σχολεία των χορηγών. Η λειτουργία τους εξαρτάται απολύτως από τις χορηγίες διαφόρων μεγάλων ή μικρότερων εταιρειών.

Θα αξιοποιήσουμε αυτήν την τέταρτη συνεδρίαση του νομοσχεδίου, κύριε Πρόεδρε, για να αναφερθούμε σε ορισμένα άρθρα, στα οποία δεν προλάβαμε, τις προηγούμενες μέρες, να αναφερθούμε. Πρόκειται, βεβαίως, για ένα νομοθέτημα, το οποίο ικανοποιεί τις απαιτήσεις των ιδιοκτητών των ιδιωτικών σχολείων, σε βάρος, φυσικά, των εργασιακών δικαιωμάτων των ιδιωτικών εκπαιδευτικών και σε βάρος - ας σημειωθεί αυτό - και του παιδαγωγικού τους ρόλου. Οι εργαζόμενοι για τα κέρδη των επιχειρηματιών της παιδείας - γιατί τέτοιοι είναι, επιχειρηματίες στην εκπαίδευση, επενδύουν τα χρήματά τους τα κεφάλαιά τους στην εκπαίδευση - μετατρέπονται, μέσω των διατάξεων του σχεδίου νόμου αυτού, που συζητάμε, κυριολεκτικά, σε έρμαια της εργοδοτικής αυθαιρεσίας, με ό,τι αυτό συνεπάγεται και συνεπάγεται πολλά, δυστυχώς, για την παιδαγωγική τους αποστολή.

Έχουμε μιλήσει, ήδη, για την αυθαίρετη αξιολόγηση, που εισάγεται με το νομοσχέδιο, ως απόλυτο εργοδοτικό εργαλείο υποταγής των εκπαιδευτικών. Έχουμε τεκμηριώσει τον ισχυρισμό μας, για την επιδιωκόμενη, με το σχέδιο νόμου, μετατροπή των ιδιωτικών σχολείων σε κανονικά σουπερμάρκετ εκπαίδευσης - γιατί να φοβόμαστε τις λέξεις, τέτοια γίνονται – με συνεχόμενο ωράριο, με συνεχή λειτουργία, ακόμα και σε αργίες και με εργαζόμενους εκπαιδευτικούς υποαμειβόμενους, να γίνονται λάστιχο, για την κερδοφορία αυτών των εκπαιδευτικών επιχειρήσεων. Όλα τα παραπάνω ενισχύονται και θωρακίζονται, περαιτέρω και με τον εσωτερικό κανονισμό λειτουργίας του ιδιωτικού σχολείου, ενός ιδιωτικού σχολείου, στο οποίο αναφέρεται το άρθρο 4. Η διαμόρφωση αυτού του εσωτερικού κανονισμού αποτελεί αποκλειστικό προνόμιο του ιδιοκτήτη κάθε ιδιωτικού σχολείου, ενώ ο Σύλλογος Διδασκόντων είναι εξοβελισμένος από τη διαδικασία της σύνταξής του. Πάνε τα χρόνια τα παλιά, τα καλά, όπου ο Σύλλογος Διδασκόντων είχε - και πολύ σωστά είχε, λέμε εμείς - την ευθύνη διαμόρφωσης του ωρολογίου προγράμματος, σε κάθε σχολείο. Φρόντισε, βλέπετε, ο ΣΥΡΙΖΑ, εδώ, ήδη, από το 2017, με το ν.4472, για ένα μεσοπρόθεσμο πρόγραμμα, που ψήφισε, τότε, στη Βουλή, να αποδυναμώσει καίρια το ρόλο του Συλλόγου Διδασκόντων και αυτήν την αρμοδιότητα, που την είχε αυτός ο Σύλλογος να την αναθέσει αποκλειστικά στο διευθυντή, που, πρακτικά σημαίνει, για να μη γελιόμαστε, στον ιδιοκτήτη του σχολείου - και ύστερα κατηγορείτε τον ΣΥΡΙΖΑ, ως διώκτη των επιχειρηματιών της εκπαίδευσης!

Με τα έργα του δείχνει ότι τους διευκόλυνε, σε πολλές περιπτώσεις. Ιδιοκτήτης, ο οποίος, με εργαλείο αυτόν τον εσωτερικό κανονισμό, η αποδοχή, βεβαίως, του οποίου θα αποτελεί και βασικό όρο για την πρόσληψη ενός εκπαιδευτικού, θα μπορεί επιπλέον να μεταβάλλει τους όρους εργασίας του εκπαιδευτικού του προσωπικού ή και να επιβάλλει εκβιαστικά διατάξεις, που πιθανόν να αντιβαίνουν, ακόμα και σε παιδαγωγικές αρχές. Μην πείτε ότι υπερβάλλουμε, γιατί ο οποιοσδήποτε κανονισμός, σύμφωνα με το σχέδιο νόμου, θα μπορεί να τίθεται σε ισχύ, αρκεί να μην είναι αντίθετος σε ρητή διάταξη νόμου. Τώρα, κάτι παιδαγωγικές αρχές, πολύ κρίσιμες, για την ποικιλία και για το δυναμισμό της σχολικής ζωής, αυτά δεν απασχολούν το νομοσχέδιο, καθόλου. Με λίγα λόγια, το Υπουργείο Παιδείας αποδέχεται για τον εαυτό του, το ρόλο του απλού αποδέκτη ή μη, ενός κανονισμού λειτουργίας σχολείου, για τον οποίο κανονισμό δεν έχει προβλέψει το ίδιο το Υπουργείο, στο νομοσχέδιο ούτε συγκεκριμένο πλαίσιο ούτε καν κριτήρια, για τη σύνταξή του. Πείτε μας, λοιπόν, είναι ή δεν είναι αυτό άλλη μια απόδειξη για το ότι σχεδόν εξαφανίζεται ο εποπτικός έλεγχος του κράτους από τα ιδιωτικά σχολεία; Θα έχουν αυτά ή όχι το ελεύθερο, από δω και πέρα, να διαφοροποιούνται, όσο θέλουν και όπως θέλουν, από το πλαίσιο λειτουργίας των δημόσιων σχολείων;

Παρακάτω. Σε αυτόν, όμως, τον αποψιλωμένο, από ουσιαστικές αρμοδιότητες Σύλλογο Διδασκόντων ενός ιδιωτικού σχολείου, σύμφωνα με το άρθρο 5 του νομοσχεδίου, μπορεί - σε αυτόν τον Σύλλογο - να παρίσταται, όποτε θέλει, άσχετα, αν διδάσκει ή όχι στο σχολείο, ο ιδιοκτήτης ή και οποιοσδήποτε μέτοχος μιας ανώνυμης σχολικής εταιρείας.

Ξέρετε, ο καπιταλισμός εξελίσσεται. Το ξέρετε πάρα πολύ καλά και εσείς, βέβαια και ήδη, η επιχειρηματική διείσδυση στην εκπαίδευση έχει αλλάξει επίπεδο, έχει αλλάξει «πίστα», όπως λένε και οι νεότεροι. Και γίνεται πια όλο και περισσότερο, με όρους ανωνύμων εταιρειών πια. Κι εδώ, σε αυτό το φαινόμενο, έρχεται να προσαρμοστεί το νομοσχέδιο. Οι ιδιοκτήτες, λοιπόν, και μέτοχοι, παρόντες στις συνεδριάσεις του Συλλόγου Διδασκόντων. Και όλοι καταλαβαίνουμε, βεβαίως, τι σημαίνει αυτό, για την ελεύθερη έκφραση γνώμης των εργαζόμενων εκπαιδευτικών, στις συνεδριάσεις του Συλλόγου τους. Τι σημαίνει και που οδηγεί η παρουσία ενός τοποτηρητή - μάνατζερ ή και του ίδιου του αφεντικού, στις συνεδριάσεις ενός συλλογικού, παιδαγωγικού - για να μην ξεχνιόμαστε - οργάνου, όπως είναι, κατά βάση, ένας Σύλλογος Διδασκόντων.

Και με την ευκαιρία, να πληροφορήσουμε, εδώ, την Κυβέρνηση - δεν γνωρίζουμε, αν το ξέρει, φανταζόμαστε ότι το έχει υπόψιν της - ότι σε πολλά ιδιωτικά σχολεία, εδώ και καιρό, δεν γίνονται καν συνεδριάσεις του Συλλόγου Διδασκόντων, κατά παράβαση, μάλιστα και του νόμου, αν ενδιαφέρεστε γι΄ αυτούς τους νόμους. Αλλά και σε όσα ιδιωτικά σχολεία εξακολουθούν ακόμα να συνεδριάζουν οι Σύλλογοι Διδασκόντων, καταλαβαίνετε τι έχει να γίνει από δω και πέρα, δηλαδή, με την παρουσία των μάνατζερ και των αφεντικών.

Άλλη μια διάταξη του νομοσχεδίου, όπως στο άρθρο 6, τονίζει τη γαλαντομία της Κυβέρνησης προς τους επιχειρηματίες της εκπαίδευσης, αφού επιτρέπονται αφενός - το διαβάζω όπως είναι - «η παροχή υπηρεσιών εκπαιδευτικού χαρακτήρα εκτός διδακτικού ωραρίου και διδακτικών ημερών» και αφετέρου, «η προαιρετική απασχόληση των εργαζομένων του σχολείου σε τέτοιες δραστηριότητες, καθ' όλη τη διάρκεια του έτους, εφόσον το επιθυμούν και το συμφωνούν και όχι μόνο, μεταξύ της περιόδου 10 Σεπτεμβρίου έως 30 Ιουνίου» - κατά τη διάρκεια, δηλαδή, ενός σχολικού έτους.

Και όλα αυτά, στα πλαίσια της αξιοποίησης των κτιριακών εγκαταστάσεων των ιδιωτικών σχολείων, για υπηρεσίες φιλοξενίας και διάφορες ψυχαγωγικές δραστηριότητες, σύμφωνα με την οποία δίνεται η δυνατότητα στους ιδιοκτήτες να απασχολούν το προσωπικό τους, ακόμα και το καλοκαίρι.

Με την ανεργία, που επικρατεί τώρα και με την εργοδοτική απειλή της απόλυσης, πάνω από τα κεφάλια τους, πείτε μου τώρα εσείς τι αξία έχουν αυτά τα «εφόσον το επιθυμούν και εφόσον το συμφωνούν οι εργαζόμενοι του σχολείου»;

Δεν πρέπει, επίσης, να υποτιμηθεί και η μακροπρόθεσμη αξιοποίηση τέτοιων διατάξεων περί μάνατζερ διευθυντή και εμπορικής αξιοποίησης σχολικών εγκαταστάσεων, στην προετοιμασία του εδάφους για την εφαρμογή τους, κάποια στιγμή, και στα δημόσια σχολεία.

Το πόσο εχθρικό είναι το νομοσχέδιο, για τους εργαζόμενους εκπαιδευτικούς, φαίνεται, βεβαίως, και από τη διάταξη του άρθρου 11, σύμφωνα με την οποία είναι δυνατή η αντικατάσταση του αναπληρωτή, κατά τη διάρκεια της αναπλήρωσης.

Εδώ, μιλάμε πια για την πλήρη διάλυση οποιασδήποτε σταθερότητας στην εργασιακή σχέση, ακόμα και στη διάρκεια μιας σχολικής χρονιάς. Εργασιακή σχέση, η οποία, βεβαίως, βρίσκεται στο έλεος της εργοδοτικής αυθαιρεσίας και των εκβιασμών, με την άδεια – παρακαλώ – του νόμου. Ενός νόμου, ο οποίος, φυσικά, καθ’ ομολογίαν του, υπηρετεί και στοχεύει στην ενίσχυση της επιχειρηματικής δράσης στην εκπαίδευση, με όλα του τα άρθρα. Και, φυσικά και, με το 12ο, σύμφωνα με το οποίο οι αδειοδοτήσεις, τόσο για τη λειτουργία, όσο και για την επέκταση των ιδιωτικών σχολείων και σε άλλες βαθμίδες, διευκολύνονται ή γίνονται αυτόματα.

Στο Β΄ Μέρος του νομοσχεδίου και θα κλείσω μ’ αυτό, κύριε Πρόεδρε, υπάρχουν ορισμένες διάσπαρτες διατάξεις για εκπαιδευτικά ζητήματα της δημόσιας εκπαίδευσης.

Μιλήσαμε για το άρθρο 14 και για την επίπλαστη επαναφορά καταργημένων από την Κυβέρνηση ειδικών μαθημάτων, στη Γ΄ λυκείου, όπως το ελεύθερο και γραμμικό σχέδιο ή την κολοβή διδασκαλία τέτοιων αδίδακτων μαθημάτων, όπως το dictee και η αρμονία.

Στα σοβαρά, θεωρείται, ότι με αυτήν την ενισχυτική διδασκαλία, οι γονείς δεν θα πηγαίνουν στους ιδιώτες, για το dictee και την αρμονία; Θα αρκεί, δηλαδή, η παρακολούθηση αυτής της ενισχυτικής διδασκαλίας;

Επιμείναμε και επιμένουμε, με αφορμή το άρθρο 19, να αναδεικνύουμε τα πολύ σοβαρά ζητήματα στη λειτουργία των Σχολείων Δεύτερης Ευκαιρίας, τα οποία, εδώ και 20 χρόνια, με ευθύνη όλων κυριολεκτικά των Κυβερνήσεων, πραγματικά, φυτοζωούν, είναι υποστελεχωμένα, υποχρηματοδοτημένα και στην ουσία είναι εγκαταλειμμένα στην τύχη τους, φτάνοντας να ανοίγουν, ακόμη και μετά από πολλούς μήνες, από την έναρξη της σχολικής χρονιάς.

Με το άρθρο 15, συνεχίζεται απλώς το νομοθετικό «ράβε - ξήλωνε», γύρω από τη λειτουργία των Κέντρων Περιβαλλοντικής Εκπαίδευσης, μια λειτουργία των Κέντρων ασφαλώς χρησιμότατη, που οφείλεται, πρώτα απ’ όλα, στη σοβαρή προσπάθεια, που καταβάλλουν οι ίδιοι οι εκπαιδευτικοί τους.

Φυσικά, το κύριο στη λειτουργία αυτών των Κέντρων Περιβαλλοντικής Εκπαίδευσης είναι το περιεχόμενο και η κατεύθυνση της δραστηριότητάς τους, τα οποία καθορίζονται, βέβαια, από τα όρια της κυρίαρχης πολιτικής και της κυρίαρχης εκπαιδευτικής πολιτικής, μιας πολιτικής, που, ασφαλώς, διαχρονικά και σταθερά, υποβαθμίζει το περιβάλλον, τη ζωή και την υγεία των εργαζομένων. Δεν χρειάζονται πολλά παραδείγματα εδώ, αρκούν τα καζάνια, που λειτουργούν ακόμα στο Κερατσίνι, η Χωματερή της Φυλής ή η καύση ολόκληρων τόνων των τοξικών σκουπιδιών, στο Βόλο και σε λίγο καιρό και στην ίδια τη Θεσσαλονίκη.

Κλείνω, με το άρθρο 21. Ενώ δεν σταματάτε να φέρνετε, συνεχώς, διάσπαρτες διατάξεις για τη λεγόμενη εξ αποστάσεως εκπαίδευση, με αποκορύφωμα, βέβαια, εκείνη την αλησμόνητη, απαράδεκτη νομοθέτηση της κάμερας, μέσα στις σχολικές τάξεις, δεν βλέπουμε την ίδια ζέση, για τη ζωντανή εκπαιδευτική διαδικασία. Δεν βλέπουμε, δηλαδή, να παίρνετε και κανένα ουσιαστικό μέτρο, για την κανονική λειτουργία των σχολείων, δηλαδή, τη διά ζώσης διδασκαλία, σε περίοδο πανδημίας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Επειδή αναφέρθηκε σ’ εμένα ο κ. Δελής και επειδή, όπως ξέρετε, τα πάντα μένουν στα πρακτικά, θα ήθελα να είμαι σαφής, σχετικά με αυτό που είπα, με όλο το σεβασμό προς τον συνάδελφό μου, τον κύριο Δελή.

Ουσιαστικά, εγώ απάντησα στην τοποθέτηση του εκπροσώπου των ιδιοκτητών της ιδιωτικής εκπαίδευσης, ο οποίος είχε πει ότι «Ναι, σας θεωρώ εχθρούς της ιδιωτικής εκπαίδευσης, το είχατε πει, προεκλογικά, στο φυλλάδιο, που μοιράζατε με την «Αυγή», όπου ισχυριζόσασταν, ότι η ιδιωτική εκπαίδευση αποτελεί παθογένεια, που πρέπει να εξαλειφθεί». Ακριβώς σε αυτό απάντησα. Είπα, λοιπόν, ότι «αυτό δεν είναι αληθές, ότι είναι ενορχηστρωμένη διαστρέβλωση της πραγματικότητας» και βεβαίως, αυτό που λέει και που έπραξε ο ΣΥΡΙΖΑ, «είναι ότι σε δύσκολους καιρούς, έκανε μια πολύ μεγάλη προσπάθεια, να επαναφέρει -το είπε και ο Εισηγητής μας- παλαιότερες ρυθμίσεις της Νέας Δημοκρατίας και του ΠΑΣΟΚ, που είχαν καταργηθεί, λόγω της λαίλαπας των μνημονίων και που αποτελούσαν το δημοκρατικό κεκτημένο της Μεταπολίτευσης, μετά από πολύ σκληρούς αγώνες των ιδιωτικών εκπαιδευτικών και της ΟΙΕΛΕ. Και φυσικά, δεν επιχειρήσαμε να καταργήσουμε την ιδιωτική εκπαίδευση». Αυτά, για να είναι αποτυπωμένο, ακριβώς, αυτό που είπα, ως απάντηση στην τοποθέτηση του κ. Δελή. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Τζούφη. Έκλεισε το θέμα.

Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Απλά, μια διευκρίνιση θα ήθελα να κάνω, κύριε Πρόεδρε.

Σέβομαι τις απόψεις του κ . Δελή, αλλά πρέπει να σας καταθέσω ότι το φινλανδικό σχολείο δεν είναι ακριβώς έτσι, γιατί εκεί παίζει ενεργό ρόλο η Τοπική Αυτοδιοίκηση, δηλαδή, υπάρχει το Εθνικό Συμβούλιο Παιδείας.

**ΙΩΑΝΝΗΣ ΔΕΛΗ**Σ **(Ειδικός Αγορητής του Κ.Κ.Ε.):** Ακόμη χειρότερο. *(ομιλεί εκτός μικροφώνου)*

**ΚΩΝΣΤΑΝΤΙΝΟΣ ΜΠΟΥΜΠΑΣ:** Θα ήθελα να τελειώσω λίγο, όμως, μ’ αυτό που σας λέω.

Υπάρχει η ιδιωτική συνεισφορά στα φινλανδικά σχολεία, όπως μου έχουν καταθέσει, σε τηλεοπτική εκπομπή Φιλανδοί εκπαιδευτικοί, αλλά τις επιδοτεί το ίδιο το κράτος, δηλαδή, στους ιδιώτες δίνει χρήματα το ίδιο το κράτος. Έτσι, λειτουργεί το φινλανδικό σχολείο, αλλά πρωταρχικό ρόλο παίζει η Τοπική Αυτοδιοίκηση και αυτή αποφασίζει, για τη σειρά των μαθημάτων, όπου, αν θυμάμαι καλά, είναι 20 ώρες την εβδομάδα, στο δημοτικό και 30 στο Γυμνάσιο και δεν είναι υποχρεωτικό ο Φιλανδός μαθητής να συνεχίσει στο Λύκειο, αλλά τα επαγγελματικά εφόδια, που του δίνει το Γυμνάσιο, είναι πάρα πολύ ισχυρά.

Απλά, ως μια διευκρίνιση. Από εκεί και πέρα και με τα όσα μου καταθέσανε οι Φιλανδοί εκπαιδευτικοί -και γι’ αυτό το λέω, δεν είναι κάτι αντίθετο μ’ αυτό- αλλά παίζει πάρα πολύ ενεργό και ουσιαστικό ρόλο η Αυτοδιοίκηση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Θα ήθελα να πω γιαμια τροπολογία, που έχουμε καταθέσει και δεν τη συμπεριέλαβα στην τοποθέτησή μου, η οποία είναι μια τροπολογία - προσθήκη στο νομοσχέδιο.

Αφορά, περίπου, 3.000 υποψήφιους στο Διαγωνισμό της Γενικής Εκπαίδευσης, οι οποίοι, οι περισσότεροι από αυτούς, οι 2.800, από ό,τι πληροφορούμαι, έχουν καταθέσει το παράβολο, έχουν απόδειξη από την Εθνική Τράπεζα, ακυρώθηκε μετά αυτή, χωρίς να το γνωρίζουν οι άνθρωποι και έτσι, έχουν αποκλειστεί από το διαγωνισμό.

Το θέμα είναι σοβαρό, αφορά 3.000 ανθρώπους, οι οποίοι περιμένουν να διοριστούν και πολλοί από αυτούς αποκλείονται και από τους Πίνακες για Αναπληρωτές, όπως πηγαίνει η ιστορία και όχι για ένα χρόνο, αλλά για δύο χρόνια. Γι’ αυτό, πιστεύω, ότι μπορεί να βρεθεί μία λύση, συναινετικά, απ΄ όλους μας. Το σχέδιο, που καταθέτουμε, προβλέπει αυτό το πράγμα: «Εφόσον οι υποψήφιοι, εντός μηνός από τη δημοσίευση του παρόντος, εκδώσουν και προσκομίσουν, με αίτησή τους, ισόποσο παράβολο, ασχέτως ημερομηνίας εκδόσεως και εξόφλησης αυτού, να μπορούν να παίρνουν μέρος στα οριστικά αποτελέσματα της προκήρυξης, που ανέφερε η Γενική Εκπαίδευση».

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε.

Θα το δει, πιστεύω, η κυρία Υπουργός. Να σας ενημερώσω ότι και εγώ έχω γίνει κοινωνός αυτού του θέματος, κύριε Φίλη, ότι υπήρξε πρόβλημα με το παράβολο, από την Εθνική Τράπεζα. Δεν ξέρω για ποιο λόγο και γιατί, ίσως ήταν τεχνικό ζήτημα και δεν ξέρω, αν είναι τόσο μεγάλος ο αριθμός των εκπαιδευτικών. Θα το δει η κυρία Υπουργός, εκτιμώ, και θα μεριμνήσει ανάλογα.

Το λόγο έχει η κυρία Ασημακοπούλου.

**ΣΟΦΙΑ- ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Ευχαριστώ, κύριε Πρόεδρε. Κυρία Υπουργέ, κυρία Υφυπουργέ, κυρίες και κύριοι συνάδελφοι, μέσα στις ραγδαίες, μεταβαλλόμενες κοινωνικοπολιτικές συνθήκες, με τη γενικότερη κρίση αξιών και θεσμών, είναι προφανές ότι το περιεχόμενο και οι στόχοι της εκπαίδευσης είναι ανάγκη να επαναξιολογηθούν και να επανασυνδεθούν, με τις πραγματικές ανάγκες της κοινωνίας.

Η ολόπλευρη και ηθική καλλιέργεια της προσωπικότητας των μαθητών είναι θεμελιώδους σημασίας. Δυστυχώς, η αποθέωση του ατομισμού καλλιεργείται, εδώ και χρόνια, από ένα εκπαιδευτικό σύστημα, που θεωρεί περιττό, στο σύνολό του, τον πολιτισμό και τον ανθρωπισμό και εκτιμά μόνο εκείνες τις γνώσεις, που υποτίθεται, ότι αποφέρουν ένα ατομικό υλικό κέρδος.

Ο εκπαιδευτικός θεσμός αποτελεί, φυσικά και ένα εργαλείο, που αποσκοπεί, στην πολιτισμική ανάπτυξη, στον εξανθρωπισμό του ατόμου, αλλά και στην παροχή μέσων και γνώσεων για την επιβίωσή του, στην κοινωνία.

Η συνεισφορά της ιδιωτικής εκπαίδευσης και η συμπληρωματική λειτουργία της είναι σημαντική και δεν πρέπει να παραγκωνίζεται, αλλά να στηρίζεται, καταλλήλως, από την πολιτεία. Όπως δεν πρέπει να παραγνωρίζεται και η ανάγκη για ποιοτική εκπαίδευση τόσο στον ιδιωτικό όσο και στο δημόσιο τομέα, που παίζει σημαντικό ρόλο, στην ανάπτυξη της επιχειρηματικότητας, στην προώθηση της καινοτομίας και στη δημιουργία πνεύματος αναζήτησης και αυτοολοκλήρωσης.

Πρόκειται, επιπρόσθετα, για έναν κλάδο, ο οποίος προσφέρει χιλιάδες θέσεις εργασίας. Η γνώση αποτελεί κορυφαίο παραγωγικό πόρο και άρα, οι επενδύσεις, στον τομέα αυτόν είναι από τις πλέον ζωτικές στην εποχή μας. Έτσι, οι επενδύσεις στην εκπαίδευση, στην έρευνα, στην ανάπτυξη και στην προώθηση της κοινωνίας των γνώσεων, όχι μόνο έχουν προτεραιότητα, αλλά διαδραματίζουν, ταυτόχρονα, καταλυτικό ρόλο στην ανάπτυξη της οικονομίας.

Η σύγχρονη εκπαίδευση, στην Ελλάδα, είναι αυτονόητο ότι πρέπει να καλλιεργεί την εθνική μας συνείδηση. Προτού, λοιπόν, εισέλθει το παρόν νομοσχέδιο προς συζήτηση και ψήφιση στην Ολομέλεια, θα θέλαμε να τονίσουμε τα εξής σημεία.

Η αντικειμενική αξιολόγηση του εκπαιδευτικού έργου είναι μείζονος σημασίας. Στοχεύει στη βελτίωση του αξιολογούμενου, του εκπαιδευτικού έργου και κατ’ επέκταση της κοινωνίας, γιατί τα παιδιά μας είναι οι μελλοντικοί πολίτες αυτού του τόπου, αυτής της κοινωνίας. Η αξιολόγηση, λοιπόν, πρέπει να συνδέεται, με την προσωπική βελτίωση του εκπαιδευτικού και την ανατροφοδότηση του εκπαιδευτικού του έργου, προκειμένου να αντιμετωπιστούν κάποιες πιθανές αδυναμίες τους.

Η Ελληνική Λύση το λέει, με κάθε ευκαιρία, σε συζητήσεις, που αφορούν στον τομέα της παιδείας. Καθιερώστε, ουσιαστικά, σύστημα αξιολόγησης και ελέγχου των εκπαιδευτικών. Πώς αλλιώς, εξάλλου, θα γίνεται η αποτίμηση της λειτουργίας του εκπαιδευτικού συστήματος, ώστε να τροποποιούν πιθανές αναποτελεσματικές λειτουργίες; Αποτελεί μείζον εκπαιδευτικό ζήτημα. Είναι απαραίτητη και αναπόσπαστη από την ομαλή λειτουργία του σχολικού συστήματος. Κάθε προϊόν ή υπηρεσία προγραμματίζεται, υλοποιείται και αξιολογείται και εδώ δε μιλάμε απλά για προϊόν ή υπηρεσία. Μιλάμε για παιδεία, για γνώση, για μόρφωση, για αξίες υψηλές.

Κάθε κοινωνία πρέπει να έχει τη βεβαιότητα ότι το παρεχόμενο, από το θεσμό του σχολείου, εκπαιδευτικό έργο ικανοποιεί τις απαιτούμενες ανάγκες και είναι ποιοτικά υψηλού επιπέδου. Σαφή κριτήρια, έγκυρα εργαλεία, συνεχής επιμόρφωση των εκπαιδευτικών. Δυστυχώς, αυτό που εντοπίζουμε, στο παρόν και ειλικρινά μας θορυβεί, είναι η απουσία προσδιορισμού, σχετικά με το ποιος θα έχει τη δυνατότητα να είναι ιδιοκτήτης ιδιωτικού σχολείου. Θα μπορούν, ακόμη και αλλοδαποί, που κανείς δεν ξέρει πώς σκέφτονται για το έθνος μας;

Θέλουμε να μάθουμε, επίσης, κατά πόσον η μείωση των ωρών του διοριστηρίου εναπόκειται στην επιλογή του καθηγητή ή θα γίνεται αναγκαστική μείωση των αποδοχών από τον ιδιοκτήτη. Το ίδιο ισχύει και για την αντικατάσταση του αναπληρωτή, όπου δεν διευκρινίζεται, εάν η αντικατάσταση θα πραγματοποιείται, με τη βούλησή του.

Ένα ακόμη άρθρο μας δημιουργεί πλήθος προβληματισμών και αμφιβολιών και αυτό δεν είναι άλλο από το άρθρο 13. Πείτε μας τι εθνικότητας θα είναι οι εκπαιδευτικοί; Παραγκωνίζετε τους Έλληνες σαν λειτουργούς δευτέρας κατηγορίας, φέρνετε αλλοδαπούς και δε μας λέτε από πού θα κρατάει η σκούφια τους! Τη στιγμή, που διανύουμε, εξαιρετικά δύσκολες στιγμές, με τους διάφορους γείτονές μας, που επιβουλεύονται οτιδήποτε ελληνικό, δεν γίνεται να αφήνετε ανοιχτά τέτοια πεδία. Είναι εξαιρετικά επικίνδυνο ν’ αρχίσουν να εισβάλλουν Τούρκοι και Σκοπιανοί, για παράδειγμα, στα ελληνικά σχολεία και μια τέτοια εξέλιξη μόνο θετική δεν θα είναι για τη χώρα μας. Δεν παίζουμε μ’ αυτά! Δεν τ’ αφήνουμε στον αέρα!

Είναι καλή η θέσπιση της ενισχυτικής διδασκαλίας και δεν γίνεται να μην το αναφέρουμε. Δεν γίνεται να παραβλέπουμε τις δυσκολίες, που αντιμετωπίζει μεγάλη, δυστυχώς, μερίδα των Ελλήνων μαθητών. Αξιόλογα μυαλά, που δεν έχουν τη δυνατότητα να πάνε σε φροντιστήριο, δεν πρέπει να τα αφήνουμε στην τύχη τους. Είναι χρέος μας να τους βοηθούμε. Όπως, επίσης, δεν πρέπει να ξεχνάμε και τα παιδιά με αναπηρίες.

Το άρθρο 20 είναι, πραγματικά, εξοργιστικό. Άδεια διαμονής στο πιάτο! Θα φοιτούν οι αλλοδαποί σε ιδιωτικά κολέγια και ΙΕΚ, θα παίρνουν και άδεια διαμονής. Πόσο εύκολο τους το κάνετε! Πόσο εύκολα βάζετε ένα ακόμα λιθαράκι, στην αλλοίωση της εθνικής μας ταυτότητας! Γιατί μας οδηγείτε εκεί, με μαθηματική ακρίβεια. Και από ποιες τρίτες χώρες θα είναι; Αοριστία και ασάφεια, για να γίνει η ερμηνεία του νόμου, κατά το δοκούν, από μερικούς. Ειδικά σ’ αυτά τα ζητήματα, πρέπει να εξαντλείται προσδιοριστικά κάθε έννοια, ούτως ώστε να μην τίθενται ζητήματα ερμηνείας, να είναι ξεκάθαρο.

Μιλάμε, σήμερα, για τον εκσυγχρονισμό της ελληνικής ιδιωτικής εκπαίδευσης. Για πόσο ακόμα θα είναι ελληνική, μ’ αυτές τις προωθούμενες ασάφειες; Βάζετε και αφυπηρετήσαντες καθηγητές στην Κεντρική Εξεταστική Επιτροπή του Κρατικού Πιστοποιητικού Γλωσσομάθειας. Να τους βολέψουμε κάπου, μην πάνε χαμένοι!

Για εμάς, την Ελληνική Λύση, είναι μονόδρομος. Η παιδεία, οι συνθήκες, μέσα στις οποίες διαπλαθόμαστε, οι τρόποι συμπεριφοράς, οι νοοτροπίες και πολλές από τις αντιλήψεις, που πρεσβεύουμε, προκύπτουν από τη μετουσίωση της παράδοσης στην καθημερινότητά μας. Έχοντας, πάντοτε, ως γνώμονα, την καλλιέργεια της εθνικής μας ταυτότητας και της εθνικής μας συνείδησης, στους Έλληνες μαθητές. Μάθετέ τους σωστά, τη γλώσσα τους και την ιστορία τους, τον πλούτο και την πληρότητα της, τόσο την αρχαία όσο και τη νεοελληνική. Όχι άλλες εκπτώσεις. Περισσότερη στήριξη σε όλους τους τομείς, σε όλες τις βαθμίδες. Ουσιαστική αξιολόγηση του διδακτικού προσωπικού για τις γνώσεις, την ποιότητα του έργου τους και την ικανότητα διδασκαλίας τους. Να ξέρουμε ποιοι αξίζουν να διδάσκουν τους πολύτιμους δέκτες, τα παιδιά μας, ποιοι μπορούν να βελτιωθούν και ποιοι είναι εντελώς ακατάλληλοι και επικίνδυνοι. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Ασημακοπούλου. Ολοκληρώθηκε ο κατάλογος των Εισηγητών, Ειδικών Αγορητών και των ομιλητών.

Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα ξεκινήσω από τις θέσεις, οι οποίες, έχουν ήδη προχωρήσει. Βρίσκονται, ήδη, στο Υπουργείο, είναι διαθέσιμες αυτές οι θέσεις και για τα μέλη ΔΕΠ, επαναλαμβάνω, πάνω από 200 νέες θέσεις μελών ΔΕΠ και θα το πω, για πρώτη φορά, κύριε Φίλη, νέες θέσεις διοικητικές, διότι αναφερθήκατε σε 1.000 θέσεις διοικητικές. Εγώ, με μεγάλο ενδιαφέρον, θα δω ποιες είναι αυτές οι 1.000 θέσεις οι διοικητικές. Νέες διοικητικές θέσεις στα Α.Ε.Ι., τις οποίες, λέτε ότι έχουν δοθεί. Εξ όσων γνωρίζω και το επιβεβαιώνουν αυτό και οι υπηρεσίες του Υπουργείου και οι Πρυτάνεις, δεν έχουν δοθεί διοικητικές θέσεις, για χρόνια στα πανεπιστήμια. Νέες διοικητικές θέσεις.

Κάπως, όμως, όλα είχαν γίνει, ως δια μαγείας, επί ΣΥ.ΡΙΖ.Α.! Όλα τα είχατε κάνει, επί ΣΥ.ΡΙΖ.Α., αλλά τελικά τίποτα δεν έγινε! Για παράδειγμα, το γεγονός ότι απόψε δημοσιεύονται, για πρώτη φορά, στην ιστορία της χώρας, μόνιμοι διορισμοί στην Ειδική Αγωγή. Σήμερα το βράδυ, δημοσιεύεται η πρόσκληση για τις επιλογές των τοποθετήσεων.

Ως διά μαγείας, όλα αυτά έγιναν επί ΣΥ.ΡΙΖ.Α., μόνο που δεν έγινε τίποτα, επί ΣΥ.ΡΙΖ.Α.. Το λέω αυτό, σε συνέχεια μιας δήλωσης της κυρίας Τζούφη, που είπε ότι ποδοπατούμε την ελευθερία των πολλών. Και ερωτώ, αγαπητή κυρία Τζούφη, ποδοπατούμε την ελευθερία των πολλών, όταν κάνουμε μόνιμους διορισμούς, που δεν έχουν γίνει ποτέ, στην Ειδική Αγωγή; Ποδοπατούμε την ελευθερία των πολλών, όταν προχωρούμε τους διορισμούς, στη γενική εκπαίδευση; Ποδοπατούμε την ελευθερία των πολλών, όταν κάνουμε, για πρώτη φορά, μετά από χρόνια, πάνω από δεκαετία, δίνουμε νέες διοικητικές θέσεις στα Ανώτατα Εκπαιδευτικά Ιδρύματα;

Κρίμα, που έφυγε ο κ. Βερναρδάκης. Είπε, «μην λέτε πολλά για τις 200 θέσεις των μελών ΔΕΠ, γιατί δεν φτάνουν». Δηλαδή, ο ΣΥ.ΡΙΖ.Α. είναι κατά των 200 θέσεων, που δίνουμε; Και να θυμίσω ότι ο κ. Βερναρδάκης, στις 5 Ιανουαρίου 2017, σε συνέντευξη του στην ΕΡΑ Τρίπολης, ο Υπουργός Επικρατείας, κ. Βερναρδάκης, δήλωσε, σχετικά με τις προσλήψεις εκπαιδευτικών, στην πρωτοβάθμια και δευτεροβάθμια εκπαίδευση, ότι «την ερχόμενη βδομάδα θα βγει προκήρυξη για μόνιμους διορισμούς εκπαιδευτικών». Τάδε έφη, Χριστόφορος Βερναρδάκης, ως Υπουργός Επικρατείας, στις 5 Ιανουαρίου 2017.

Μίλησε ο κ. Βερναρδάκης για διαπλοκή, που νομικά πρόσωπα και όχι μόνο φυσικά, που έκαναν δωρεές σε πολιτικά Κόμματα. Θέλω να του εφιστήσω την προσοχή στο νόμο 4203/2013, βάσει του οποίου είναι καθόλα νόμιμες οι δωρεές, που γίνονται και από νομικά πρόσωπα, όταν έγιναν. Μετά, άλλαξε ο νόμος. Αυτό, όμως, που έχει ιδιαίτερο ενδιαφέρον είναι ότι συζητάμε εδώ πέρα για τις νόμιμες επιχορηγήσεις της Νέας Δημοκρατίας. Τις επιχορηγήσεις του ΣΥ.ΡΙΖ.Α. μπορούμε να τις συζητήσουμε; Όχι. Γιατί δε μπορούμε; Γιατί δεν είναι δημοσιευμένες. Γιατί η Νέα Δημοκρατία επέλεξε να δημοσιεύει τα πάντα, να υπάρχει πλήρης διαφάνεια, ενώ ο ΣΥ.ΡΙΖ.Α. τίποτα και όχι μόνο δεν δημοσιεύει ποιος τον επιχορηγεί, αλλά απ’ ό,τι φαίνεται, έστηνε μαγαζιά και παραμάγαζα, κατά δήλωση των στελεχών του !

Επομένως, κύριε Φίλη, με όλο τον σεβασμό, στο πρόσωπό σας, γιατί, εσείς έχετε κάνει και κριτική στο Κόμμα σας και σας τιμά αυτό, όταν μιλάτε, όμως, για συναλλαγή, λίγη προσοχή. Να κοιτάξουμε λίγο τα εσωτερικά του Κόμματος σας και τι γινότανε στη διακυβέρνηση της χώρας, τα μαγαζιά, τα «παραμάγαζα» και όλα αυτά, που βγαίνουν διαρκώς στη φόρα και όχι να λέτε για μια νόμιμη δραστηριότητα, με βάση νόμο του 2013, που η Νέα Δημοκρατία είχε τη γενναιότητα να βγάλει όλα τα στοιχεία αυτά στη δημοσιότητα, κάτι που ο ΣΥ.ΡΙΖ.Α. δεν έχει κάνει.

Ρώτησε η κυρία Μάλαμα τι έχουμε να πούμε σε αυτούς, που είχαν ελλείψεις εκπαιδευτικών. Έχουμε να τους πούμε, τουλάχιστον, τρία πράγματα.

Πρώτον, σε αντίθεση με το ΣΥΡΙΖΑ, εμείς περάσαμε ειδική ρύθμιση, για να προβλέπεται διπλή μοριοδότηση σε εκπαιδευτικούς, που υπηρετούν, σε δυσπρόσιτες περιοχές. Μία ρύθμιση, που είχε καταργήσει η Κυβέρνηση του ΣΥΡΙΖΑ.

Δεύτερον, μειώσαμε τη διάρκεια των πινάκων, όπως ακριβώς είχαμε εξαγγείλει, από τρία χρόνια σε δύο χρόνια, για να προσμετράται πιο γρήγορα η προϋπηρεσία των εκπαιδευτικών.

Τρίτον, εμείς προχωρήσαμε σε μόνιμους διορισμούς. Μόνιμοι διορισμοί, οι οποίοι εκπαιδευτικοί θα αναλάβουν, ήδη, τον προσεχή Σεπτέμβριο.

Δυστυχώς και αναφέρομαι κυρίως στην Αξιωματική Αντιπολίτευση, δεν άκουσα επιχειρήματα, άκουσα μόνο ιδεοληψία.

Εγώ θέλω να ρωτήσω. Συμφωνείτε, απευθύνομαι σε όλα τα Κόμματα, με την ιδιαίτερη προστασία, που θεσμοθετούμε, για τους ιδιωτικούς εκπαιδευτικούς, στην παράγραφο 2 του άρθρου 10; Προβλέπουμε ένα ειδικό καθεστώς. Προβλέπουμε μια ιδιαίτερη προστασία, όσον αφορά, ακριβώς, το ενδεχόμενο της καταχρηστικότητας της καταγγελίας, σε περίπτωση ακριβώς κάποιας αθέμιτης πρακτικής, εκ μέρους του εργοδότη. Ερωτώ, συμφωνείτε με αυτήν την επιπλέον προστασία για τους ιδιωτικούς εκπαιδευτικούς;

Είπε η κυρία Αναγνωστοπούλου, δεν θυμάμαι τα ακριβή λόγια της, ότι ονειρεύεται ένα ωραίο δημόσιο σύστημα παιδείας. Μου έκανε πολύ μεγάλη εντύπωση μια δήλωση, που έκανε η κυρία Αναγνωστοπούλου, μετά τις εκλογές, στο Πάντειο Πανεπιστήμιο. Είπε για το αποτέλεσμα των εκλογών και το συγκεκριμένο συνδυασμό, που επικράτησε: «Το δημόσιο πανεπιστήμιο», προσέξτε, «νίκησε κατά κράτος το επιχειρηματικό πανεπιστήμιο, που θέλει η Κεραμέως». Το δημόσιο πανεπιστήμιο, δηλαδή, δεν είναι όλα τα μέλη ΔΕΠ, δεν είναι όλοι οι υποψήφιοι;

Αυτά τα είπε η κυρία Αναγνωστοπούλου, η οποία σήμερα μιλάει για δημόσιο σύστημα παιδείας και για προστασία του δημόσιου συστήματος παιδείας.

Μίλησε, επίσης, για απεριόριστες απογευματινές δράσεις και ότι δεν υπάρχει απολύτως καμία δήλωση, αναφορικά με τις απογευματινές δραστηριότητες.

Είναι αναληθές. Είναι αναληθές, διότι υπάρχει συγκεκριμένη γνωστοποίηση, που γίνεται, στο πλαίσιο του νέου νόμου, ενώ με το ισχύον γίνεται, επί της ουσίας, ένας πλήρης έλεγχος σκοπιμότητας και του προγράμματος σπουδών και του παιδαγωγικού περιεχομένου διδασκαλίας. Ναι, αυτή είναι μία διαφορά. Είναι βαθμοί ελευθερίας και αυτονομίας, που δίνουμε, αναφορικά με τις απογευματινές δραστηριότητες.

Μίλησε για ένα στέλεχος του ΙΕΠ και δεν το ονομάτισε. Θα πρότεινα, όμως, να είναι κανείς λίγο πιο προσεκτικός. Πιο προσεκτικός, ειδικά, όταν η υπόθεση του ποινικού έχει τεθεί στο αρχείο, λίγο πιο προσεκτικός, όταν αναφέρεται σε συγκεκριμένα πρόσωπα, δεν ξέρω, την κυρία Αναγνωστοπούλου, ρωτήστε και πόσω μάλλον, όταν πέντε χρόνια έχουν περάσει, από τότε, που μια συγκεκριμένη διαδικασία ξεκίνησε, επί ΣΥΡΙΖΑ.

Έρχομαι στο θέμα του ΑΣΕΠ. Έχετε καταθέσει τροπολογίες, οι οποίες, όμως, δεν είναι αρμοδιότητας Υπουργείου Παιδείας. Θέλω να το διευκρινίσω αυτό. Ό,τι έχει να κάνει με τη διαδικασία για τους μόνιμους διορισμούς, για διαδικασία, που ακολουθείται, για τα παράβολα, που εμπίπτουν αμιγώς στην αρμοδιότητα του ΑΣΕΠ, συνεπώς και του αρμόδιου Υπουργείου, που είναι το Υπουργείο Εσωτερικών.

Απ’ όσο ξέρω, όμως και εδώ μεταφέρω μια πληροφορία, που αφορά στο ΑΣΕΠ, στο βαθμό που το παράβολο έχει πληρωθεί κανονικά, που υπήρχε, ενδεχομένως, αναριθμητισμός, την ώρα, δηλαδή, που περνούσαν τον αριθμό του παραβόλου, υπήρξε, ενδεχομένως, κάποιο λάθος στην παραβολή ακριβώς του παραβόλου. Αυτά, απ’ όσο ξέρω από το ΑΣΕΠ, το ξαναλέω είναι αρμοδιότητα του ΑΣΕΠ, έχουν γίνει δεκτές οι ενστάσεις, ακριβώς σε αυτήν την κατεύθυνση.

Έρχομαι, όμως, σε κάτι που θεωρώ πολύ σοβαρό. Δυστυχώς, η στάση σας, αναφορικά με το άρθρο 10, είναι ίσως η πιο θλιβερή. Είναι η πιο θλιβερή γιατί, επί της ουσίας, δείχνει την αμφισβήτηση της διάκρισης των εξουσιών, την αμφισβήτηση της σημασίας της δικαστικής εξουσίας.

Έχουμε τρεις εξουσίες στη χώρα μας, την εκτελεστική, τη νομοθετική και τη δικαστική. Η δικαστική έχει συγκεκριμένες αρμοδιότητες και αυτή ακριβώς ελέγχει, όχι μόνο τις άλλες, αλλά ελέγχει τις συμβάσεις, που συνάπτονται, στο πλαίσιο σχέσεων εργασίας.

Είπε ο κ. Φίλης, σε μια προηγούμενη συνεδρίαση της Επιτροπής μας, «όλοι οι εκπαιδευτικοί στην κόλαση». Κόλαση, ποια; Η εφαρμογή της εργατικής νομοθεσίας; Κόλαση, ποια; Τα δικαστήρια της χώρας μας, ο ένας από τους τρεις κορυφαίους πυλώνες του πολιτεύματός μας; Η δικαστική εξουσία είναι η κόλαση; Μα, συνειδητοποιούμε τι λέμε εδώ πέρα; Συνειδητοποιούμε τι λέγεται, μέσα σε αυτή την Αίθουσα; Κόλαση η δικαστική εξουσία;

Είναι αδιανόητα αυτά τα πράγματα. Δεν ξέρω, αν έχουν ειπωθεί, σε τέτοιο εύρος.

Το έχουμε πει, βεβαίως, πολλάκις, ότι πρέπει να τηρείται, πάρα πολύ αυστηρά, η εργατική νομοθεσία, αλλά, αλίμονο, αν αμφισβητούμε το κύρος της δικαστικής εξουσίας, στη χώρα μας και αν συλλήβδην, λέμε «κόλαση» το να πηγαίνει κανείς στη δικαστική εξουσία.

Έρχομαι λίγο στο ΚΙΝΑΛ. Είπε η κυρία Κεφαλίδου: «Ρωτάτε εμάς για αξιολόγηση, εμάς που θεσπίσαμε την αξιολόγηση;» Τι ψήφισε το ΚΙΝΑΛ στην αξιολόγηση του δημοσίου σχολείου, τι ψήφισε, στο προηγούμενο νομοθέτημα; «Όχι» ψήφισε, κυρία Κεφαλίδου, ψηφίσατε «όχι στην αξιολόγηση», επιλέξατε «όχι», στέλνοντας ένα σημαντικό σήμα. Έχει ενδιαφέρουν να δούμε τι θα ψηφίσετε και στο άρθρο της αξιολόγησης στην ιδιωτική εκπαίδευση, αν και εκεί θα σταθείτε απέναντι στην αξιολόγηση, η οποία μπορεί μόνο να βελτιώσει την παρεχόμενη εκπαίδευση.

Λέτε και σωστά, ως κριτική, για την όλη συζήτηση, ότι ασχολούμαστε όλοι με τα εργασιακά. Συμφωνούμε. Γιατί δεν ακούμε σε αυτή την αίθουσα για το μαθητή; Γι’ αυτόν δεν γίνονται όλα; Γι’ αυτόν δεν καταβάλλουμε εμείς όλοι προσπάθεια, οι εκπαιδευτικοί, τα στελέχη εκπαίδευσης, οι ιδιοκτήτες; Όλοι καταβάλλουμε προσπάθεια για το μαθητή. Δεν ακούσαμε, όμως, ιδιαίτερο ενδιαφέρον για το μαθητή. Δεν ακούσαμε την αγωνία, αλλά το αντίθετο. Έχει μεγάλο ενδιαφέρον.

Είπε ο κύριος Φίλης. Σ’ αυτό το νομοσχέδιο, λέει, μόνο οι ιδιοκτήτες συμφωνούν. Κύριε Φίλη, τους γονείς τους ακούσατε; Τους γονείς τους αγνοείτε; Δηλαδή, τους γονείς των 80.000 χιλιάδων μαθητών σε ιδιωτικά σχολεία, γονείς, οι οποίοι ανήκουν, ως επί το πλείστον, στη μεσαία τάξη, που καταβάλλουν υπεράνθρωπες προσπάθειες, που κάνουν θυσίες, για να στείλουν τα παιδιά τους, εσείς απλά ούτε καν τους αναγνωρίζετε; Δεν υπάρχουν γονείς; Τέτοια είναι η εμμονή σας με τους ιδιοκτήτες των σχολείων ! Διότι, εδώ πέρα, πάνω από όλα, κύριε Φίλη, ξέρω ότι ενοχλούν αυτά που λέω, αλλά, εδώ πρέπει όλοι να βλέπουμε τους μαθητές, γιατί γι΄ αυτούς γίνεται, γιατί γι’ αυτούς εργαζόμαστε όλοι και οι εκπαιδευτικοί μας γι’ αυτούς εργάζονται, τα στελέχη εκπαίδευσης γι’ αυτούς εργάζονται και εμείς, που ασχολούμαστε με τα της Παιδείας, στη Βουλή, στην Επιτροπή των Μορφωτικών Υποθέσεων, γι’ αυτούς θα έπρεπε να νοιαζόμαστε πιο πολύ από όλα και εμείς νοιαζόμαστε. Δυστυχώς, εσείς δεν νοιάζεστε, εσείς θέλετε να εκπροσωπήσετε συγκεκριμένα συμφέροντα. Δεν νοιάζεσθε για το μαθητή και απόδειξη αυτού είναι ότι δεν ακούσαμε μία λέξη, για το πώς θα βελτιωθεί η παρεχόμενη εκπαίδευση, προς όφελος, ακριβώς του μαθητή.

Θα κλείσω με αυτό. Πως εν τέλει το νομοσχέδιο αυτό στηρίζει το μαθητή, στηρίζει την οικογένεια, την οικογένεια της μεσαίας τάξης, που κάνει μεγάλες θυσίες, για να στείλει το παιδί της, στο ιδιωτικό σχολείο. Τι κάνει; Αναβαθμίζει την παρεχόμενη εκπαίδευση, με την εισαγωγή συστήματος αξιολόγησης, αξιολόγησης εκπαιδευτικού έργου, σχολικής μονάδας και εκπαιδευτικών, όταν η Κυβέρνηση του ΣΥΡΙΖΑ έστελνε εντάλματα και έλεγε, εκ μέρους του Γενικού Γραμματέα, έλεγε, «γιατί τολμήσατε να κάνετε αξιολόγηση» σε ιδιωτικό σχολείο. Αυτά έλεγε η Κυβέρνηση του ΣΥΡΙΖΑ, λες και είναι κάποιο ποινικό αδίκημα ότι ένα σχολείο εφάρμοσε αξιολόγηση, ένα ιδιωτικό σχολείο !

Αναβαθμίζουμε την εκπαίδευση, με τη δυνατότητα για διευρυμένο υποχρεωτικό ωρολόγιο πρόγραμμα, διαμορφωμένο, όμως από το σχολείο, με μεγαλύτερη ευελιξία, με τη δυνατότητα για το σχολείο να διαχειριστεί, με μεγαλύτερη ελευθερία και αυτονομία, το ανθρώπινο δυναμικό. Για παράδειγμα, προβλέπει διδασκαλία μαθημάτων από ειδικότητες συγκεκριμένου κλάδου, με τη δυνατότητα να ορίζει το ίδιο το σχολείο τους διευθυντές του, τους υποδιευθυντές του και να καταρτίζει τον εσωτερικό κανονισμό λειτουργίας του, χωρίς έλεγχο σκοπιμότητας από το κράτος, με τη δυνατότητα για περισσότερες επιλογές για απογευματινές δραστηριότητες, χάρη στην ευελιξία και στη διαμόρφωση σχετικού προγράμματος και πρόσληψης εκπαιδευτικών και άλλων διδασκόντων, ανάλογα με τις ανάγκες της κάθε δραστηριότητας. Θέλει ένα σχολείο να κάνει σκάκι, το απόγευμα, για τα παιδιά; Βεβαίως και μπορεί να το κάνει και πρέπει να μπορεί να το κάνει και ας μην υπάρχει ειδικός κλάδος εκπαιδευτικού, που να καλύπτει, ακριβώς, τη δραστηριότητα αυτή και βεβαίως, ευρύτερη δυνατότητα για καλοκαιρινές δραστηριότητες, στις οποίες να συμμετέχουν όλοι οι εκπαιδευτικοί.

Επειδή κάνω αναφορά σε εκπαιδευτικούς, το νομοσχέδιο αυτό τους δίνει πρόσθετες ευκαιρίες απασχόλησης και σε εκπαιδευτικές δραστηριότητες, μετά το πέρας του ωραρίου, με πρόσθετη αμοιβή. Παράλληλα, να εργάζονται, σε κέντρα ξένων γλωσσών και σε άλλους φορείς εκπαίδευσης.

Διαφωνείτε με αυτό; Θα το καταψηφίσετε; Δηλαδή, τη δυνατότητα για εκπαιδευτικούς να έχουν επιπλέον απασχόληση, με επιπλέον αμοιβή; Στέκεστε απέναντι στη δυνατότητα των εκπαιδευτικών να αυξήσουν το εισόδημά τους; Να ακούσουμε, γιατί γι΄ αυτό δεν έχουμε ακούσει τη θέση σας. Χωρίς τον περιορισμό του οκταώρου, που υπήρχε. Με βάση την κείμενη εργατική νομοθεσία και τη δυνατότητα να εργάζονται, με πρόσθετη αμοιβή, σε δραστηριότητες της σχολικής μονάδας και κατά τη διάρκεια του καλοκαιριού οι εκπαιδευτικοί και όχι μόνο, μέχρι τις 30 Ιουνίου.

Κλείνοντας, λοιπόν, νομίζω ότι αυτό το νομοσχέδιο, παρότι αφορά μικρή μερίδα του πληθυσμού, ενέχει έναν βαθύ συμβολισμό. Έναν βαθύ συμβολισμό, αναφορικά με το ρόλο και τη λειτουργία του κράτους. Θέλουμε το κράτος να εποπτεύει την ιδιωτική εκπαίδευση ή θέλουμε και να τη διοικεί; Εμείς λέμε ότι θέλουμε να την εποπτεύει, με αυστηρή τήρηση της εργατικής νομοθεσίας, αλλά, ταυτόχρονα, θέλουμε να υπηρετήσουμε και το Σύνταγμα, που προβλέπει ακριβώς την συνταγματική ελευθερία, την επιχειρηματική ελευθερία. Άρα, ταυτόχρονα, υπηρετούμε δύο επιταγές και ναι, θέλουμε το κράτος, το οποίο εποπτεύει και δεν διοικεί κάθε πτυχή του σχολείου, του ιδιωτικού σχολείου.

Κλείνοντας, καταθέτω, κύριε Πρόεδρε, λίγες νομοτεχνικές βελτιώσεις, οι οποίες αναφέρονται και στην τροπολογία 420/33, αναφορικά με το νομοσχέδιο αυτό. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Απλά, επειδή η κυρία Κεραμέως, και λογικό είναι, δεν μπορεί να θυμάται τι ψηφίζει ο κάθε πολιτικός φορέας, σε κάθε νομοσχέδιο, άρθρο- άρθρο, να της θυμίσω, λοιπόν, για την αξιολόγηση των εκπαιδευτικών, στα πρότυπα και πειραματικά σχολεία, η ψήφος μας ήταν «ναι». Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κυρία Κεφαλίδου, στη γενική αξιολόγηση του δημοσίου σχολείου, η ψήφος σας, αν δεν κάνω λάθος, ήταν «όχι», το επιβεβαίωσα, πριν από λίγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Λοιπόν, επαναλαμβάνω, στο θέμα της αξιολόγησης των εκπαιδευτικών, η ψήφος μας ήταν «ναι».

Σε ό,τι αφορά αυτό, που λέει, η κυρία Κεραμέως, στην αξιολόγηση του εκπαιδευτικού έργου, αφού θέλετε να το ανοίξετε, σας είπαμε, με βάση ποια κριτήρια εμείς μπορούμε να ψηφίσουμε «ναι». Δεν μπορούμε να ψηφίζουμε μία αξιολόγηση, που δεν έχει μετρήσιμους στόχους, που δεν έχει αξιολόγηση και των δομών και του περιεχομένου και των βιβλίων. Αυτό που κάνετε εσείς είναι μία πρωτόλεια προσπάθεια αξιολόγησης. Θετική, δεκτή, αλλά προχωρήστε την λίγο παρακάτω. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Ευχαριστούμε, κυρία Κεφαλίδου. Ολοκληρώθηκε η συνεδρίαση μας.

Κυρίες και κύριοι συνάδελφοι, ολοκληρώθηκε και η β΄ ανάγνωση του νομοσχεδίου. Όπως προκύπτει από τις τοποθετήσεις των Εισηγητών και των Ειδικών Αγορητών, η τροπολογία, με γενικό και ειδικό αριθμό 420/33 από τις 24.7.202, γίνεται δεκτή κατά πλειοψηφία, όπως τροποποιήθηκε από την κυρία Υπουργό.

Τα άρθρα 2, 3, 6, 8, 14 και 15, όπως τροποποιήθηκαν από την κυρία Υπουργό, γίνονται δεκτά, κατά πλειοψηφία. Τα υπόλοιπα άρθρα γίνονται δεκτά, ως έχουν, κατά πλειοψηφία. Το ακροτελεύτιο άρθρο γίνεται δεκτό, κατά πλειοψηφία.

Επομένως, το σχέδιο νόμου έγινε δεκτό, επί της αρχής και επί των άρθρων, κατά πλειοψηφία. Γίνεται δεκτό και στο σύνολό του; Βλέπω ότι γίνεται δεκτό.

Συνεπώς το σχέδιο νόμου του Υπουργείου Παιδείας και Θρησκευμάτων «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων» έγινε δεκτό επί της αρχής, επί των άρθρων και στο σύνολό του, κατά πλειοψηφία. Ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Κεφάλα Μαρία, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Μαρκόπουλος Δημήτριος, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Πουλάς Ανδρέας, Δελής Ιωάννης, Κομνηνάκα Μαρία, Μανωλάκου Διαμάντω, Ασημακοπούλου Σοφία - Χάιδω, Μπούμπας Κωνσταντίνος και Γρηγοριάδης Κλέων.

Τέλος και περί ώρα 20.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**